"ލައިޒަލް..." ކޮޓަރީގައި ޓަކި ދިން އަޑާއެކު އެ އިވުނީ ހަމްދާނުގެ އަޑެވެ. ހުރިހާ ހިޔާލުތަކެއްގައި ހުރެ ވެސް ލައިޒަލް އޭރު ހުރީ ފެންވަރައިގެން ނުކުމެ ތައްޔާރު ވާށެވެ. ލައިގެން ހުރި ޖިންސުގެ ގޮށްތައް އަޅުވާލުމާއެކު ހުޅުވާފައި ހުރި އަލަމާރީން އެންމެ އަވަހަށް ޖެހުނު ގަމީސް ގަޔަށް ހެޔޮވަރުކޮށްލިއެވެ. ދޮރު ހުޅުވީ ދެނެވެ. ގޭގައި ހަމްދާނު އުޅޭކަން ލައިޒަލް ދެނަހުއްޓެވެ. ބަދިގެތެރެއިން އިވުނު ހުނުމުގެ އަޑަކީ ހަމްދާނުގެ އަޑުކަން ލައިޒަލްއަށް އެނގޭތީއެވެ.\n"ތަނަކަށްދާންތަ ތިއުޅެނީ." ގަމީހުގެ ގޮށް އަޅުވަމުން ދިޔަ ލައިޒަލްއަށް ބަލާލުމާއެކު ހަމްދާނު އަހާލިއެވެ.\n"މަޑުކޮށްލެވޭކަށްނެތްތަ؟" ލައިޒަލްގެ ސުވާލާއެކު ހަމްދާނު ވެސް އަހާލިއެވެ.\n"މި ނިކުންނަނީ." ލައިޒަލް ބުނެލިއެވެ.\nތައްޔާރުވެލައިގެން ލައިޒަލް ނުކުތްއިރު ބޮޑުކޮޓަރީގެ ސޯފާތަކުން ސޯފާއެއްގައި ހަމްދާނު އިނެވެ. ފޯނަށް ހުއްޓާލެވިފައިވި އޭނާގެ ނަޒަރު ބަދަލުވެލީ ލައިޒަލް އެތަނަށް އައުމުންނެވެ. ފުރަތަމަ ހަމްދާނު ފެށީ އޮފީހުގެ ވާހަކައެކެވެ. އެއަށްފަހު އޭނާގެ ހަގީގީ މައުޟޫޢުއަށް ޖެހިލިއެވެ. ލައިޒަލްގެ ކައިވެނީގެ ވާހަކަފެށިއެވެ.\n"މަށަށް ވެސް ނުދައްކާނަންތަ؟" ހަމްދާނު ބުންޏެވެ. ލައިޒަލްގެ ތުންފަތް ދެމިލިއެވެ.\n"ކާފަގެ ޖާސޫސް ފޮނުވާނޭކަން އެނގޭ." ލައިޒަލް ބުނެލިއެވެ. ހަމްދާނު ވަގުތުން ހީނލިއެވެ.\n"ފިރާގުބެ އެކަންޏެއްނޫން. އަހަރެން ވެސް އެއީ ކާކުތޯ އެނގެން ބޭނުން. އަނެއްކާ އަހަންނަށް ފެނިފަތަ ހުރީ... މަހެއްހާކުރީން ކުއްލިއަކަށް ހުރެފަ ނެގި ދިގު ޗުއްޓީއާ މިކަމާ ގުޅުމެއްވެޔޭ ހީވާތީ. ރިސޯޓުން ވެސް ފެނުނީ ނުލާހިކު ރީތި ކުއްޖެ. އެއީތަ އެކުއްޖަކީ." ހިނިއައިސްފަ އިނދެ ހަމްދާނު ވާހަކަދެއްކިއެވެ. ނަމަވެސް ލައިޒަލްގެ މޫނު މިލައިގެން ދިޔައީތީ ހަމްދާނު ދުށްޓެވެ.\n"އޭނާއަށްވާނީ ކިހިނެއް؟ އެނގެއެއްނު އެއީ މީހެއްގެ އަނތްބެއްކަން." ގަޔާނުވާކަމުގެ އަސަރު ލައިޒަލްގެ އަޑުގައި ވިއެވެ.\n"ލައިޒަލް. ކާފަ ކަންބޮޑުވަނީ ވަކިން ދިރިއުޅުން ފަށަން އުޅޭތީ. ކާފަ ހުރީ މުސްކުޅިވެފަ. ތީ އޭނާގެ ހަމައެކަނި އާއިލާ. މިގޭގައި ކީއްވެ ނޫޅެންވީ... މިގެއާ ވަރަށް ގިނަ ހަނދާންތައް ގުޅިފާ ވާކަން އެނގޭ. މައްސަލައަކީ ގެ ކަމުގަ ވާނަމަ ތި ނެގި އެޕާޓްމެންޓަށް ލައިޒަލްމެންގެ ދިރިއުޅުމުގައި ބައިވެރިކުރާން ކާފަ ގެންދަންވީނު. އަނެއްކާ ކައިވެނި... ކީއްވެތަ އެއްވެސް ކަމެއް ނުބުނަން ތިއުޅެނީ. އަހަންނަށް ވެސް އިތުބާރުނުކުރަނީތަ؟."\n"އަހަންނަށްވުރެ ވެސް ކާފަގެ ކަންކަމުގައި ހަމްދާން އިސްކަންދޭނެކަން އެނގޭ. އަހަންނަށްވުރެ ރަނގަޅު ދަރިއަކަށް ވެސް ހަމްދާން ވާނެ. އަހަރެންގެ މި ނިންމުމަމާ ސުވާލުނުކުރޭ. މި ދިރިއުޅުން އަހަރެން ފަށަން ބޭނުމީ މިގެއާ ދުރުގައި. މުސްތަގުބަލުގައި ވާނޭ ގޮތެއް ނޭނގޭ. މިވަގުތު އެއްވެސް ކަމެއް އަހަންނަށް ޔަގީނެއްނޫން. އެކަމަކު ދިރިއުޅުން ހަމަޖެހުނީމަ އަހަރެން އެނބުރި އަންނާނަން. އަނބިމީހާ ގޮވައިގެން ކާފައާއެކު މިގޭގައި ދިރިއުޅޭން އަންނާނަން. އެހާތަނަށް އަހަރެންގެ އަމިއްލަ ނަފްސަށް ވެސް ޔަގީންކަން ލިބިފައި ހުންނާނީ. ހަމްދާން! މިގެއަށް ބަދަލުވާންވީނު. އެކަނި ތިހެން ތަނެއް ހިފައިގެން ހުރުމަށްވުރެ ރަނގަޅުވާނެ. އަހަންނަށް އުނދަގުލެއްނުވާނެ. ބައިވަރު ކޮޓަރި މިގޭގަ އެބަހުރި. ކާފަ ކައިރީ އަހަންނަށް ނުހުރެވުނަސް ދާން ހުންނާނެކަން އެނގުމަކީ އަހަރެންނަށް ލިބޭނެ ހިތްހަމަޖެހުމެއް. އަހަރެމެން ގާތް ރައްޓެހިންނޭ ބުނާހާ ގާތްނުވިޔަސް ތީ އިތުބާރު ހިފޭ މީހެއް. އަހަރެމެން ބޮޑުވީ ކާފަގެ ބެލުމުގެ ދަށުގައި... ލައިކް ސިބްލިންގްސް..."\n"އެހެންވެއޭ މިހެން މިވަނީ. ލައިޒަލްއާމެދު އަހަރެންނަށް ވިސްނެނީ... ކޮއްކޮ ކަމަކާ ކަންބޮޑުވާނަމަ އެއީ ކޮންކަމެއްތޯ ބެލުމަކީ ބޭބެގެ ޒިންމާއެއް. އަހަރެން ދޮށީ... ފިރާގުބެ އެ ޒިންމާ ހަވާލުކުރީ އަހަންނާ. ލައިޒަލްއަށް ކަމެއްދިމާވެއްޖެކަން އެނގޭ. އެކަމަކު އެހީވާނެ ގޮތެއް އަހަންނަކަށް ނޭނގެ." ހަމްދާނުގެ އަޑުގައިވީ ސީރިއަސްކަމެވެ.\n"އިރުކޮޅަކުން އޭނާ އޮފީހުން ނިމޭނެ. ބަލާދާން މިދަނީ... ދާނަންތަ؟ އޭރުން ބައްދަލުވެދާނެ." އަތުކުރީ އޮތް ގަޑިއަށް ބަލާލާފައި ލައިޒަލް ބުންޏެވެ.\n"ސިސް އިން ލޯ..." ސުވާލެއްހެން ހަމްދާނު ބުނެލިއެވެ. ލައިޒަލް ބޯޖަހާލީއެވެ. ވަގުތުން ހަމްދާނުގެ މޫނުން ސީރިއަސްކަން ކެނޑި ތުންފަތް ދެމިލައިފިއެވެ.\n"އައިލް ޑްރައިވް." ސޯފާއިން ތެދުވަމުން ހަމްދާނު ބުނެލިއެވެ.\nލައިޒަލް ބަނޑުހައިވެފަ ހުރިކަން ބުނެ ކާއެއްޗެއް ކާލައިގެން ދާން ހިޔާލު ފާޅުކުރިއެވެ. ނަމަވެސް ފަހަރި ބަލާހިތުން ހުރި ހަމްދާނު ބުނީ އޭނާއަށް ލައިޒަލްގެ ވާން އުޅޭ އަނބިމީހާ ތަޢާރަފްކޮށްދިނުމަށެވެ. އޭގެ ބަދަލުގައި ލައިޒަލް ބޭނުން އެއްޗެއް ބޭނުންތަނަކުން ކާންދޭނެކަމެވެ. ހަމްދާނުގެ މިޒާޖު ލައިޒަލްއަށް ރަނގަޅަށް އެނގެއެވެ.\nމީރާއާ ދިމާއަށް ކާރުދުއްވަމުން އައިއިރު އެތަނުގައި "ރީތި ކުދީން" އުޅޭކަން ހަމްދާނު ބުންޏެވެ. އެ ބުނާ ރީތި ކުދީންނަކީ ހަމްދާނުގެ ހިތް އެދޭ ފަރާތްކަމެއް ހާމައެއް ނުކުރެއެވެ. ކާރު މަޑުކޮށްލުމާއެކު ލައިޒަލް ފޯނު ނެގިއެވެ. ހަމްދާނުގެ ސަމާލުކަން އެހިނދު އަތުލީ ލައިޒަލްގެ ދުލުން ބުނެލި ނަމެވެ. ހީވީ އޭނާ އެވަގުތު ހިތުން ކިޔަމުންދިޔަ ނަން ލައިޒަލްއަށް އިވިގެން ބުނެލީ ހެނެވެ. އަޖައިބުވެފައި ބަލަން ހަމްދާނަށް އިނދެވުނީއެވެ.\n"އުޝާ... އުޝާ... އެ އުޝާތަ؟ އެ ނަން ކިޔާ އިތުރުކުއްޖަކަށް ވެދާނެތަ؟" ހުއްޓުން އަރާފައި އިން ހަމްދާނަށް އަމިއްލަ ހިތާ ސުވާލުކޮށްލެވުނެވެ.\n"ކުޑައިރުކޮޅެއް ވާނެއޯ. އެ އަންނަނީ. ހުތުރެއްނުވާނެ. އުނިކަމެއްނެތްކަން ފެނުނީމަ އެނގޭނެ. ކާފައާ މީޓުކޮށްދޭނަން މެރީކޮށްގެން އައިސް." ލައިޒަލް ބުންޏެވެ. ހަމްދާނު މިފަހަރު ހަމައެކަނި ބޯޖަހާލީއެވެ. އޭނާގެ މޭގައިވި ހިތް ތެޅެމުންދިޔައީ ކެތްތެރިކަން ކުޑަވެފައިވާ ވާހެންނެވެ. އުޝާއާ ދުށުމަށް އެދިއެވެ. އޭނާގެ އުޝާއަށް ވަދާނޭތީއެވެ.\n"ހާޓް ބްރޭކިން ޑްރާމާއަކަށްވާން މިއުޅެނީ. ރިއަލް ލައިފް ވެސް ޑްރާމައަކަށް ދޫނުކުރަނީތަ؟. ދުނިޔެ އެހާ ވެސް ކުޑަތަ؟" ހަމްދާނުގެ ސިކުނޑިއަށް އެތައް އެއްޗެއް އަރާ ފައިބަމުންދިޔައެވެ. އޭނާއަށް ހިލަންވީ ލައިޒަލް ކާރުން ފައިބަން ދޮރުހުޅުވާލުމުންނެވެ.\nލައިޒަލް ގަސް ހުއްޓިލި ގޮތުން އޭނާގެ ކުރިމަތީ ހުރި އަންހެންކުއްޖާ ހުރީ ނިވާވެފައެވެ. އޭނާ ކޮންމެވެސް ވާހަކައެއް ދެއްކުމަށްފަހު އެނބުރިލީއެވެ. މަތީގަވާ ލޯގަނޑު ކޮޅުން ކާރުގެ ފަހަތުން ލައިޒަލްއާއެކު އައި އަންހެންކުއްޖާ ހަމްދާނަށް ފެނުނެވެ. އެއީ އޭނާގެ އުޝާ އެވެ. އެ ހިތް ހާސިލުކުރަން މަސައްކަތް ކުރެވުނު އުޝާއެވެ. ކުއްލިއަކަށް ހަމްދާނަށް ހީނލެވުނެވެ. ދުނިޔެ އޭނާއާ ކުރި ސަމާސާ ދެކެބަލާށޭ އަމިއްލަ ޟަމީރަށް ބުނެލާ ފަދަ ހިތި ހީނލުމެކެވެ. އެހެންވިޔަސް އޭނާ ނިކަން އަވަހަށް ނަފްސު ހަމަޖައްސާލިއެވެ. އަޑަށް ބަދަލުތަކެއް އަތުވެދާނޭތީ އަވަސް ގޮތަކަށް ކަރުކެހިލިއެވެ. ކާރުގެ ފަހަތު ދޮރު ފަތް ހުޅުވާލައިގެން ލައިޒަލް ހުއްޓާ އުޝާ އަރާ އިށީނެވެ. ހަމްދާނު އެނބުރި ބަލާލުމުން އުޝާއާ ހަތަރުކަޅި ބައްދަލުވިއެވެ. ސިހުންއެކުލެވިފައިވާ ބެލުމަކުން އުޝާ ހުއްޓުން އެރިއެވެ. އެހިނދު ހިނިތުންވުމަކާއެކު ހަމްދާނު ތުންފަތުގައި ޝަހާދަތް އިނގިލި ޖައްސާލީއެވެ. އެ ހަރަކާތް ބަދަލުވެލީ ލައިޒަލް ކާރަށް އަރަން ދޮރުހުޅުވާލުމުންނެވެ.\n"އުޝާ... ހަމްދާން." ލައިޒަލް ބުންޏެވެ.\n"ބިގް ބްރޯ." ފުޅާ ހިނިތުންވުމަކާއެކު ހަމްދާނު އަތްދިއްކޮށްލިއެވެ. އޭނާ އެހެން ބުނީތީ ލައިޒަލް ކައިރިއަށް ހިނިއައެވެ. އުޝާ އިނީ ހައިރާންކަމެއްގައެވެ. ލައިޒަލްގެ ބޭބެއެއް ހުންނަކަމެއް އޭނާއަކަށް ނޭނގެއެވެ. މިހާދުވަހު އޭނާއަށް އެނގިފަ އޮތީ ލައިޒަލް އެއީ ހަމައެކަނި އެ އާއިލާގަ ހުރި ކުއްޖާ ކަމެވެ. ހަމައެއާއެކު ލައިޒަލްގެ ބޭބެއޭ ބުނިއިރު އެ މީހަކަށް މިވީ ހަމްދާނެއެވެ.\n"ސަލާން ނުކުރާނަންތަ؟ ފެމެލީއާ ޖޮއިންވާން އުޅޭއިރު އެކުވެރީންނަށް ވާންވާނެއެއްނު." ހަމްދާނު ދިއްކޮށްގެން ހުރި އަތް ތަޅުވާލަމުން ބުންޏެވެ. އޭނާ އުޅުނީ މީ އުޝާއާ ބައްދަލުވި ފުރަތަމަ ފަހަރު ފަދައިންނެވެ. އެހެންވެ އުޝާ ވެސް ހަމްދާނު ދަންނަކަމަށް ނުހެދީއެވެ. އެ ތަފްސީލު ލައިޒަލްއަށް ދޭން ބޭނުންނުވާތީއެވެ. ހަމްދާނު އެކަހަލަ ވާހަކައެއް ދައްކާފައިވާނަމަ އެކަން އޮޅުން ފިލުވަން ލައިޒަލް ނާހައެއް ނުހުންނާނެކަން އުޝާއަށް އެނގެއެވެ. ރަނގަޅީ ވެސް ހަމްދާނު އެދޭ ވާހަކަތައް ލައިޒަލްގެ ކައިރީ ނުދެއްކިއްޔާއެވެ. ކައިވެނި ހުއްޓުމަކަށް އަތުވެދާނޭ އެއްވެސް ކަމެއް މެދުވެރިވާން އުޝާ ނޭދެއެވެ. މީ އޭނާ ހާދަ ދުވަހަކު ދެކެމުންއައި ހުވަފެނެކެވެ.\nޔަމާނާއެކު ކެފޭގަ އުޅުނު ރިދާ ނުކުމެލީ އަތިރި މަތީގަ ބަޔަކު ހަރަކާތްތެރިވާތަން ފެނިގެންނެވެ. ލަވައެއް ނޫނީ ފިލްމެއްގެ މަންޒަރެއް ނެގުމުގައި ބަޔަކުގައި ކެމެރާތައް ހިފައިގެން އުޅޭތަން ފެނެއެވެ. މަޑުމަޑުން ކައިރިއަށް ދެވުނުއިރު ފެނުނީ ދަންނަ މޫނެކެވެ. އެމީހުންގެ މަސައްކަތް ނިމެންދެން ދުރުގައި ރިދާ މަޑުކޮށްލައިގެން ހުއްޓެވެ. ޔަމާނު ގުޅުމުން ހުރީ ކޮންތާކުކަން ބުނެލުމާއެކު ޝީން ފެނިގެން ބައްދަލުކޮށްލާފައި ދާން ހުރީކަން ހާމަކުރިއެވެ. ރޭގަނޑު ކެފޭ ނުހުޅުވާން ޔަމާނާއި އީހާން އޮތީ ނިންމާފައެވެ. ދެމީހުން އެކަކުވެސް ކެފޭގެ ކަންކަން ބެލުމުގައި ނުހުރެވޭނެތީއެވެ. ލައިޒަލްއާއި އުޝާ ދޭ ރޭގަނޑުގެ ކެއުމުގައި ބައިވެރިވާން ދާން ޖެހޭނެތީއެވެ. އީހާނު ވެސް ކެފޭގައި އުޅެފައި ގެއަށް ދިޔައީ ތިނެއް ޖެހިފަހުންނެވެ. އިރުއޮއްސި ނަމާދަށް ކެފޭ ބަންދުކޮށްފައި ދާން ޔަމާނު ހުރީއެވެ.\n"ހޭއި..." ޝީންއަށް ރިދާ އަތް ހޫރާލިއެވެ. ފުޅާ ހިނިތުންވުމެއް ބަދަލުކޮށްލާފައި ޝީން އަތުން އިޝާރާތްކޮށްލީ މަޑުކޮށްލުމަށެވެ. މަސައްކަތްތައް ނިމުނީކަން ޔަގީންވުމުން ޝީން އެތަނުން މީހެއްގެ ކައިރީ ވާހަކައެއް ބުނެލާފައި އޭނާގެ ދަބަސް ހިފައިގެން ހިނގައިގަތެވެ.\n"ހިނގާ ކޮފީއެއް ބޯލަން. މައި ޓްރީޓް... ހާދަ ދުވަހެއްފަހުންނޭ މިބައްދަލުވީ. ޓިކްޓޮކް އިން ވެސް ނުފެނޭ." ކައިރިއަށް ޝީންގެ އަތުގައި ހިފާލުމާއެކު ނިކަން ހިނިއައިސްފަ ރިދާ ބުންޏެވެ. އީހާނުގެ "ގާލްފްރެންޑް"ގެ ގޮތުގައި ޝީންވީއިރު އެމީހުންނާ ޝީންއާ އޮތީ ކިހާ ގާތް ގުޅުމެއްކަން ރިދާ ހަނދާނެއް ނުނެތެއެވެ. އެ އެކުވެރިކަން އީހާނާއި ޝީން ވަކިވީތީ ކަނޑާލާކަށް ބޭނުމެއްނުވެއެވެ. އެހެންވިޔަސް އެންމެންނާ ދުރުވީ ޝީންއެވެ. އޭނާގެ އެ ނިންމުން ރިދާއަށް ގަބޫލު ވެސް ކުރެވެއެވެ. އެހެންވިޔަސް މިހާރު މި ބައްދަލުވި ބައްދަލުވަކީ އަލުން އެކުވެރިކަން ފެށުމަށް ލިބުނު ފުރުސަތަކަށްވާން ރިދާ އެދެއެވެ.\n"ކޮފީއެއް ބޭނުންވެފަ ހުރީ. އެކަމަކު ކޭވްއަށް..."\n"ޔާނު އެކަނި އުޅެނީ." ޝީން ބުނަން އުޅުނު އެއްޗެއް ފުރިހަމަ ނުވަނީސް ރިދާ ދެނެގަތެވެ.\nޝީން ފެނުމުން ޔަމާނު ވެސް ގޮވާލީ އެކުވެރިއަކު ފެނިގެން ގޮވާލާ ފަދައިންނެވެ. ދެ އަންހެންކުދީންގެ އޯޑަރު ގެނެސްދޭން އޭނާ އަވަސްވެލިއެވެ. މޭޒުދޮށުގައި ރިދާއާއެކު ޝީން އިށީނެވެ. ގިނަ ޕްރޮޖެކްޓް ތަކުގައި މަސައްކަތް ކުރާތީ ހުސްވަގުތު ނުލިބޭކަން ޝީން ބުންޏެވެ. ޓިކްޓޮކް ވީޑިއޯތައް ވެސް މޫސުމީ ކަމަކަށްވީއޭ ބުނެލިއެވެ. ވަގުތު ނުވާތީ އެކަމާވެސް ނޫޅެވޭނީކަން ޝީން ހާމަކުރިއެވެ.\n"އީހާން މެރީ ކުރިކަން އެނގޭތަ؟. އަހަރެމެން ނޫނީ ދެންތިބި މީހުން މެރީކޮށްފި." ރިދާ ބުނެލިއެވެ. ޝީންއަށް ހުރިހާ އެކުވެރީންގެ ޚަބަރު އޮޅުންފިލުވައިދޭ ފަދައިންނެވެ.\n"ނީރާއާތަ؟" ވަގުތުކޮޅަކަށް ހިމޭންވެ އިނުމަށްފަހު ޝީން އަހާލިއެވެ. ރިދާ ހައިރާންވިއެވެ.\n"އެހެންވީމަ އެނގޭދޯ." ރިދާ ބުންޏެވެ.\n"ދެން ލައިޒަލް... އޭނާ ނީރާއާ އޮތް ގުޅުން." މިފަހަރު ޝީން ވެސް ހައިރާންވިއެވެ.\n"ތީ އަހަންނަށް ވެސް ނޭނގޭ ކަމަކީ. ނީރާއާއި ލައިޒަލްގެ ދެމެދުގައި އޮތް ގުޅުމަށްވީ ކިހިނެއްކަން. ކުއްލިއަކަށް ދެމީހުން ދުރުވެއްޖެ. އީހާނާއި ނީރާ ކައިވެނިކުރީ. ލައިޒަލް މެރީ ކުރީ އުޝާއާ... ގަބޫލުކުރެވޭތަ. އެންޑް ނީރާ... ޝީން، ނީރާ ބަދަލުވެލާފަ ހުރިވަރުން މިހާރު ނުވެސް އެނގޭނެ. އެހާވަރަށް ސަކަރާތްޖަހާ ހީނ އުޅުނު ކުއްޖާ ހީވަނީ ހިނިތުންވުމަކީ ކޮބާކަމެއް ނުވެސް އެނގޭހެން. ހިކިކަމުން ގޮސް ވައިރޯޅިއެއް ޖެހިލިޔަސް ބިންދައިގެންދާނެ."\n"އީހާން ލޯބިވޭ ނީރާދެކެ. ރިދާ... އޭނާ އެއްވެސް އަންހަނަކު ނީރާއާ އެއްވަރެއްނުކުރޭ. ފެށުނީއްސުރެ ވެސް އީހާނުގެ ހިތާއި ސިކުނޑީގަ އޮތީ ނީރާ."\n"އެހެންވެތަ ތި ދެމީހުން ވަކިވީ." ރިދާ އިނީ ލިބުނު ފުރުސަތުގައި ހުރިހާކަމެއް އޮޅުންފިލުވަން ބޭނުންވެފައެވެ. ޝީން ދެކޮޅެއް ނުހެދިއެވެ. އޭނާ ބޯޖަހާލީ އެއްބަސްވާ ފަދައިންނެވެ.\n"އެހެންވީރު އީހާނު ބުނީތަ ނީރާދެކެ ލޯބިވާ ވާހަކަ. އީހާނުވީމަ ނޫނެކޭ ބުނަން ނުކެރިގެން މެރީކުރީކަމަށް ވެދާނެތަ. އެރޭ ކަންތައްވީ ވަރަށް ހީނުކުރާ ގޮތަކަށް. އީހާނުގެ ބާތްޑޭ ފާހަގަކުރަން އަހަރެމެން އެންމެން ވެސް އެ ގެއަށް ދިޔައިން. އެރޭ ކޮންމެވެސް ކަމަކާ ލައިޒަލް ރުޅިއައިކަން އެނގޭ. ނީރާ އޭނާއާ ވާހަކަދެއްކި... ދެން ކުއްލިއަކަށް އީހާނުގެ ކައިރިއަށް ނީރާ ގެންދިއުމާއެކު އިއުލާން ކުރީ ދެމީހުން އިންނަން އުޅޭކަން. ނީރާ ސަޕްރައިޒްވީ ގޮތުން އަހަރެންނަށް ހީވީ އެއީ ނީރާ ނިންމާފަ އޮތް ގޮތެއް ނޫނެ. އެއްވެސް ކަމެއް ޔަގީނެއްނޫން."\n"އީހާން... ހީ އިޒް އެން އޮބްސެސިވް. އޭނާއަށް ނީރާ ގެއްލެން އުޅޭހެން ހީވެއްޖެނަމަ ކޮންމެފަދަ ކަމެއްވެސް ކޮށްފާނެ. އޭނާގެ އެ ސިފަ އަހަރެން ދުށީން. އައި ސޯ ދި ހަންގާ، ނޯ ވޮމެން ކޭން ސެޓިސްފައި ދެޓް ހަންގާ ހީ ހޭސް. މިހާ ދުވަހު އޭނާ ޓްރައިކުރީ އެ ހަންގާ ކޮންޓްރޯލު ކުރާން. ލައިފް ފާޓްނާއެއް ބޭނުންވެގެންނެއްނޫން." އިސްޖަހާލައިގެން އިނދެ ޝީންއަށް އެންމެ ހީވާގޮތް ހާމަކުރިއެވެ.\n"ވަޓް ދަ ހެ... އިޒް ހީ އަ ސިކް ސައިކޯޕެތް..." ރިދާއަށް ބުނެވުނީ އިޚްތިޔާރުން ބޭރުގައެވެ. ގާތް އެކުވެރިއަކަށް ވިޔަސް ރިދާ އަބަދުވެސް އިސްކުރަނީ އީހާނަށްވުރެ ނީރާއެވެ. އޭނާގެ ހުރި އެންމެ ލޯބިވާ އެކުވެރިއަކީ އެއީއެވެ.\n"ރިދާ. އެ ދެމީހުންނަކީ ކުއްލިއަކަށް ދިމާވި ދެމީހުންނެއްނޫން. އެހެންވީމަ ދެމެދުގައި ލޯބި އޮތުމަކީ ވެދާނެ ގޮތެއް. އީހާނު ކުރީން އިސްނުނަގާތީ ނީރާ ވެސް ހުރެދާނެ އެ އިހްސާސްތައް ފާޅުކުރަން ނުކެރިފަ. ކައިވެނި އިއުލާންކުރީ އީހާނަށް ވިޔަސް. ނީރާ ހުރިހާ ގަބޫލުކޮށްގެން ކަމަށްވެދާނެ ކައިވެނި ކުރީ." ޝީން ބޭނުންވީ އީހާނުގެ މައްޗަށް ތުހުމަތުތަކެއް ނުކުރާށެވެ.\n"ބުނެފީމެންނު ދާކަށް ބޭނުމެއްނޫނޭ." އެނދުގައި ބަންޑުން އޮވެ ނީރާ ބުނެލިއެވެ.\n"ކީއްވެ؟ އުޝާ ބައިވެރިވި އަހަރެމެންގެ ހުރިހާ ކަމެއްގަ. އެހެންވީމަ އަހަރެމެން ވެސް ދާންވާނެއެއްނު. އެ ދެމީހުންނަކީ އަހަރެމެންގެ ކްލޯޒް ފްރެންޑްސް. ޕްލީޒް ނީރާ... ތިހެން ނޯވެ ތެދުވެ ރެޑީވެބާ. ނީރާ ގޮވައިގެން ދާން ބޭނުމީ. އެހެންނޫނީ އެމީހުން ސުވާލުކުރާނެ."\n"އީހާނު ދިޔަޔަސް ފުދޭނެ. އަހަރެން ނެތުމަކުން ކަމެއް އުންޏެއްނުވާނެ." ނީރާ ބުނެލިއެވެ.\n"އެގޮތް އަހަންނަށް ކަމަކު ނުދޭ." އީހާނު ބުންޏެވެ.\n"އެހެންވީރު އީހާނު ވެސް ނުގޮސް ހުރޭ." ނީރާ ބުންޏެވެ.\nތައްޔާރުވަމުން އައި އީހާނު ޗަސްޖަހާލިއެވެ. ނީރާގެ ނިންމުމާމެދު ގަޔާނުވެގެންނެވެ. އުޝާއާއި ލައިޒަލް ދެ ކެއުމުގައި ބައިވެރިވާން ދާން އީހާނު ބޭނުމީ ނީރާ ގޮވައިގެންނެވެ. ކުރީން ވެސް ނީރާ ނުދާނޭ އީހާނަށް އޮތީ ހީވެފައެވެ. އަނބިމީހާ ނުދިޔަސް މި ފުރުސަތު ގެއްލުވާލަން އީހާނު ނޭދެއެވެ. ލައިޒަލްއާއި އުޝާގެ ގާތްކަން އޭނާގެ ލޮލުން ދުށުން އެދޭތީއެވެ.\n"އެހެންވީރު ކައިގެން އޮންނާތި. އަހަރެން ދާން މިދަނީ." ސެންޓު ޖަހާލުމަށްފަހު އެނދުގައި އޮތް ނީރާއާ ދިމާއަށް އެނބުރިލާފައި އީހާނު ބުނެލިއެވެ. ނީރާ ޖަވާބެއް ނުދިނެވެ. އީހާނު އަތުކުރީ ގަޑި އަޅާލުމާއެކު ވޮލެޓު ޖީބަށް ކޮށްޕާލިއެވެ. އިނގިލީގަ އޮންނަ ރިހި އަނގޮއްޓި އަޅާލުމާއެކު އޭނާ ކޮޓަރިން ނުކުތީއެވެ.\n"މަންމާ. ނީރާއަށް ކާން ދެއްޗޭ. ހުންވައްތަރުވެފަ ހުރީ. ބޭހެއް ވެސް ނުކައި. އަހަންނަށް އާދެވޭލެއް ލަސްވެދާނެ." ބަދިގޭގައި އުޅުނު ލަމްހާއަށް ގޮވާލައި އީހާނު ވާހަކަދެއްކިއެވެ. އޭނާ ބުނެގެން ނުކުރިޔަސް ލަމްހާގެ ކައިރީ ނީރާ ދެކޮޅެއް ނުހަދާނޭކަން އެނގެއެވެ.\n"ކޮންތާކަށް ތިދަނީ؟" ލަމްހާ އަހާލިއެވެ.\n"އަހަރެމެންނާއެއްކޮށް އުޅޭ އުޝާ މެރީ ކުރީ. ލައިޒަލްއާ... މަންމައަށް އެ ދެ މީހުން ވެސް ފެނިފަ ހުންނާނީ." އީހާނު ބުނެލިއެވެ. ލަމްހާ ހިނިތުންވުމެއް ދީގެން ފިރިހެން ދަރިފުޅު ނުކުމެގެން ދަންދެން މަޑުކޮށްލިއެވެ.\nރޭގަނޑު ކާން ނަގަންވާއިރަށް އެއްޗެހި ހޫނުކޮށް ނިންމާފައި ކާމޭޒު މައްޗަށް ލަމްހާ ތަށިތައް ނެގިއެވެ. އެކަން ނިންމާލާފައި އޭނާ އައިސް އީހާނުގެ ކޮޓަރި ހުޅުވާލިއެވެ. ކޮޓަރީގައި ނީރާއެއް ނެތެވެ. ފާޚާނާ ކައިރިއަށް އައިސް ގޮވާލަން އުޅެނިކޮށް އޭނާގެ ކަންފަތުގައި ޖެހުނީ ނީރާގެ ރުއިމުގެ އަޑެވެ. މެޔަށް ފިނިވެގެން އައެވެ. އަވަސްއަވަހަށް ދޮރުގައި ލަމްހާ ޓަކިޖަހާލިއެވެ.\n"ދަރިފުޅު..." ލަމްހާ ގޮވާލިއެވެ. ހަމައެހިނދުން ނީރާގެ ރުއިމުގެ އަޑު ކެނޑުނުކަން ލަމްހާއަށް ފާހަގަވިއެވެ.\n"ދަރިފުޅާ، މަންމައޭ. ދޮރުހުޅުވާލެވޭނެތަ؟" ހާސްވެފައި ހުރެ ލަމްހާއަށް ބުނެލެވުނެވެ. އިސްކުރުން ފެން އޮހިގަތް އަޑު ލަމްހާއަށް އިވުނެވެ. ގިނައިރުތަކެއްނުވެ ނީރާ ދޮރުހުޅުވާލައި ނުކުތެވެ. ހިނިތުންވުމެއް ލަމްހާއާ ބަދަލުކޮށްލުމާއެކު ތުވާލިން މޫނު ފުހުނެވެ. އަޖައިބުވީ މީހަކުހެން ނީރާއަށް ބަލަން ވަގުތުކޮޅަށް ލަމްހާއަށް ހުރެވުނީއެވެ.\n"ބަލީތަ؟" ނީރާގެ މޫނުގައި ލަމްހާ އަތްލިއެވެ. އީހާނު ބުނިހެން ހޫނުކަމެއް ނީރާގެ ހަމުގައި ހުއްޓެވެ.\n"އާދޭ ކާން. ކައިގެން ބޭސްކާނީ. އެހެންނޫނީ ބޮޑުވަރު ވެދާނެ." ލަމްހާ ބުނެލިއެވެ. އޭނާގެ ސިކުނޑިއަށް ވިސްނައިގަންނަން ދަތިވެފައި ވިއެވެ. އޭނާއަށް އިވުނީ ނީރާގެ ރުއިމުގެ އަޑު ނޫންބާއެވެ.\nކާމޭޒުދޮށުގައި ސުޖާއުއާއި ލަމްހާއާއެކު ނީރާ އިނެވެ. ބަތްތަށި ހާވާވަރުން ލަމްހާއަށް އުނދަގޫވިއެވެ. ނީރާގެ އަތުން ސަމްސާ އަތުލުމާއެކު އޭނާގެ ތަށި ބަހައްޓާފައި ނީރާއާ ކައިރިވެލިއެވެ. ނީރާގެ ތަށިން ނެގި ބަތްސުވާ އެކުއްޖާގެ އަނގައާ ލަމްހާ ދިމާކޮށްލިއެވެ.\n"ކުޅިއެއްނުވާނެ. ކިއުކަމްބާކޮޅު ވެސް މިއޮތީ. ހުޅުވާ އަނގަ." ލަމްހާ ބުނެލިއެވެ. ނީރާގެ ބޮލުގައިވި ރިހުން ގަދަވިއެވެ. މަންމަގެ އެ ޢަމަލު ފެނިފައެވެ. އުނދަގުލުން އަނގަ ހުޅުވިއެވެ. އެއާއެކު މަންމަގެ އަތުން ބަތްކޮޅު އަނގަޔަށް ލަވައިދީފިއެވެ. ސުޖާއު އިނދެފައި ނީރާއާ ދިމާކޮށްލިއެވެ. މަންމަގެ އަތުން ނުކާތީކަން ހިކެނީ ބުންޏެވެ.\nގިނައިން ނުކެވުނަސް ހޮޑުލެވިދާނޭ ބުނުމާއެކު ލަމްހާ ހުއްޓާލީއެވެ. ސުޖާއު ބޭސްފޮށި ހިފައިގެން އައިސް ނީރާއަށް ޕެރެސެޓޮމޯލް ގުޅައެއް ދިނެވެ. ލަމްހާ އިނީ ނީރާގެ ހުންހުރިތޯ ބަލާށެވެ. ހުން އެބަހުއްޓެ އޭނާ ބުނެލީ ސުޖާއުއަށް ވެސް އަޑު އިވޭ ވަރަށެވެ. ކޮޓަރިއަށް ނީރާ ވަދެ އޮށޯތުމުން އޭނާގެ ގައިމަތިން ރަޖާ ރަނގަޅުކޮށްދިނީ ލަމްހާއެވެ. ނިދާލަން ބުނެފައި އޭނާ އެ ކޮޓަރިން ނުކުތީއެވެ.\n"ކީއްވެ ނުދާންވީ." އެތައް އިރަކު ވިސްނަން އޮވެފައި ނީރާ ތެދުވިއެވެ. ހިތާއި ސިކުނޑިއާ އަރާރުންވޭވޭ ވަރުބަލިވީ ތޯއްޗެކެވެ. އަދި އޭނާގެ ހިޔާލު ބަދަލުވެއްޖެއެވެ. ފާޚާނާއަށް ވަދެ ގައިދޮވެލައިގެން ނުކުމެ ނީރާ ތައްޔާރުވާން ފެށިއެވެ. އަލަމާރި ކައިރީ މަޑުކޮށްލައިގެން ހުރުމަށްފަހު އޭނާ ނެގީ ލޭސްފޮތީގެ ހުދު ހެދުމެކެވެ. އުޅަންބޮއްޓާ ހަމައަށް އަތްހުރި އެ ހެދުން ނީރާ ލީއިރު ދިގުމުން ހުރީ ތަނބިކައްޓަށްވުރެ ތަންފުކެއް މަތީގައެވެ. ބޫޓުތައް ހުރިތަނުން ވިދުމެއްހުރި "ހީލްސް"އެއް ނަގައިގެން ހިންދެމިލިއެވެ. ލޯގަނޑުން ސޫރަ ބަލާލުމާއެކު ނީރާ ކޮޓަރިން ނުކުތެވެ. ގޭތެރޭގެ އަލި ފަނޑުކޮށްފައި އޮތުމުން ސުޖާއުއާއެކު ލަމްހާ ކޮޓަރިއަށް ވަނީކަން ނީރާއަށް އެނގުނެވެ. މީހެއްކައިރީ ބުނެލުމެއްނެތި ނީރާ ގެއިން ނުކުތީއެވެ. (ނުނިމޭ(


SunOnline: Anhen team ge bodu naakaamiyaabee ehge furagahugai aa vaahakaeh\nއަންހެން ޓީމުގެ ބޮޑު ނާކާމިޔާބީގެ ފަހަތުގައި ފޮރުވިފައި އޮތް އާ ވާހަކައެއް!\n22 Nov 2021, 12:57\nގައުމީ އަންހެން ފުޓްބޯޅަ ޓީމުން ކުރިއަށްގެންދާ ފަރިތަކުރުންތަކުގެ ތެރެއިން ---\nމިއަހަރުގެ އޭއެފްސީ ވިމެންސް އޭޝިއަން ކަޕް ކޮލިފައިންގައި ރާއްޖެއަށް ކުޅެން ލިބުނު ދެ މެޗު ވެސް ނިންމާލީ ހުސްއަތާއެވެ. ފުރަތަމަ މެޗުގައި ވިއެޓްނާމާ ދެކޮޅަށް ކުޅުނު މެޗުން ބަލިވީ 0-16އިންނެވެ. ދެވަނަ މެޗުގައި ތަޖިކިސްތާން އަތުން ބަލިވީ 0-4 ގެ ނަތީޖާއަކުންނެވެ. މި ދެ ބައްޔާއެކު މުބާރާތަށް ކޮލިފައި ނުވެ ރާއްޖެ ވަނީ ކަޓައިފައެވެ.\nކޮލިފައިންގްގެ ދެ މެޗުގައި ވެސް ފަރަގު ބޮޑު ނަތީޖާތަކުން ރާއްޖެ ބަލިވި ނަމަވެސް އެކަން މާ ބޮޑު ކަމަކަށް އެއްވެސް މީހަކު ނުހަދައެވެ. އަންހެން ޓީމާ ދޭތެރޭ ދިވެހިން ދެކެނީ މާ ސީރިއަސް ނަޒަރަކުން ނޫނެވެ. ކުރިން ވެސް ބޮޑެތި ނަތީޖާތަކުން އެ ޓީމު ބަލިކުރާތީ، އެހެން އަދި އިރުވައިގައި ޖަހާ ހަޅައެއް ފަދައިން ކުޅެލާ މެޗަކުން ބަލިވުމަކީ މާ ބޮޑު ކަމެއް ކަމަކަށް މީހުން ނުދެކެއެވެ.\nގައުމީ ފިރިހެން ޓީމުގެ ހުރިހާ ކަމަކަށް ދިވެހި ގިނަ ސަޕޯޓަރުން ފާޑުކިޔުންތައް އަމާޒުކުރާތަން ފެނުމަކީ އާއްމު ކަމެކެވެ. އެކަމަކު އަންހެން ޓީމާ ދޭތެރޭ ދިވެހިން ގެންގުޅޭ ނަޒަރިއްޔާތު މުޅިން ތަފާތެވެ. ބަލިވިޔަސް ވަރިހަމައެވެ. މޮޅުވެއްޖެނަމަ އެއީ ވަޔަކުން ކަމަށް ވެސް ބުނާ މީހުން މަދެއް ނޫނެވެ.\nނަމަވެސް 2019 ވަނަ އަހަރު ނޭޕާލްގައި އޮތް ސައުތު އޭޝިއަން ގޭމްސްގައި ރާއްޖެއިން ހޯދި ލޯ މެޑަލާއެކު އަންހެން ޓީމަށް ވެސް ކާމިޔާބީ ހޯދިދާނެކަން ސާބިތުކޮށްދިނެވެ. އެ ކާމިޔާބީ އެފްއޭއެމުން ވެސް ފާހަގަ ކުރީ ވަރުގަދައަށެވެ. ނުހަނު ސާބަސްދީ ޓީމުގެ ކުޅުންތެރިންނަށް ހޫނު މަރުހަބާއެއް ކިޔެވެ.\nއޭގެ ފަހުން ޓީމުގެ އެއްވެސް ހަރަކާތެއް ނެތި ދެ އަހަރެއްހާ ދުވަހު އޮތުމަށްފަހު ޓީމު އަލުން ދިރުނީ މިއަހަރު އޮތް އޭއެފްސީ ވިމެންސް އޭޝިއަން ކަޕް ކޮލިފައިންއަށެވެ. ތަޖިކިސްތާނުގައި ކުޅުނު އެ ދެ ކޮލިފައިންގް މެޗަށް ޒުވާން ސްކޮޑަކާއެކު ގައުމީ އަންހެން ޓީމުން ފަރިތަކުރުންތައް ފެށީ ފޯރީގައެވެ.\nމުހިއްމު ދެ ކޯޗަކު ފަހު ވަގުތު ބާކީ ކޮށްލި!\nޒުވާން ގިނަ ކުޅުންތެރިންތަކެއް ގޮވައިގެން މިފަހަރުގެ ކޮލިފައިންއަށް ދިޔަ އަންހެން ޓީމުގެ ހެޑް ކޯޗުގެ ޒިންމާއާ ހަވާލުވެހުރި އެފްއޭއެމްގެ ޓެކްނިކަލް ޑިރެކްޓަރު އަހުމަދު ޝަރީފް (ޑުންގާ)އެވެ. އެސިސްޓަންޓް ކޯޗުންނަށް ތިބީ ގައުމީ އަންހެން ޓީމުގެ ކެޕްޓަނެއްގެ ޒިންމާ މީގެ ކުރިން އަދާކުރި ދެ ކުޅުންތެރިން ކަމަށްވާ ފަދުވާ ޒާހިރު އާއި މަރިޔަމް މިރުފަތުއެވެ. އަދި ގޯލް ކީޕަރު ޓްރެއިނަރެއްގެ ގޮތުގައި ގޮސްފައިވަނީ ސީ ލައިސަންސް ކޯޗު އައިމިނަތު ޝިޔާނާއެވެ.\nނަމަވެސް މުބާރާތަށް ދާންދެން ޓީމުގެ ޕްރެކްޓިސްތަކުން ގަވާއިދުން ފެނުނު ބައެއް މޫނުތައް ވަނީ ކޮލިފައިންގްގެ މެޗުތަކުން ގެއްލިފައެވެ. އެގޮތުން ގައުމީ ޓީމުން ވަނީ ކޮލިފައިން އަށް ތައްޔާރުވުމުގެ ގޮތުން ބ. އޭދަފުށީ ޓީމަކާ ދެކޮޅަށް މެޗެއް ކުޅުމުގެ އިތުުރުން ޔޫއޭއީގައި ޓްރެއިނިން ކޭމްޕެއް ފުރިހަމަކޮށްފައެވެ.\nތަޖުރިބާކާރު ކޯޗު އިސްމާއިލް އަނިލް (ކ) އާއި އަހުމަދު ސަލީމް (މެޓާ) ---\nއެ ކޭމްޕްތަކުގައި ޓީމުގެ އެސިސްޓެންޓް ކޯޗެއްގެ ގޮތުގައި ހަރަކާތްތެރިވީ ފުރަތަމަ ޑިވިޝަނުގެ ގިނަ ކުލަބުތަކަކަށް ކޯޗުކަން ކޮށްދިން ތަޖުރިބާކާރު ކޯޗު އިސްމާއީލް އަނިލްއެވެ. އެ ކޭމްޕްތަކުގައި ގޯލް ކީޕަރު ޓްރެއިނަރެއްގެ ގޮތުގައި މަސައްކަތް ކުރީ ގޯލްކީޕަރު ޓްރޭނަރު އަހުމަދު ސަލީމް (މެޓާ)އެވެ.\n"ހުރިހާ ފަރިތަކުރުންތަކެއްގައި އެސިސްޓެންޓެއްގެ ގޮތުގައި ހަރަކާތްތެރިވީ އަނިލް. ގޯލް ކީޕަރު ޓްރެއިނަރަކަށް ހުރީ މެޓާ ކޯޗު. އެކަމަކު މުބާރާތަށް ދިޔައިރު މި ދެ ކޯޗުންނަށް ވަނީ އަންގާފައި މިކޮޅުގައި މަޑު ކުރަން،" ކަން ހިނގާދިޔަ ގޮތް އިނގޭ މީހަކު "ސަން" އަށް ބުންޏެވެ.\nމިކަން ސާފު ކުރުމަށް "ސަން"އިން ބެލި ބެލުމުން ވެސް އެކަން ވަނީ ޔަގީންވެފައެވެ. އަނިލްއާއި މެޓާ ކޯޗު ޓީމާއެކު ތަޖިކިސްތާނަށް ގޮސްފައެެއް ނުވެއެވެ. ބަދަލުގައި ޓީމު ލިސްޓް ހަދައިގެން ދިޔައީ އެހެން ބައެކެވެ.\n"އެފްއޭއެމްގެ ތެރޭގައި ނުފޫޒު ގަދަ ބަޔަކު އެބައުޅޭ. އެމީހުން އަންހެން ޓީމު ގޮވައިގެން ދިޔައީ މުބާރާތް ކުޅޭކަށް ނޫން. އެޔަށް ވުރެން ބޮޑަށް ސިފަ ވަނީ ވެކޭޝަން ހަދާލަން ދިޔައީ ކަމަށް."\nގައުމީ ސްކޮޑުގައި ހިމެނިގެން ތަޖިކިސްތާނަށް ދިޔަ ގައުމީ ބައެއް ކުޅުންތެރިން ވެސް މިކަން "ސަން"އަށް ވަނީ ޔަގީންކޮށްދީފައެވެ. އެ ކުޅުންތެރިން ބުނީ ފަރިތަކުރުންތަކުގައި ތިބި މީހުން ނުގެންގޮސް، އެފްއޭއެމުން ފަހު ވަގުތު އަމިއްލައަށް މެނޭޖްމެންޓް ޓީމެއް ހަދާލައިގެން ގެންދިޔަ ސަބަބު ނޭންގޭ ކަމަށެެވެ.\n"ނޭނގެ އެކަމުގައި ވީ ކިހިނެތްކަމެއް. ފަހުވަގުތު މެނޭޖްމެންޓަށް ގެނައި ބަދަލެއް. މުހިއްމު ދެ ކޯޗުން ތިބީ ގައުމުގައި ބައިތިއްބާފައި." ނަން ހާމަ ނުކުރަން އެދެމުން ގައުމީ އަންހެން ޓީމުގެ ޕްލޭޔަރަކު ބުންޏެވެ.\nފަހަކަށް އައިސް އެފްއޭއެމްއިން ގައުމީ ޓީމުތަކުގެ މެނޭޖްމެންޓް ނެގުމުގައި ބޮޑެތި މައްސަލަތަކެއް ހުރިކަން ގިނަބަޔަކު ވަނީ ފާހަގަކޮށް، ފާޑު ކިޔައިފައެވެ.\nއަންހެން ޓީމު ބަލިވުމުން އެކަމާ ފާޑުކީ މީހުންގެ އަދަދު ވެސް މަދެއް ނޫނެވެ. ނަމަވެސް މީހުންނަށް ނޭނގި އޮތް ކަމަކީ އެ ޓީމުގެ ބޮޑު ނާކާމިޔާބީގެ ފަހަތުގައި ބޮޑު ޖަރީމާއެއް ފޮރުވިފައިވީ ކަމެވެ.


MUSCMV ge Futsal Team ifthithaahu kohffi\nއެމްޔޫއެސްސީއެމްވީގެ ފުޓްސަލް ޓީމް އިފްތިތާހުކޮށްފި\nއިނގިރޭސިވިލާތުގެ މަޝްހޫރު ފުޓްބޯޅަ ކްލަބެއްކަމަށްވާ މެންޗެސްޓަރ ޔުނައިޓެޑްގެ ސަޕޯޓަރުންގެ ދިވެހިރާއްޖޭގެ ފޭން ކްލަބެއްކަމަށްވާ މެންޗެސްޓަރ ޔުނައިޓެޑް ސަޕޯރޓާރސް ކްލަބް މޯލްޑިވްސް (އެމްޔޫއެސްސީއެމްވީ)އިން ފުޓްސަލް ޓީމެއް ތައާރަފްކޮށްފިއެވެ.\nރޭ ކްލަބް360ގައި އޮތް ރަސްމިއްޔާތެއްގައި ވަނީ މި ޓީމްގެ ޖާރޒީ އިފްތިތާހުކޮށް، ކުޅުންތެރިންނަށް ޖާޒީ ހަވާލުކޮށްފައެވެ. މި ރަސްމިއްޔާތުގެ ޝަރަފުވެރި މެހެމާނެއްގެ ގޮތުގައި ބައިވެރިވެ ވަޑައިގެންނެވީ ފުޓްބޯޅަ ކޯޗު މުހައްމަދު ނިޒާމް (ނިޒާމްބެ)އެވެ.\nއެމްޔޫއެސްސީއެމްވީގެ ފުޓްސަލް ޓީމުން ބައިވެރިވާ ފުރަތަމަ މުބާރާތަކީ މަޅި އެމްވީގެ ފަރާތުން އިންތިޒާމް ކުރާ މަޅި ފުޓްސަލް ޗެލެންޖެވެ. މި ޖާޒީގެ އެންމެ ޚާއްސަ އެއް ސިފައަަކީ ލޭ ހަދިޔާކުރުމަށް ހިތްވަރުދީ ލިޔެފައިވާ މެސެޖެވެ. އެގޮތުން ޖާޒީގެ ކުރިމަތީގައި ވަނީ "GIVE BLOOD SAVE A LIFE"، ޝިއާރު ހިމަނާފައެވެ.\nރޭގެ ރަސްމިއްޔާތުގައި މި ޖާޒީ ވަނީ މޯލްޑިވްސް ބްލަޑް ޑޯނަރސްއަށް ހަދިޔާކޮށްފައެވެ.\nމީގެ އިތުރުން ރޭގެ ރަސްމިއްޔާތުގައި ވަނީ އެމްޔޫއެސްސީއެމްވީގެ ޕާޓްނަރުންނާ އެކު އެއްބަސްވުމެއްގައި ސޮއިކޮށްފައެވެ. އެގޮތުން އެ ކްލަބްގެ އޮފިޝަލް ސްޕޯޓްސް ޕާޓްނަރގެ ގޮތުގައި މަޅި މޯލްޑިވްސް ވަނީ ހަމަޖައްސާފައެވެ. އަދި އޮފިޝަލް މެޗް ސްކްރީނިންގ އަދި ފުޑް އެންޑް ބެވަރޭޖް ޕާޓްނަރެއްގެ ގޮތުގައި ކްލަބް 360 މޯލްޑިވްސް ވަނީ ހަމަޖައްސާފައެވެ.\nމިނިސްޓްރީ އޮފް ޔޫތް އެންޑް ސްޕޯރޓްސްގައި ރަޖިސްޓްރީކުރެވިފައިވާ އެމްޔޫއެސްސީއެމްވީގެ މަގްސަދަކީ މެންޗެސްޓަރ ޔުނައިޓެޑް ކްލަބްގެ ގިނަ ސަޕޯޓަރުން އެއްތަންކޮށް، ގިނަ ޖީލުތަކަކަށް މެންޗެސްޓަރ ޔުނައިޓެޑް ސަޕޯޓަރުން ދިރުވާ އާލާ ކުރުމެވެ.


Male' Ge Magu Thakugai Aniyaaverikoh Bulhaa Maraa Massalathah Aanmuvanee! - Vaguthu\nމާލޭގެ މަގުތަކުގައި އަނިޔާވެރިކޮށް ބުޅާ މަރާ މައްސަލަތައް އާންމުވަނީ!\nމާލޭ މަގުމަތީގައި މަރާލެވިފައިވާ ބައެއް ބުޅާ- ---\nމާލޭގެ ބައެއް ހިސާބުތަކުގައި އަނިޔާވެރިގޮތަކަށް ބުޅާތައް މަރަމުންދާ މައްސަލަތަކެއް ފެންމަތި ވެއްޖެއެވެ.\nމާލޭގައި އެކިއެކި މީހުން އޮޅުކޮށްގެންވެސް ބުޅާ ގެންގުޅޭ އިރު، ޓްވިޓާގައި ބައެއް ފަރާތްތަކުން އާންމުކޮށްފައިވާ ފޮޓޯތަކުގައި ވާގޮތުން އަނިޔާވެރި ގޮތްގޮތަށް ބުޅާތައް މަރާފައިވާތަން ފެނެއެވެ. ހާއްސަކޮށް ބައެއް ފަރާތްތަކުން އޮޅުކޮށްގެން ގެންގުޅޭ ބުޅާތައްވެސް މަރާފައިވާކަން ފާހަގަކޮށްލެވެއެވެ.\nPast few days we had to removealot of dead cats from the streets of Male’. No of stray cats has increased in Male’, Villimale and Hulhumale’. A cat interest group met with Mayor @etna295 to discuss about stray cats and ways we could work together to prevent this. pic.twitter.com/4He4way4ZH\n— Male' City Council (@MaleCitymv) January 5, 2019\nރާއްޖޭގެ މަޝްހޫރު ލަވަކިޔުންތެރިޔާ މީރާ މުހައްމަދު މާޖިދު އަބަދުވެސް ފާހަގަކޮށްލެވެނީ ޖަނަވާރުންގެ ހައްގުތަކަށް ވަކާލާތުކުރާ މީހެއްގެ ގޮތުގައެވެ. އޭނާގެ ޓްވިޓާގައި ބުނެފައި ވަނީ ބުޅާތައް މަރަމުންދާ މީހުން ހޯދާނެ ކަމަށެވެ.\n" މިހާރުވެސް ދެ ބުޅާ ފެނިއްޖެ ބޮލަށް އަނިޔާކޮށް މަރާލާފައި އޮތްވާ. އެކަހަލަ މީހުން ހެޔޮނުވާނެ ދުނިޔެއަށް ދޫކޮށްލާފަ ބައިތިއްބަންވެސް. އެމީހުން ހޯދާނަން،" މީރާ ޓްވިޓާގައި ބުނެފައިވެއެވެ.\nބުޅާތައް މަރަމުންދާ މައްސަލައިގައި، ރާއްޖޭގައި ގެންގުޅޭ ޖަނަވާރުތަކުގެ ހިމާޔަތުގައި މަސައްކަތް ކުރާ ހިއުމަން ސޮސައިޓީ އޮފް މޯލްޑިވްސް އިން ވަނީ މާލޭ ސިޓީ ކައުންސިލާ ހޮނިހިރު ދުވަހު ބައްދަލުކޮށް، އެކަމަށް ހައްލެއް ހޯދުމަށް މަޝްވަރާ ކޮށްފައެވެ.\nމާލޭ ސިޓީ ކައުންސިލުން ބުނެފައި ވަނީ ފާއިތުވި ދުވަސްތަކުގައި ވަރަށް ގިނައިން މާލޭ މަގުމަތިން މަރުވެފައި އޮންނަ ބުޅާ ފެނިފައިވާ ކަމަށެވެ.\nރާއްޖޭގެ ގާނޫނުލް އުގޫބާތުގައި، ޖަނަވާރުންނަށް އަނިޔާ ކުރުން ކަނޑައަޅާފައި ވަނީ ކުށެއްގެ ގޮތަށެވެ. އަދި އެ ކުށުގެ އަދަބެއްގެ ގޮތުން އެއް މަހާއި ހަ ދުވަހުގެ މުއްދަތަކަށް ޖަލަށްލެވިދާނެއެވެ.\nޖެނުއަރީ 7, 2019 13:48\nޖިހާދަށް ދާން ތައްޔާރުވާ ބަގަ . ޕްރެކްޓިސް ކޮށްލަނީ ބުޅާ ކަތިލަން.\nޖެނުއަރީ 7, 2019 14:21\nތިކުށުގެ އަދަބުވެސް މާ ލުޔޭނު. ތިޔައް ވުރެއް ބޮޑުކުރަން ފެނޭ އަދަބު.\nޖެނުއަރީ 7, 2019 15:05\nބުޅާ ގެންގުޅެން ނޭގެންޏާ ނުގެންގުޅުނީމަ ނީމުނީ އެއްނު. ދުވާވަހުންވެސް ކެތްނުވޭ. ބޯހަލާކު..\nޖެނުއަރީ 7, 2019 15:45\nބުޅާ މަރުވެފަ އޮއްވަ ފެންނަ ވާހަކަ ލިޔެފައޮތީ. މަރާފައެއްނޫން ދޯ؟ ކޮންމެވެސް ބައްޔެއްޖެހެނީ ކަންނޭގެ ބުޅާމަރުވާ ޒާތުގެ.\nޖެނުއަރީ 7, 2019 15:56\nތިކަމަށްވެސް ވަރަށް އަވަހަށް ރައީސް އިބޫ ކަމިޝަނެއް ހަދާނެ....\nޖެނުއަރީ 8, 2019 05:26\nމިކަމަށްއޮތީ އެންމެ ހައްލެއް ގެރިމޯދީއާ މަޝްވަރާކޮށް ސަފީރާއެކު ފޮޓޯއެއްނަގާލުން ނޫނީ ހުރިހާ ބުޅާތަށް ކިނބުލާ ހަވާލުކުރުން ހެހެހޭ


Trans Pacific viyafaareege ehbasvumugai Taiwan in baiverivaan ulheythee China in huras alhanee - One Online\nޓްރާންސް ޕެސިފިކް ވިޔަފާރީގެ އެއްބަސްވުމުގައި ބައިވެރިވާ ބައެއް ގައުމުތަކުގެ އިސްވެރިން ---\nޓްރާންސް ޕެސިފިކް ވިޔަފާރީގެ އެއްބަސްވުމުގައި ޓައިވާނުން ބައިވެރިވާން އުޅޭތީ ޗައިނާއިން ހުރަސްއަޅަނީ\nދުނިޔޭގެ 11 ގައުމެއްގެ ދެމެދު ސޮއިކޮށްފައިވާ ވިޔަފާރީގެ އެއްބަސްވުން، ޓްރާންސް ޕެސިފިކް ޕާޓްނާޝިޕް (ޓީޕީޕީ)ގައި ޓައިވާނުން ބައިވެރިވާން އުޅޭތީ، އެކަމަށް ޗައިނާއިން ހުރަސް އަޅަން ފަށައިފިއެވެ.\nޗައިނާ އިން ދެކެނީ ޓައިވާނަކީ އެ ގައުމުން ވަކިވެފައިވާ ޕްރޮވިންސެއްގެ ގޮތުގައެވެ. ނަމަވެސް ޓައިވާނުން ދެކެނީ އެއީ މިނިވަން ދައުލަތެއްގެ ގޮތުގައެވެ. އަދި ޓައިވާނުން ކުރަމުންދާ ބައެއް ކަންކަމަށް ޗައިނާއިން ދަނީ ހުރަސް އަޅައި، ފިއްތުންތައް ކުރިމަތިކުރުވަމުންނެވެ.\nޗައިނާ ކެބިނެޓުގައި ހިމެނޭ ޓައިވާންގެ ކަންކަމާ ބެހޭ އޮފީހުގެ ތަރުޖަމާން ވިދާޅުވީ، ރަސްމީ އެއްވެސް ހައިސިއްޔަތަކުން ޓައިވާނުން ބައިވެރިވާ ވިޔަފާރީގެ އެއްބަސްވުންތަކާއި ސޮއިކުރާ ވިޔަފާރީގެ އެއްބަސްވުންތަކަށް ޗައިނާއިން ދެކޮޅު ހަދާނެ ކަމަށެވެ.\nޗައިނާއިން މިހެން ބުނެފައި މިވަނީ، ޓީޕީޕީގައި ބައިވެރިވުމަށް އެދިފައިވާ ކަމަށް ޓައިވާނުން މިދިޔަ މަހުގެ 23 ވަނަ ދުވަހު ބުނެފައިވާތީއެވެ. އަދި އެ އެއްބަސްވުމުގައި ބައިވެރިވުމަށް އޭގެ ހަފުތާއެއް ކުރިން ޗައިނާއިންވެސް ވަނީ ހުށަހަޅައިފައެވެ.\nމީގެ ހަތަރު އަހަރުކުރިން އުފެއްދި ޓީޕީީޕީގައި ހިމެނޭ ގައުމުތަކަކީ އޮސްޓްރޭލިއާ، ކެނެޑާ، ޖަޕާން، މެކްސިކޯ، ޕެރޫ، ސިންގަޕޫރު، ބުރުނާއީ، މެލޭޝިއާ، ޕެރޫ، ވިއެޓްނާމް އަދި ނިއު ޒިލެންޑެވެ. އެ އެއްބަސްވުމުގައި 2016 ވަނަ އަހަރު އެމެރިކާއިންވެސް ސޮއިކުރިއެވެ. ނަމަވެސް ޑޮނަލްޑް ޓްރަމްޕުގެ ވެރިކަމުގައި އެ އެއްބަސްވުމުން ނުކުމެފައެވެ.\nޔޫރަޕިއަން ޔޫނިއަން އިން ނުކުތުމަށްފަހު އިނގިރޭސި ވިލާތުންވެސް ވަނީ އެ އެއްބަސްވުމުގައި ބައިވެރިވުމަށް މަޝްވަރާތައް ކުރަމުންނެވެ.


Eh manzareh, haalathu dhiraasaa kuranjehey\nއޭއެފްސީ ކަޕުގައި މިދިޔަ އަހަަރު މާޒިޔާ ކުޅުނު މެޗެއްގެ ތެރެއިން އަދި މި އަހަރު ނއިު ކުޅުނު މެޗެއްގެ ތެރެއިން ---\nއޭއެފްސީ ކަޕުގައި މި ދެ އަހަރުވެސް ރާއްޖެއިން ވާދަކުރި ޓީމުތަކަށް ކުރިމަތިވީ ހިތްދަތި ނަތީޖާ އެކެވެ. ރާއްޖޭގެ ޓީމުތަކަށް ފުރުސަތު ގެއްލި ފައި ވަނީ ގުރޫޕްގެ އެންމެ ފަހު މެޗުން ނެވެ. ރާއްޖޭގެ ޓީމުތަކަށް ހުރަސް އަޅަން އޮންނަނީ އިންޑިއާގެ ކުލަބުތަކެވެ.\nއިއްޔަ ނިއު ރޭޑިއަންޓް ބަލިވެ މުބާރާތުން ކަޓައި ބެންގަލޫރު އެފްސީ ފައިނަލު ސްޓޭޖަށް ދަތުރު ކުރުމުން، އިންޑިއާގެ ފުޓްބޯޅައާ ގުޅުން ހުރި ފަރާތްތަކުން ވަރަށް ބޮޑަށް އުފާފާޅުކޮށް ސޯޝަލް މީޑިއާގައި ޝުއޫރު ފާޅުކޮށްފައި ވެއެވެ. ބެންގަލޫރު ފައިނަލު ސްޓޭޖަށް ދެވުނީ، އައިޒޯލްގެ އެހީތެރި ކަމާއެކު އެވެ. މުޅި އިންޑިއާގެ ފުޓްބޯޅައިން އައިޒޯލް އެފްސީ ކުރި މަސައްކަތައް ތައުރީފް އޮއްސާލި އެވެ. ބެންގަލޫރު އެފްސީގެ ވެބްސައިޓްގައި ޕަބްލިޝް ކޮށްފައިވާ އާޓިކަލްގައި ވަނީ އައިޒޯލްގެ މަސައްކަތަށް ވަރަށް ބޮޑަށް ތައުރީފް ކޮށްފަ އެވެ.\nއިންޑިއާގެ ފުޓްބޯޅައިން މިފަހަރުވެސް މަންޒަރު ތަކުރާރުކޮށްފި އެވެ. ރާއްޖޭގެ ކުލަބުތަކަށް މި ދިމާވީ އެއްކަހަލަ ގޮތެކެވެ. މިދިޔަ އަހަރު ގުރޫޕް ސްޓޭޖުގެ ފަހު މެޗަށް ނިކުތުމުގެ ކުރިން، ރައްޖޭގެ މާޒިޔާ ސްޕޯޓްސް ދެ ވަނަ ބުރަށް ދެވޭނެ ކަމަށް ދިވެހިން އުންމީދު ކުރި އެވެ.\nފައިނަލް ސްޓޭޖަށް ދިއުމުގެ ފުރުސަތު އެންމެ ބޮޑަށް އޮތީވެސް މާޒިޔާ އަށެވެ. ފައިނަލު ސްޓޭޖަށް ދާން މާޒިޔާއަށް ބޭނުންވެފައި އޮތީ އެންމެ ޕޮއިންޓެކެވެ. މާލޭގައި ބެންގަލޫރު އެފްސީއާ ދެކޮޅަށް، މާޒިޔާއިން ދެއްކި ކުޅުމުން އެއީ މާޒިޔާއަށް ކުރެވޭނެ ކަމެއް ކަމަށް ދިވެހި ގަބޫލު ކުރި އެވެ. ނަމަވެސް ބަންގަލޫރު އެފްސީ އަތުން ބަލިވެ މާޒިޔާ އާއި ރާއްޖޭގެ ފުޓްބޯޅައަށް ކުރިމަތިވީ ހިތްދަތި ގޮތެކެވެ.\nމި އަހަރުވެސް ގުރޫޕް ސްޓޭޖުގެ ފަހު މެޗަށް ދިޔައިރު، އަނެއް ބުރަށް ދިއުމަށް އެންމެ ބޮޑު ފުރުސަތެއް އޮތީ ނިއު އަށެވެ. މާލޭގައި އައިޒޯލްއިން ލީޑް ނަގާފައި ވަނިކޮށް ނިއު އިން ފަހަތުން އަރައި ތިން ލަނޑު ކާމިޔާބު ކޮށް 3-1 ން އައިޒޯލްގެ މައްޗަށް ކުރި ހޯދި އެވެ. މާލޭގައި ދެއްކި ކުޅުމާއެކު، އިންޑިއާގައިވެސް ނިއު އަށް އައިޒޯލް ބަލި ކުރެވޭނެ ކަމަށް ހުރިހާ ދިވެހި ޔަގީނާގާތަށް ޕްރިޑިކްޓް ކުރި އެވެ. ނަމަވެސް މިފަހަރުވެސް ރާއްޖޭގެ ފުޓްބޯޅައަށް ދިމާވީ ހިތްދަތި ގޮތެކެވެ.\nމައްސަލަ ދިރާސާ ކުރަން ޖެހޭ\nދިވެހި ކުލަބުތައް ސަރަހައްދީ ލެވަލްގައި ހޯދާ ނަތީޖާތަކަކީ ރާއްޖޭގެ ފުޓްބޯޅައިގެ ބުރަދަން ވެސް މިނެ ކިރަން އޮތް ހިސާބުތަކެވެ. މީ ގައުމެއްގެ ހައްސިއްޔަތުން ދިވެހި ފުޓްބޯޅަ އާއިލާއިން ވިސްނަން ޖެހޭ ކަމެކެވެ.\nއިނގިރޭސި ކުަލަބުތަކަށް، ޔޫރަޕްގެ ފުޓްބޯޅައިގައި ކާމިޔާބު ނުލިބޭ ސަބަބާ ބެހޭގޮތުން އިނގިރޭސި ފުޓްބޯޅައިގެ ފަރާތްތަކުން މަޝްވަރާތައް ކުރި އެވެ. އެމަޝްވަރާތަކުގައި އިނގިރޭސި ފުޓްބޯޅައިގެ ހިއްސާ އޮތެވެ. އިންގިރޭސި ގައުމީ ޓީމުގެ ޓެކްނިކަލް ސްޓާފުން އެއް ބައްދަލުވުންތަކަށް ހާޒިރުވި އެވެ.\nއޭއެފްސީ ކަޕުގެ ފައިނަލު ސްޓޭޖާ ވަރަށް ގާތަށް ދިވެހި ކުލަބުތަކަށް ދެވެއެވެ. ނަމަވެސް ސޮއްސާލަނީ އެންމެ ފަހު މަރުހަލާއިންނެވެ. އެފްއޭއެމް އާއި ދިވެހި ފުޓްބޯޅައިގެ އެކި ފަރާތްތަކުން މިކަމާ ވާހަކަ ދައްކަން އެއް މޭޒެއްގެ ދަށުގައި އިށީނުން އެއީ މުހިންމު ކަމެކެވެ. ރާއްޖޭގެ ފުޓްބޯޅައަށްޓަކައެވެ. ދިމާވާ މައްސަލައަށް ހައްލެއް ހޯދޭނެ ނަތީޖާއެއް އެ ބައްދަލުވުންތަކުން ނެރެވިދާނެ އެވެ.\n"މިކަމުގައި ހުރެދާނެ ގިނަ ސަބަބުތަކެއް، ދެ އަހަރުވެސް މި ދިމާވީ އެއްކަހަލަ ގޮތެއް، އެހެންވީމަ ދިވެހި ފުޓްބޯޅައިގެ އެކި ފަރާތްތަކުން އިށީންދެ އެކި އޭންގަލްތަކަށް އަމާޒުކޮށް ވާހަކަ ދައްކަން އިށީންދެ ފިއްޔާ ރަނގަޅު އައުޓްކަމްސްތަކެއް ނެރެވިދާނެ،" ދިވެހި ފުޓްބޯޅައިގެ ތަޖުރިބާކާރަކު ބުންޏެވެ.\nނިއުރޭޑިއަންޓް މާޒިޔާ އޭއެފްސީ\nމާޒިޔާ ވަރުގަދަ ގްރޫޕަކަށް


Container Thakeh ge Mathin Vehtti Meehakah Aniyaa Vehjje ކޮންޓެއިނަރު ތަކެއްގެ މަތިން ވެއްޓި މީހަކަށް އަނިޔާ ވެއްޖެ – Huvadhoo News Container Thakeh ge Mathin Vehtti Meehakah Aniyaa Vehjje Huvadhoo News\nކޮންޓެއިނަރު ތަކެއްގެ މަތިން ވެއްޓި މީހަކަށް އަނިޔާ ވެއްޖެ\nފޮޓޯ: އެމްވީ ކްރައިސިސް\nމާލޭ ޕޯޓު ސަރަހައްދުގައި ހުރި ކޮންޓެއިނަރު ތަކެއްގެ މަތިން މީހަކު ވެއްޓިއްޖެއެވެ.\nކޮންޓެއިނަރު ބަރި މަތިން ވެއްޓިފައި ވަނީ މާލޭ ޕޯޓުގައި މަސައްކަތް ކުރާ އެމްޕީއެލްގެ މުވައްޒަފަކެވެ.\nރޭ އިރާކޮޅު ހިނގި މިހާދިސާ ގައި އެ މުވައްޒަފުގެ އަތް ބިންދައިގެން ގޮސްފައިވާ ކަމަށް އެމްޕީއެލްގެ ސްޕޯކްސްޕާސަން ވިދާޅުވެއެވެ. އަދި މި ހާދިސާ ހިނގީ ހަރުގަނޑެއް ބޭނުންކޮށްގެން ދެ ބަރިއަށް ޖަހާފައި ހުރި ކޮންޓެއިނަރު ބަރިއެއްގެ މަތީގައި ހުރެފައި ތިން ބަރިއަށް ޖަހާފައި ހުރި ބަރިއެއްގެ މައްޗަށް އަރަން އުޅުމުގެ ތެރޭގައި ކަމަށް ވެސް އޭނާ ވިދާޅުވިއެވެ.\nއެނާ ވެއްޓުނު އިރުު ސަލާމަތީ ގޮތުން އަޅަންޖެހޭ ސަމާނު އަޅާފައިވާ ކަން އޭނާ ފާހަގަކުރެއްވިއެވެ. އޭނާ ވިދާޅުވީ ވެއްޓުނު މުވައްޒަފު ކޮނޑުހުޅާ އުޅަބޮއްޓާ ދޭތެރޭ އިންނަ ކަށިގަނޑު ބިންދައިގެން ގޮސްފައިވާ ކަމަށާއި، އިތުރު އަނިޔާ އެއް ނުވާ ކަމަށެވެ. އަދި މިހާރު އޭނާގެ ހާލު ރަގަޅު ކަންވެސް އޭނާ ފާހަގަ ކުރެއްވި އެވެ.\nއަނިޔާވި އެމްޕީއެލްގެ މުވައްޒަފަށް އެންމެ ފުރަތަމަ ފަރުވާދިނީ އައިޖީއެމްއެޗް ގައެވެ. އަދި އެމަރޖެންސީ ކޮށް އޮޕަރޭޝަނެއް ކުރުމަށް ވަނީ ޓްރީޓޮޕް ހޮސްޕިޓަލަށް ޓްރާންސްފާ ކުރެވިފައެވެ.\nމާލޭ ޕޯޓު ސަރަހައްދަކީ މަސައްކަތުގެ ތެރޭގައި މަދު މަދުން ނަމަވެސް މިފަދަ ހާދިސާތަކެއް ހިންގާ ތަނެކެވެ. އަދި މިފަދަ ހާދިސާތަކުގައި މީހުންނަށް ސީރިއަސް އަނިޔާތަކެއްވާ ފަހަރުވެސް އާދެއެވެ.


Seaplane Terminal TMA ah dhookollun: Hiyaalah ves naanna varuge bodu gellumeh!\nސީޕްލޭން ޓާމިނަލް ދިނުން: ހީވެސް ނުކުރާ ވަރުގެ ގެއްލުމެއް!\nމިހާރު ވެލާނާ އިންޓަނޭޝަނަލްގައި ހަދަމުން ގެންދާ ސީޕްލޭން ޓާމިނަލް މި އަހަރު ނިމޭނެ އެވެ. މިއާއެކު މިތަން ވެގެންދާނީ މި ސަރަހައްދުގައި ހުރި އެންމެ ރީތި ހިތް ގައިމު އެއް އިމާރާތަކަށެވެ. އެންމެ ކުރިއަރާފައިވާ ގައުމުތަކެކޭ އެއް ފެންވަރަށް ހަދާފައިވާ މި ފުރިހަމަ އިމާރާތް ހަދަން މޯލްޑިވްސް އެއާޕޯޓްސް (އެމްއޭސީއެލް) އިން ސާޅީހަކަށް މިލިއަން ޑޮލަރު ހަރަދު ކޮށްފައިވެ އެވެ. ނަމަވެސް މިތަން ނިމުމަށްފަހު، މީގެ އެންމެ ފުރިހަމަ ފައިދާ ދައުލަތަށް ލިބުމުގެ ބަދަލުގައި، މިތަނުން ލިބޭ އާމްދަނީ ދާނީ ގައުމުން ބޭރަށެވެ.\nސަބަބަކީ އާ ސީޕްލޭން ޓާމިނަލް ދުނިޔޭގެ އެންމެ ބޮޑު ސީޕްލޭން ފުލީޓު އޮތް ޓީއެމްއޭ އަށް ހަވާލު ކުރަން މަސައްކަތް ކުރަމުން ދިއުމެވެ. މި އަޑުތައް ގަދަވެފައިވާއިރު، ތަޖުރިބާކާރުން ވިދާޅުވަމުން ދަނީ މިކަމުން ބޮޑު ގެއްލުމެއް ލިބުމުގެ ފުރުސަތު އެބައޮތޭ އެވެ. އެހެންވެ އެމްއޭސީއެލް އިން މި ވަރުގެ ބޮޑު އާމްދަނީއެއް ދޫކޮށްލުމުގެ ފަހަތުގައިވާ ސިއްރަކީ ކޮބައިތޯ މުޅި ގައުމު ދަނީ ސުވާލު ކުރަމުންނެވެ.\n"ސީޕްލޭން ޓާމިނަލް ޓީއެމްއޭއަށް ހިންގަން ދީފިނަމަ ގިނަ މައްސަލަ ތަކެއް ނުކުންނާނެ. އެންމެ ބޮޑު އެއް ކަމަކީ ދައުލަތަށް ލިބޭނެ ގެއްލުން. އާމްދަނީގެ ބޮޑު ބައެއް ގެއްލުން. މީގެ އިތުރުން ވާދަވެރިކަން ނުހަނު ބޭނުންވެފައިވާ ވައިގެ ދަތުރުފަތުރުގެ ވާދަވެރިކަން އެއްކޮށް ގެއްލިގެން ދާނެ،" ވައިގެ ދަތުރުފަތުރުގެ ދާއިރާގައި މަސައްކަތް ކުރައްވާތާ، ގިނަ ދުވަސްވީ ތަޖުރިބާކާރެއް ނަން ނުޖެހުމަށް ޝަތުރުކޮށް ވިދާޅުވި އެވެ.\nދުނިޔޭގެ އެންމެ ބޮޑު ސީޕްލޭން އޮޕަރޭޓަރު ޓީއެމްއޭއަށް ސީޕްލޭން ޓާމިނަލް ދިނުމުގެ މައްސަލަ ފުރަތަމަ ފެންމަތިކޮށްލި އެއް ބޭފުޅަކީ ރައްޔިތުން މަޖިލިހުގެ ދާންދޫ ދާއިރާގެ އެމްޑީޕީ މެމްބަރު ޔައުގޫބް އަބްދުﷲ އެވެ. އޮޑިޓިން އާއި ފައިނޭންސް ދާއިރާގައި ގިނަ ދުވަސް ތަކެއް ވަންދެން މަސައްކަތް ކުރައްވާފައިވާ ޔައުގޫބު ސިފަ ކުރައްވާ ގޮތުގައި މިއީ ބޮޑު "ފައިނޭންޝަލް ކްރައިމް" އެއް ފަދަ ކަމެކެވެ. ސަބަބަކީ މީގެ ސަބަބުން ދައުތަލަށް އެތަށް ބިލިއަން ރުފިޔާ ގެއްލިގެން ދިއުމެވެ.\nދާންދޫ ދާއިރާގެ އެމްޑީޕީގެ މެންބަރު ޔައުގޫބު އަބްދުﷲ: އޭނާ ވަނީ ޖުޑިޝަރީ އިސްލާހު ކުރަން ކުރާ މަސައްކަތާ މެދު ސުވާލު އުފައްދާފައި -- ފޮޓޯ: މަޖިލީހުގެ އިދާރާ\nސީޕްލޭން ޓާމިނަލް ޓީއެމްއޭއަށް ހިންގުން ހަވާލު ކުރުން މައްސަލައަކީ ވަނީ ކީއް ވެގެން ހެއްޔެވެ؟ މިއިން ލިބޭނެ ގެއްލުމަކީ ކޮބައި ހެއްޔެވެ؟\nއަގު ބޮޑު މުއާމަލާތްތައް، ވާދަވެރިކަން ދިއުން\nއާ ސީޕްލޭން ޓާމިނަލްއާ ހަމައަށް އައުމުގެ ކުރިން ދުނިޔޭގެ އެންމެ ބޮޑު ސީޕްލޭން ވިއުގަ ރާއްޖޭގައި އުފެދުނު ގޮތަށް ބަލައިލާނަމެވެ.\nރާއްޖޭގައި ސީޕްލޭން އުފަންވުމުގެ ފުރަތަމަ ފިޔަވަޅު އެޅީީ ޑެންމާކުގެ ވިޔަފާރިވެރި އެކެވެ. މޯލްޑިވިއަން އެއާ ޓެކްސީ (އެމްއޭޓީ) ގެ ނަމުގައި 1993 ވަނަ އަހަރު، މޫދައް ޖައްސާ ބޯޓުގެ ހިދުމަތް ފަށާފައިވަނީ ކެނެޑާގެ ކަލްގަރީގައި ބޭސްވެފައިވާ ކުންފުންޏަކުންނެވެ. މި ހިދުމަތް ފެށިއިރު، ޕައިލެޓުންނާއި އިންޖިނޭރުން ގެންނަން ޖެހުނީ ކެނެޑާ އިންނެވެ. ސަބަބަކީ އޭރު ރާއްޖޭގައި ޕައިލެޓުންނާއި އިންޖިނޭރުން ނެތުމެވެ.\nއެ ދުވަސްވަރު ރާއްޖޭގެ އެތެރޭގައި ވައިގެ ދަތުރުފަތުރުގައި އެންމެ އަޑު ގަދައީ މަޝްހޫރު ހަމިންބާޑް ހެލިކޮޕްޓަރު ކުންފުންޏެވެ. ނަމަވެސް ހަމިންބާޑް ހެލިކޮޕްޓަރު ވެއްޓި އެތައް ބަޔަކު މަރުވާން ފެށުމުގެ ނަތީޖާއަކަށްވީ އެންމެ ފަހުން ހަމިންބާޑްގެ އެ ހިދުމަތް ރާއްޖެ ދޫކޮށް ދާން މަޖުބޫރު ވުމެވެ.\n-- ފޮޓޯ: ޓީއެމްއޭ\nހަމިންބާޑުގެ އެ ހިދުމަތް ހުއްޓާލުން ވެގެން ދިޔައީ ރާއްޖޭގައި ސީޕްލޭން ހިދުމަތް މައްޗަށް އުދުއްސާ ގަންނަން ލިބުނު ރަނުގެ ފުރުސަތަކަށެވެ. ދަނޑިވަޅުގެ ބޭނުން ހިފައި، ދިވެހި ދެ ވިޔަފާރިވެރިން ކަމަށްވާ ޗަމްޕާ ހުސެއިން އަފީފާއި ގާސިމް އިބްރާހިމް ގުޅިގެން، ޓްރާންސް މޯލްޑިވިއަން އެއާވޭސް (ޓީއެމްއޭ) ގެ ނަމުގައި ސީޕްލޭންގެ ހިދުމަތަަށް ކުންފުންޏެއް އުފެއްދި އެވެ.\nމި ވިޔަފާރި އުފެދިގެން ދިޔައީ މި ދެ ބޭފުޅުންގެ 50 ޕަސެންޓް ހިއްސާވާ ގޮތަށެވެ. ޓީއެމްއޭ އުފެއްދުމާއެކު، އެ ކުންފުންޏާއި ޓީއެމްއޭގެ ވަރުގަދަ ވާދަވެރި ކަމެއް ފެށިގެން ދިޔަ އެވެ. މާކެޓުގައި ހުރި މަދު ރިސޯޓު ކޮޅު ހޯދުމަށް އަގުތަކާ ދެ ކުންފުނިން ތަޅަން ފެށުމެވެ. މީގެ ސަބަބުން އަގުތަކަށް ހެޔޮ ބަދަލެއް އައިތަން ފެނުނެވެ. ރިސޯޓު ތަކަށް ދެ ޗޮއިސް އިން، އެންމެ ރަނގަޅު ގޮތެއް ބަލައި، އެ އަގަށް ޓޫރިސްޓުން އުފުލުމުގެ ފުރުސަތު އޭރު އޮތެވެ.\nމި ވާދަވެރިކަމުގައި ތިއްބައި ލައްވައިލީ، 2008 ގެ ރިޔާސީ އިންތިހާބެވެ. ބަދަލަކަށް ރައީސް މައުމޫނު އަބްދުﷲ ގައްޔޫމުގެ ވެރިކަން ބަދަލު ކުރަން ގިނަ ބަޔަކު ކެމްޕޭން ކުރަމުން ދިޔަ ދުވަސް ވަރަކާ އެވެ. އެ އިންތިހާބުގައި ބޮޑު ކެމްޕޭން ނިމި ރައީސް ކަމަށް މުހައްމަދު ނަޝީދު ހަވާލުވެވަޑައި ގަތްއިރު، ގާސިމް އިބްރާހިމް ކެމްޕޭނަށް ކުރި ބޮޑު ހޭދައާއެކު، ވިލާ އޮތީ މާލީ މައްސަލަ ގަނޑެއްގެ ތެރޭގަ އެވެ. އެ ދަނޑިވަޅު ގާސިމްގެ އަތުގައި އޮތް ޓީއެމްއޭގެ 50 ޕަސެންޓް ހިއްސާ، އެ ކުންފުނީގެ އަނެއް ހިއްސާދާރު ކަމަށްވާ ޗަމްޕާ އަފީފަށް ވިއްކާލަން އޭނާ އަށް ޖެހި ވަޑައިގަތެވެ. އޭނާގެ ހިއްސާ ދޫކޮށްލެއްވީ އެވެ.\nދެން ފެނިގެން ދިޔައީ ދުނިޔޭގެ އެންމެ ބޮޑު ސީޕްލޭން ވިއުގަ އުފެދިގެން ދިޔަ ތަނެވެ. ޓީއެމްއޭ އާއި އެމްއޭޓީ އެއްކޮށްލައި ޓްރާންސް މޯލްޑިވިއަން އެއާވޭސް (ޓީއެމްއޭ) ގެ ނަމުގައި ސީޕްލޭން ވިޔަފާރީގެ "ޖަޔަންޓް" އުފެދިގެން ދިޔަ އެވެ.\nދިވެހިން "ފަހުރުވެރިވާ" ޓީއެމްއޭ އުފެދުނެވެ. ނަމަވެސް ހަގީގަތުގައި ދުނިޔޭގެ އެންމެ ބޮޑު ސީޕްލޭން ކުންފުނި އޮތީ ރާއްޖައޭ ބުނުން ނޫން ފަހުރެއް ދިވެހިންނަކަށް މިހާތަނަށް ލިބިފައެއް ނެތެވެ. ދަތުރުފަތުރު ކުރުމުގައި ވެސް ދިވެއްސަކަށް މީގެ ސީޕްލޭން އަކުން ޖާގައެއް ހޯދުން އޮންނަނީ ނާދިރު ކަމަށްވެފަ އެވެ. ދެން އޮތީ މި ކުންފުނި އުފެދިގެން އައުމާއެކު، ދެން ފެނިގެން ދިޔަ ކަންކަމެވެ.\nޓީއެމްއޭ އުފައްދައި، އެ ކުންފުނި އެމެރިކާގެ މަޝްހޫރު ބްލެކް ސްޓޯން ކުންފުންޏަށް ގާތްގަނޑަކަށް 255 މިލިއަން ޑޮލަރަށް ވިއްކާލި އެވެ. އޭގެ ނަތީޖާ އަކަށްވީ ރިސޯޓު ތަކަށް ގެސްޓުން އުފުލުގެ ކޮންޓްރޯލް ޓީއެމްއޭ އަށް ލިބުމެވެ. އަގު ކޮންޓްރޯލް ކުރުމުގެ ފުރިހަމަ ބާރުވެރިކަން އެ ކުންފުނީގެ މުށުތެރެ އަށް ދިއުމެވެ.\nއަދި 2017 ވަނަ އަހަރު ބްލެކް ސްޓޯން ކުންފުނިން އަގު މަތި ކުރުމަށްފަހު، ޗައިނާގެ ޓެމްޕަސް ގްރޫޕާއި ބައިން ކެޕިޓަލް އަށް 550 މިލިއަން ޑޮލަރު (ގާތްގަނޑަކަށް 8.4 ބިލިއަން ރުފިޔާ) އަށް ވިއްކާލި އެވެ. މި މުއާމަލާތް ވެފައިވަނީ ރާއްޖޭގައި މިހާތަނަށް ހިންގި ވިޔަފާރީގެ އެންމެ އަގު ބޮޑު މުއާމަލާތަށެވެ. ނަމަވެސް މިއިން ދައުތަލަށް އެންމެ "ލޯލާ ރި" އެއް ވެސް ނުލިބެ އެވެ.\nމާލީ ގޮތުން ދައުލަތަށް ބޮޑު ގެއްލުމެއް!\nވީއައިއޭގައި މިހާރު ހުރި ލައުންޖު ތަކަށް ބަލާއިރު، އިންޓަނޭޝަނަލް ޓާމިނަލް ތެރޭ ފެންނަން އެހުރި ރިސޯޓުތަކުގެ ލައުންޖުތައް ދޫކޮށްފައިވަނީ އެވްރެޖު ގޮތެއްގައި އަކަމީޓަރެއް 252 ޑޮލަރެވެ. އަދި މިހާރުގެ ބާ ސީޕްލޭން ޓާމިނަލުން ބިން ދީފައިވަނީ އަކަ މީޓަރެއް 10:35 ޑޮލަރަށެވެ. އަދި އާ ސީޕްލޭން ޓާމިނަލުން ބިން ކުއްޔަށް ދޫކުރަން މަޝްވަރާ ކުރަނީ އަކަ މީޓަރެއް 23:44 ޑޮލަރުގެ ރޭޓުން ނެވެ.\nއޮޑިޓަ ޖެނެރަލް އޮފީހުން ކޮށްފައިވާ ސީޕްލޭން ޓާމިނަލްގެ ހާއްސަ އޮޑިޓުން އެނގޭ ގޮތުގައި ސީޕްލޭންގެ ހިދުމަތް ދޭ ކުންފުނި ތަކަށް ވަކިވަކިން ސީޕްލޭން ޓާމިނަލް ދީފިނަމަ މި އަހަރުގެ ޖުލައި އަންނަ އަހަރުގެ ޖޫން ގެ ނިޔަލަށް އެމްއޭސީއެލަށް އާމްދަނިގެ ގޮތުގައި 5.6 މިލިއަން ޑޮލަރު (86 މިލިއަން ރުފިޔާ) ލިބޭނެ އެވެ. ނަމަވެސް މި މުއްދަތުގައި އެމްއޭސީއެލް އިން އަމިލައަށް ހިންގައިފިނަމަ މި އަދަދު 47.3 މިލިއަން ޑޮލަރު (729 މިލިއަން ރުފިޔާ) އަށް އިތުރު ވެގެންދާނެ އެވެ.\nމިއީ މިހާރު އަލަށް ނަގަން ނިންމާފައިވާ އިންކަމް ޓެކްސް އިން އަހަރަކު ލިބޭނެ ކަމަށް އަންދާޒާކޮށްފައިވާ އާމްދަނީއަށް ވުރެ ވެސް ބޮޑު އަދަދެކެވެ. އަދި މިއީ މިހާރު މަޝްވަރާ ކުރާ ގޮތަށް ދީފިނަމަ ދައުލަތަށް ގާތްގަނޑަކަށް 40 މިލިއަން ޑޮލަރުގެ ގެއްލުމެއްވާނެ ކަމެކެވެ.\nވީއައިއޭ ހިންގާ، މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް)ގެ އެކްޓިން އެމްޑީ ސޯލިހު --\nސީޕްލޭން ޓާމިނަލްގެ މި އޮޑިޓުގައި މައްސަލަ ތަކެއް ހުރި ކަމަށް ޓީއެމްއޭ އިން ބުނެ އެވެ.\nއެ ކުންފުނިން ބުނެފައިވާ ގޮތުގައި އޮޑިޓުގައި ބުނެފައިވާ އަދަދު ތަކަކީ ޓީއެމްއޭ ގެ ހިސާބު ތަކުން ދަށްކާ ގޮތުގައި އާމްދަނީގެ ގޮތުގައި ލިބޭނެ އަދަދަކަށް ވުރެ އަށް ގުނަ އިތުރު އަދަދެކެވެ. މީގެ އިތުރުން އާ ޓާމިނަލް އަށް ބަދަލުވާން ޖެހުމުގެ ސަބަބުން ވަރަށް ބޮޑު ގެއްލުމެއް ވާނެ ކަމަނެ ކަމަށް އެ ކުންފުނިން ބުނެ އެވެ. ސަބަބެއް ކަމަށް އެ ކުންފުނިން ދައްކަނީ މިވަގުތު ޓީއެމްއޭ އިން ބޭނުން ކުރާ އިމާރާތްތަކާއި ލައުންޖްތައް ދޫކޮއްލަން މަޖުބޫރު ވުމެވެ. މި އިމާރާތް ތަކަކީ 18 މިލިއަން އެމެރިކާ ޑޮލަރުގެ އިންވެސްޓްމަންޓެއް ކަމަށް އެ ކުންފުނިން ބުނެ އެވެ.\nއާ ޓާމިނަލް އަށް ބަދަލުވާން ޖެހުމުގެ ސަބަބުން ވަރަށް ބޮޑު ގެއްލުމެއް ވާނެ. މިވަގުތު ޓީއެމްއޭ އިން ބޭނުން ކުރާ އިމާރާތްތަކާއި ލައުންޖްތައް ދޫކޮއްލަން މަޖުބޫރު ވެފަ. އަދި މި އިމާރާތްތަކަކީ 18 މިލިއަން އެމެރިކާ ޑޮލަރުގެ އިންވެސްޓްމަންޓެއް\nޓީއެމްއޭ އިން ލައުންޖުތައް ކުއްޔަށް ދެނީ ކޮން އަގެއްގައި ހެއްޔެވެ؟ އެ ތަންތަން ދޫކޮށްލުމުން އެ ކުންފުންޏަށް ގެއްލުން ވާނެއޭ ބުނަނީ ކީއް ވެގެން ހެއްޔެވެ؟\nމިހާރުގެ ސީޕްލޭން ޓާމިނަލްގައި 61 ލައުންޖެއް ޓީއެމްއޭ އިން ހިންގަ އެވެ. މީގެ ލައުންޖެއް އެވްރެޖު ގޮތެއްގައި ކުއްޔަަށް ދެނީ މަހަކު 27،000 ޑޮލަރާއި 47،000 ޑޮލަރަށެވެ، އަވަސް އަށް އެނގިފައިވާ ގޮތުގައި ރ. އަތޮޅުގެ ރިސޯޓުތަކުން މަހެއްގެ މައްޗަށް މި ލަންޖު ތަކަށް މަހަކު 27،000 ޑޮލަރު ދެ އެވެ. އަދި ބ. އަތޮޅުގެ ރިސޯޓު ތަކުން 25،000 ޑޮލަރު ދޭއިރު، އަރިއަތޮޅުގެ ރިސޯޓުތަކުން 50،000 ޑޮލަރު އަދި ދ. އަތޮޅުގެ ރިސޯޓުތަކުން 47،000 ޑޮލަރު މަހެއްގެ މައްޗަށް ކުލީގެ ގޮތުގައި ދައްކަ އެވެ.\nޓޫރިޒަމް ދާއިރާގައި މަސައްކަތް ކުރައްވާ އިސް ބޭފުޅަކު ވިދާޅުވި ގޮތުގައި ލައުންޖު ތަކަކީ އެ ރިސޯޓަކުން ބޭނުންވާ ގޮތަށް ރިސޯޓުގެ ހަރަދުގައި ހަދާ ތަންތަނެވެ.\n"ކޮންމެ ރިސޯޓެއްގެ ބްރޭންޑް ވެލިއު ތަކެއް ހުރޭ. ސްޓޭންޑަޑް ތަކެއް ހުރޭ. އެހެންވީމަ އެ މީހުން ބޭނުންވާ ގޮތަށް ލައުންޖު ހަދަން ބިން ދިނީމަ ރިސޯޓުން އެތަން މި ހަދަނީ. އެހެންވީމަ މިއީ ސީޕްލޭން އޮޕަރޭޓަރަށް ގެއްލުމެއް ވާނެ ކަމެއް ނޫން،" ނަން ނުޖެހުމަށް ޝަތުރުކޮށް އޭނާ ވިދާޅުވި އެވެ.\nވެލާނާ އިންޓަނޭޝަނަލް އެއާޕޯޓޯގައި ތަރައްގީ ކުރަމުން އަންނަ އާ ސީޕްލޭންޓާމިނަލްގެ މަސައްކަތް: އާ ސީ ޕްލޭން ޓާމިނަލްގެ މަޝްރޫއުގެ ދަށުން 3.2 ހެކްޓަރު (32،000 އަކަމީޓަރު) ގެ ބިން ހިއްކުމުގެ މަސައްކަތް ނިންމާފައިވަނީ މިދިޔަ އަހަރުގެ ޖޫން މަހު އެވެ. މި ޕްރޮޖެކްޓަކީ ޖުމްލަ 40 މިލިއަން ޑޮލަރު (616 މިލިއަން ރުފިޔާ) ގެ ބޮޑު މަޝްރޫއެކެވެ -- އަހުމަދު ޝުރާއު | އަވަސް\nސީޕްލޭން ހިދުމަތް ދޭ ސަރަހައްދާއި އިންޓަނޭޝަނަލް ޓާމިނަލް އާ ދެމެދު ދުއްވަން އަގު ބޮޑެތި ރިސޯޓު ތަކުން ހާއްސަ އުޅަނދު ފަހަރު އެއާޕޯޓުގައި ބޭނުން ކުރެ އެވެ. މައުލޫމާތު އެނގޭ ފަރާތް ތަކުން ހިއްސާ ކޮށްފައިވާ ބައެއް މައުލޫމާތު ތަކުން އެނގޭ ގޮތުގައި ދ. އަތޮޅުގެ ރިސޯޓު ތަކުން މަހެއްގެ މައްޗަށް މި އަގު ބޮޑު އުޅަނދުތައް ދުއްވަން ޓީއެމްއޭ އަށް 1600 ޑޮލަރު ދެ އެވެ. އަދި ނ. އަތޮޅު ރިސޯޓުތަކުން އެއާޕޯޓުގައި ދުއްވާ ދެ އެސްޔޫވީ އަށް މަހަކު 6400 ޑޮލަރު ދައްކަ އެވެ.\n"މި އުޅަނދުތައް ދުއްވަން މި ވަރުގެ އަގެއް ދީފައިވާއިރު، ސްޕެއާ ގަތުމާއި މެއިންޓަނަންސް ބަލަހައްޓާނީ ރިސޯޓުން. ހަމައެކަނި ޓީއެމްއޭ އަށް ކުރަން ޖެހޭ ކަމަކީ ވެހިކަލް އަށް 400 ޑޮލަރުގެ ޑްރައިވަރެއް ލައިގެން ދުއްވުން. މި އަށްވުރެ ދައުލަތަށް ފައިދާވާނެ، މިކަން އެމްޓީސީސީ ފަދަ ކުންފުންޏަކަށް ދީގެން މި ހިދުމަތް ދިނުން ވެސް،" ނަން ނުޖެހުމަށް ޝަރުތުކޮށް ވާހަކަ ދެއްކި ފަރާތުން ވިދާޅުވި އެވެ.\nވާދަވެރިން އެމްއޭސީއެލް ބޯޑަށް ތުހުމަތު!\nއެނގިފައިވާ ގޮތުގައި އެހެން ސީޕްލޭން އޮޕަރޭޓަރުން ނަށް ނުލިބޭ އެތައް އިމްތިޔާޒުތަކެއް ޓީއެމްއޭއަށް އޮވެ އެވެ. އާ ސީޕްލޭން ޓާމިނަލް ހަދަން އައި ހިޔާލު އެންމެ ފުރިހަމަ ތިލަކޮށްލައި ހިއްސާ ކުރީ ވެސް ޓީއެމްއޭ އަށެވެ. ލީކުވެފައިވާ އޮޑިޓް ރިޕޯޓުން އެނގޭ ގޮތުގައި ސީޕްލޭން ޓާމިނަލް ކުއްޔަށް ދިނުމުގެ މައްސަލާގައި 2017 ވަނަ އަހަރު އެމްއޭސީއެލް އިން ވަނީ ހަމައެކަނި ޓީއެމްއޭ އާ ބައްދަލު ކޮށްފަ އެވެ.\nމިކަމުގައި އޭރު ސީޕްލޭން ހިދުމަތުގައި އޮތް ގައުމީ އެއާލައިންއާ ވެސް މަޝްވަރާ ކޮށްފައެއް ނުވެ އެވެ. މި ހުރިހާ ކަމަށް އޮތް ހުރަހަކީ އެމްއޭސީއެލް ބޯޑުގެ "ކުޅި ބައި" އެތުރިފައިވާ ގޮތެވެ. ސަރުކާރުތައް ބަދަލުވި ނަމަވެސް ޓީއެމްއޭގެ މަސްލަހަތު އޮންނަ މި ޕްރޮކްސީ އެއް ނުވަތަ ގިނަ ޕްރޮކްސީތަކެއް ބޯޑުގައި ތިބެ އެވެ. ނަތީޖާއަކަށް ވަނީ ގިނަ ކަންކަން ނިންމުމުގައި ވާދަވެރި އެހެން ކުންފުނި ތަކަށް ހުރަސް އޮތުމެވެ.\nރާއްޖޭގައި ވައިގެ ދަތުރުފަތުރުގެ ހިދުމަތް ދޭ ކުންފުންޏެއްގެ އިސްވެރިއަކު ވިދާޅުވި ގޮތުގައި އެމްއޭސީއެލް ބޯޑު މިނިވަން ވުމަކީ މުސްތަގުބަލަށް ދިވެހި ދައުލަތަށް މުހިންމު ކަމެކެވެ.\n11.04.2019 ހުޅުލެ: ވެލާނާ އިންޓަނޭޝަނަލް އެއާޕޯޓުގެ މޯބައިލް އެޕް އަދި ވެބްސައިޓް ލޯންޗުކުރުމުގެ ހަފްލާގެ ތެރެއިން - ފޮޓޯ : އަހްމަދު އަޔާދު | އަވަސް\nމި ހުރިހާ ކަމެއް މި ގޮތުގައި އޮތްއިރު، ސީޕްލޭން ޓާމިނަލް އެހެން ކުންފުންޏަކަށް ދިނުން މިއީ އެންމެ ރަނގަޅު ގޮތް ހެއްޔެވެ؟ މި އަދަދު ގަތްތުގައި ގެއްލުވާލުމަކީ "ޒީރޯ ޓޮލަރެންސް" ގެ ގިންތިއަށް ފިޓުވާ ކަމެއް ނޫން ހެއްޔެވެ؟ މީގެ ސިއްރަކީ ކޮބައި ހެއްޔެވެ؟\nވެލާނާ އިންޓަނޭޝަނަލް އެއާޕޯޓް އެމްއޭސީއެލް އިގްތިސޯދު + ޓީއެމްއޭ


SunOnline: Champions league: Barcelona evvaruvi iru champion Liverpool hiydhathi gothakah balivejje\nބާސެލޯނާ އެއްވަރުވި އިރު ޗެމްޕިއަން ލިވަޕޫލް ހިތްދަތި ގޮތަކަށް ބަލިވެއްޖެ\nޢަބްދުﷲ އައިމަން 18 Sep 2019, 09:10\nބާސެލޯނާއާއި ޑޯޓްމަންޑް ރޭ ކުޅުނު މެޗުގެ ތެރެއިން --- ފޮޓޯ// އޭޕީ\nޗެމްޕިއަންސް ލީގުގެ ގުރޫޕް ސްޓޭޖުގައި ކުޅުނު ފުރަތަމަ މެޗުގައި ބްރޮޝިއާ ޑޮޓްމަންޑުން ބާސެލޯނާ މޮޅުވިޔަ ނުދީ ހިފެހެއްޓި އިރު ނަޕޮލީ އަތުން ލިވަޕޫލް ހިތްދަތި ގޮތަކަށް ބަލިވެއްޖެ އެވެ.\nވާދަވެރިކަން ބޮޑު ޓްރާންސްފާ މާކެޓަކަށް ފަހު ބޮޑެތި ބަދަލުތަކާ އެކު ހުރިހާ ޓީމުތަކަކުން ވެސް އައު ސީޒަނާއި ކުރިމަތިލި އިރު އެންމެ ބޮޑު އަމާޒެއްގެ ގޮތުގައި ކަނޑައަޅާފައި ވަނީ ޗެމްޕިއަންސް ލީގުގެ ތަށި ހޯދުމެވެ. އެ ތަށި ހޯދުމަށްޓަކައި އެތައް މިލިއަނުން ހަރަދުކޮށްގެން ޓީމުތަކުން ކުރަން ޖެހޭ ދަތުރު ރޭ ފެށި އިރު ޔޫރަޕުގެ ނަން ހިނގާ ބޮޑެތި ޓީމުތަކުން ކުޅުނު މެޗުތަކުގައި ރަނގަޅު ނަތީޖާތަކެއް ނުނެރެވުނެވެ.\nއެގޮތުން މިދިޔަ ސީޒަނުގެ ސެމީ ފައިނަލުން ކެޓި ސްޕެއިންގެ ޗެމްޕިއަން ބާސެލޯނާއިން ޑޮޓްމަންޑާއި ދެކޮޅަށް ކުޅުނު މެޗު ނިމުނީ އެއްވެސް ޓީމަކަށް ގޯލެއް ނުޖެހި އެއްވަރުވެގެންނެވެ.\nޖަރުމަނުގެ ސިގްނަލް އިޑުނާ ޕާކުގައި ރޭ ކުޅުނު މެޗަށް ބާސެލޯނާއިން ނުކުތީ އެ ޓީމުގެ އެންމެ މުހިއްމު ކުޅުންތެރިޔާ ލިއޮނެލް މެސީ ފުރަތަމަ އެގާރައިގައި ނުހިމަނަ އެވެ. ފުރަތަމަ ހާފު ފެށިގެން ޑޮޓްމަންޑުން ބޮޑަށް ކުޅުނީ ކައުންޓާ އެޓޭކް ފުޓުބޯޅައެވެ. ބާސެލޯނާއިން ކުޅުނީ އެޓީމުގެ ރަސްމީ ޕާސިންގް ގޭމެވެ.\nދެ ޓީމުގެ ފަރާތުން ވެސް އެ ހާފުގައި އާދައިގެ ކުޅުމެއް ފެނުނު އިރު ގިނަ ހަމަލާތައް އުފައްދާފައި ވަނީ ޑޮޓްމަންޑުނެވެ. އެގޮތުން ފުރަތަމަ ހާފުގެ މެދެއްހާ ހިސާބުގައި ޑޮޓްމަންޑުގެ ކެޕްޓަން މާކޯ ރުއެސް ވަނީ ނުރައްކާތެރި ބޯޅައެއް ގޯލަށް ފޮނުވާލައިފަ އެވެ. އެ ބޯޅަ ބާސެލޯނާގެ ކީޕަރު މާކް އެންޑާ ސްޓްގަން ވަނީ ހުށިޔާރު ކަމާ އެކު ދިފާއު ކޮށްފަ އެވެ. އަދި އެ ހާފު ނިމުމުގެ ކުރިން ބާސެލޯނާއަށް ކުރިން ކުޅުނު ޕަކޯ އަލްކަސާއަށް ވެސް ވަނީ ޑޮޓްމަންޑަށް ލީޑު ނަގައިދެން ރަނގަޅު ފުރުސަތެއް ލިބިފަ އެވެ.\nބާސެލޯނާއަށް އެ ހާފުގައި ދިމާވި އެންމެ ބޮޑު ގޮންޖެހުމަކީ ވާއަތް ފަރާތު ވިންގަކަށް ކުޅޭ ޖޯޑީ އަލްބާއަށް އަނިޔާވުމެވެ. އަލްބާގެ ބަދަލުގައި ސާޖިއޯ ރޮބާޓޯ ކުޅެން ނުކުތް އިރު އޭނާ ވަނީ ނެލްސަން ސަމޭޑޯއާ ފަޅި ބަދަލުކޮށްފަ އެވެ. އެހެން ކަމުން އަލްބާ ނެތްތަން ފޫބެއްދީ ސަމޭޑޯ އެވެ.\nދެވަނަ ހާފު ފެށިގެން ޑޮޓްމަންޑުން ޓީމު ކުރިއަށް ޖައްސައި ގިނަ ހަމަލާތަކެއް އުފެއްދި އެވެ. އެ ހަމަލާތައް ދިފާއު ކުރުމުގައި ބާސެލޯނާގެ ޑިފެންސުން ހުށިޔާރުކަމާ އެކު ކުޅެމުން ދަނިކޮށް ރުއެސްއަށް ސަމޭޑޯ ފައުލުކުރި ކަމަށް ނިންމާ ރެފްރީ ވަނީ ޑޮޓްމަންޑަށް ޕެނަލްޓީއެއް ދީފަ އެވެ. ރުއެސް ފޮނުވާލި އެ ޕެނެލްޓީ ސްޓެގަން ވަނީ ހިފަހައްޓައިފަ އެވެ.\nޑޮޓްމަންޑުން މޮޅަށް ކުޅެމުން ދަނިކޮށް ބާސެލޯނާއިން އެ ޓީމުގެ ކެޕްޓަން ލިއޮނެލް މެސީ ކުޅެން އެރުވުމާ ގުޅިގެން މެޗުގެ އޮއެވަރަށް ބަދަލުތަކެއް އައެވެ. ކުރިއަށް ޖައްސައިގެން ކުޅުނު ޑޮޓްމަންޑު ފަހަތުގައި މަޑު ކުރަން މަޖުބޫރު ވުމުން ބާސެލޯނާއަށް އަނެއްކާ ވެސް ކުޅެގަންނަން ފުރުސަތު ލިބުނެވެ. ނަމަވެސް ރަށުން ބޭރުގައިު ކުޅޭ މެޗަކަށް ވުމުން ބާސެލޯނާ މަސައްކަތް ކުރީ ވީހާވެސް ހަމަޖެހިގެން ކުޅެވޭތޯ އެވެ.\nމިދިޔަ ސީޒަނުގައި ހިތްދަތި ގޮތަކަށް ސެމީ ފައިނަލުގައި ބާސެލޯނާ ކަޓުވާލައި ފައިނަލަށް ގޮސް މޮޅުވެ ޗެމްޕިއަންކަން ވެސް ހޯދި ލިވަޕޫލް މިރޭ ކުޅުނު މެޗުން ވަނީ 0-2 ގެ ނަތީޖާ އަކުން ނަޕޮލީ އަތުން ބަލިވެފަ އެވެ.\nމިދިޔަ ސީޒަނުގައި ވެސް ދެއްކި މޮޅު ކުޅުން ދައްކައި މިފަހަރުގެ ތަށި ދިފާއު ކުރުމަށް ނުކުތް ލިވަޕޫލް މިރޭގެ މެޗަށް ވެސް ނުކުތީ ވަރުގަދަ ސްކޮޑަކާ އެކު އެވެ. އެ ޓީމަށް ފުރަތަމަ ހާފުގައި ގޯލު ޖަހާނެ ރަނގަޅު ފުރުސަތުތަކެއް ވެސް ލިބުނު އިރު ނަޕޮލީގެ ޑިފެންސުން ވަނީ މޮޅު ކުޅުމެއް ދައްކާފަ އެވެ.\nލިވަޕޫލާއި ނަޕޮލީ ރޭ ބައްދަލު ކުރި މެޗުގެ ތެރެއިން\nނަޕޮލީއިން އެ މެޗުގައި ލީޑު ނެގީ މެޗު ނިމެން ކުޑަތަން ވެފައިވަނިކޮށް ލިބުނު ޕެނަލްޓީއަކުންނެވެ. އެ ގޯލު އެ ޓީމަށް ޖަހައިދިނީ ޑަރްއިސް މާޓިންސް އެވެ.\nނަޕޮލީގެ ގޯލާ އެކު ލިވަޕޫލް ޕްރެޝަރަށް ވެއްޓުމުން އެކަމުގެ ފައިދާ ނަގައި އިތުރު ގޯލެއް އެ ޓީމުން ޖެހި އެވެ. ދުނިޔޭގެ އެންމެ މޮޅު ޑިފެންޑަރުގެ މަގާމު އެންމެ ފަހުން ހޯދި ވާގިލް ވެންޑައިކަށް ހެދުނު ގޯހެއްގެ ފައިދާ ނަގައި އެ ގޯލު ޖެހީ ފެނާންޑޯ ލޮރެންޓޭ އެވެ.\nމީގެ އިތުރުން ވެސް ވާދަވެރި މެޗުތަކެއް ޗެމްޕިއަންސް ލީގުގައި ރޭ ވަނީ ކުޅެފަ އެވެ. އެގޮތުން އިންޓަ މިލާނާއި ސަލްވިއާ ޕެރަގޫ ބައްދަލު ކުރި މެޗު ނިމުނީ 1-1 އިން އެއްވަރު ވެގެންނެވެ. އަދި ޗެލްސީއާއި ވެލެންސިއާ ބަައްދަލު ކުރި މެޗު 0-1 އިން ކާމިޔާވު ކުރީ ޗެލްސީ އެވެ.\nޓެކުހަށް މަކަރު ހެދުމުން ކޮސްޓާއަށް ބޮޑު ޖޫރިމަނާއެއް


SunOnline: COLUMN: Dhe moonuge veriyaa\nއަލްއުސްތާޛު އަޙްމަދު ޝާޒް 22 May 2022, 09:09\nދެމޫނުގެ ވެރިންނަކީ ވަރަށް ނުރައްކާތެރި ބައެކެވެ. އެފަދަ މީހާ ތިބާގެ ގާތަށް އައިސް ވާހަކަ ދައްކާއިރު، އެއީ ވަރަށް ހެޔޮ އެދޭ އިޚުލާސްތެރި ރަހުމަތްތެރިއެއް ފަދައިން ވާނެއެވެ. ތިބާ އަށް ހިތާމައެއް ލިބިފައިވާނަމަ އެކަމުގައި އޭނާވެސް ބައިވެރިވާކަން ހާމަ ކުރާނެއެވެ. އެހެންނަމަވެސް ހަމަ މި މީހާ، އަނެކާގެ ގާތަށް ގޮސް ތިބާއާ މެދު އެކަށީގެންނުވާ ގޮތްގޮތަށް ވާހަކަ ދައްކާނެއެވެ. ހެޔޮ އެދޭ މީހެއްގެ ސިފައިގައި ތިބާގެ ގާތަށް ގޮސް ހޯދި މައުލޫމާތު، ނަހަމަގޮތުގައި އަނެކާއާ ހިއްސާކުރާނެއެވެ. އާންމު ގޮތެއްގައި މިހެން ހަދާނީ ތިބާއާ މެދު ކޮންމެވެސް ކަހަލަ ހިތްހަމަ ނުޖެހުމެއް އޮންނަ މީހެއްގެ ގާތަށް ގޮހެވެ. އަހަރެމެންގެ މުޖުތަމައަށް ބަލާއިރު މިކަން އެންމެ ބޮޑަށް ފާހަގަ ކުރެވޭނީ ސިޔާސީ މައިދާނުންނެވެ.\nދެމޫނުގެ ވެރިޔާ (ذُوالْوَجْهَيْنِ) އަކީ ކޮބައިކަން ބައެއް އިލްމުވެރިން ބުނެދެނީ މިފަދައިންނެވެ. 'އެއީ އެ ދެމީހެއްގެ ދެމެދުގައި ކޮންމެވެސް ކަހަލަ މައްސަލައެއް ނުވަތަ ނުތަނަވަސްކަމެއް އުފެދިފައިވާ، ދެމީހެއްގެ ދެމެދުގައި އާންމުކޮށް ހިނގާ އުޅޭ މީހެކެވެ. ދެމީހުންކުރެ ކޮންމެ މީހެއްގެ ގާތުގައިވެސް އެފަރާތަކަށް ތައުރީފުކޮށް ވާހަކަ ދައްކާނެއެވެ. އަދި (ވާހަކަ ދައްކާ ވަގުތު) ހާޒިރުގައި ނެތް ފަރާތާ ބެހޭގޮތުން އޭނާގެ ގޯސް ވާހަކަ ދައްކާނެއެވެ. އަދި އަނެއް މީހާގެ ގާތަށްގޮސް ހަމަ މިފަދައިން ކަންތައް ކުރާނެއެވެ.'\nދެމޫނުގެ ވެރިން އެގޮތަށް ކަންތައް ކުރުމުގެ އެއްބޭނުމަކީ އެކަމުގެ ސަބަބުން އެމީހުންނަށް ލިބިދާނެ ދުނިޔެވީ ކޮންމެވެސް މަންފާއެއް ހާސިލުކުރުން ކަމަށް ވެދާނެއެވެ. ތަނަވަސްކަމެއް ނުވަތަ ބާރެއް ލިބިފައިވާ މީހެއްގެ ގާތަށް ގޮސް، އޭނާ އަށް ޚުޝާމަދުކޮށް އަނެކާއަށް ދެރަވާގޮތަށް ވާހަކަ ދެއްކުމުން ފަހަރެއްގައި އިނާމެއް ދީފާނެއެވެ. މިފަދަ މީހުންގެ އާންމު އުސޫލަކީ ރިޒުގު ހޯދުމަށްޓަކައި ހަލާލު މަސައްކަތެއް ނުކޮށް، ދޭދޭ މީހުންގެ މެދުގައި މިގޮތަށް ވާހަކަ ހިފައިގެން ހިނގާލަ ހިނގާލަ ހުރުމެވެ. އޭނާ އާމްދަނީ ހޯދުމުގެ މަގަކީ އެއީއެވެ. ކޮންމެ ނިޔަތެއްގައި މިކަން ކުރި ނަމަވެސް، މީގެ ނަތީޖާއަކަށްވާނީ މީސްތަކުންގެ މެދުގައި ރުޅިވެރިކަމާއި އަދާވާތްތެރިކަން އުފެދި މުޖުތަމައުގައި ފިތުނަ ފަސާދަ އާންމު ވުމެވެ. އެހެންކަމުން، މިއީ އިސްލާމް ދީނުގައި ހަރާމް ކުރައްވާފައިވާ ނުރައްކާތެރި ކަމެކެވެ.\nއަބޫހުރައިރާ - ރަޟިޔަﷲ ޢަންހު - ގެ އަރިހުން ރިވާވެގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ހަދީސް ކުރެއްވިއެވެ. إنَّ شَرَّ النَّاسِ ذُو الوَجْهَيْنِ، الذي يَأْتي هَؤُلَاءِ بوَجْهٍ، وهَؤُلَاءِ بوَجْهٍ (ބުޚާރީ: 6643) މާނައީ: 'ހަމަކަށަވަރުން، މީސްތަކުންގެތެރެއިން އެންމެ ނުބައި މީހަކީ ދެމޫނުގެ ވެރިޔާއެވެ. އޭނާ އެއްބަޔެއްގެ ގާތަށް އެއްމޫނަކައިގެން އަދި އަނެއްބަޔެއްގެ ގާތަށް އަނެއް މޫނަކައިގެން ގޮސް އުޅެތެވެ."\nއިމާމު ނަވަވީ - ރަޙިމަހުﷲ - ވިދާޅުވާ ގޮތުގައި؛ ދެމޫނުގެ ވެރިޔާ ކޮންމެ ބަޔެއްގެ ގާތަށްވެސް ދާނީ އެބަޔަކު ރުހޭފަދަ މޫނަކައިގެންނެވެ. (އެބަހީ: އެބަޔަކު ރުހޭފަދަ ވާހަކަޔަކާގެންނެވެ.) އަދި އޭނާވަނީ އެބައިމީހުންގެ ތެރެއިންކަމުގައި ބުނެދޭ ހާލުގައެވެ. އަދި އެބައިމީހުންގެ އިދިކޮޅު ފަރާތާ އޭނާވެސް އިދިކޮޅުކަން ހާމަކޮށްދޭ ގޮތުގައެވެ. އިމާމު ޤުރްޠުބީ - ރަޙިމަހުﷲ - ވިދާޅުވާ ގޮތުގައި؛ ދެމޫނުގެ ވެރިޔާ މީސްތަކުންގެތެރެއިން އެންމެ ނުބައިމީހުންގެތެރޭގައި ހިމެނެނީ އެފަދަ މީހުންގެ ހާލަކީ ހަމަ މުނާފިޤުންގެ ހާލު ކަމުގައިވާތީއެވެ. އޭނާގެ ކަމަކީ ބާތިލު ފާޅުކުރުމާއި، ދޮގުހެދުމާއި މީސްތަކުންގެ މެދުގައި ފަސާދަ އުފެއްދުމެވެ.\nދެމޫނުގެ ވެރިޔާއާއި ބެހޭގޮތުން، ރަސޫލުﷲ ޞައްލަﷲ ޢަލައިހި ވަސައްލަމަ ހަދީސް ކުރައްވާފައިވެއެވެ. مَنْ كان لهُ وجْهانِ في الدنيا كان لهُ يومَ القيامةِ لِسانانِ من نارٍ(އަބޫދާއޫދު: 4230) މާނައީ: 'ދުނިޔޭގައި ދެމޫނުގެ ވެރިއެއްގެގޮތުގައި އުޅުނުމީހާ، ޤިޔާމަތް ދުވަހުގައި އޭނާއަށް، އަލިފާނުންވާ ދެދޫ ލިބިގެންވާނެއެވެ.'


India ge himaayathah Adeeb edhijje | Mihaaru\nއަދީބު ޓަގް ބޯޓުގައި: އޭނާ ވަނީ އިންޑިއާގެ ހިމާޔަތަށް އެދިފައި\n01 އޯގަސްޓް 2019 - 23:44 59 comments\nއަދީބު ފިލައިގެން ކަނޑުމަގުން ރާއްޖެއިން ބޭރަށް ދަތުރު ކުރަނިކޮށް އިންޑިއާގެ ކަމާބެހޭ ފަރާތްތަކުން މިއަދު ވަނީ އޭނާ ހިފަހައްޓައިފަ އެވެ. އޭނާ އަނބުރާ ރާއްޖެ ގެނައުމުގެ މަސައްކަތް ކުރަމުންދާ ކަމަށް ފުލުހުން ވަނީ ބުނެފަ އެވެ.\nއަދީބުގެ ބައިނަލްއަގްވާމީ ވަކީލުންގެ ޓީމުން ނެރުނު ބަޔާނެއްގައި ވަނީ އިންޑިއާގެ ހިމާޔަތަށް އަދީބު އެދުނީ ސިޔާސީ ބޭނުމެއްގައި ދައުވާ އުފުލުމުގެ ބިރު އޮތުމާއި، ދޮގު ބަޔާންތައް ދިނުމަށް ރާއްޖޭގެ ތަހުގީގީ އިދާރާތަކުން އޭނާއަށް މަޖުބޫރު ކުރަމުންދާތީ ކަމަށެވެ. އެގޮތުން އަދީބު ނުކުރާ ކުށްތަކަށް އެއްބަސްވުމަށް އަންގައި، ބަޔާންތަކުގައި ސޮއި ކުރަން ކަމާބެހޭ ފަރާތްތަކުން މަޖުބޫރު ކުރަމުންދާ ކަމަށާއި އެއީ އޭގެ ސަބަބުން އަދީބާއި އޭނާގެ އާއިލާ އަށް ވެސް ނުރައްކަލަށް ހުށަހެޅިދާނެ ކަމެއް ކަމަށެވެ. އެކަންކަމުން ރައްކާތެރިކަން ހޯދުމަށްޓަކައި އިންޑިއާގެ ހިމާޔަތަށް އޭނާ އެދިފައިވާ ކަމަށް އެ ބަޔާނުގައިވެ އެވެ.\n"ސިޔާސީ ނުފޫޒު ވަދެފައިވާ ޝަރުއީ ނިޒާމެއްގެ ޝިކާރައަކަށް އަދީބު ވެދާނެކަމުގެ ނުރައްކާ އެބައޮތް،" އެ ބަޔާނުގައިވެ އެވެ.\nހިމާޔަތަށް އެދުމުގެ އިތުރުން، އެކަމުގައި ބައިނަލްއަގްވާމީ އުސޫލުތަކާ ޚިލާފަށް އިންޑިއާ އަށް ވެސް އަމަލު ނުކުރެވޭނެ ކަމަށާއި ރާއްޖެ އާއި އިންޑިއާއާ ދެމެދު ކުށްވެރިން ބަދަލުކުރުމުގެ އެއްބަސްވުމެއް ނެތުމުން އަދީބު ރާއްޖެއާ ހަވާލު ނުކުރެވޭނެ ކަމަށް ވެސް އެ ބަޔާނުގައި ވަކީލުން ބުނެފައިވެ އެވެ. އެހެންވެ، ހިމާޔަތަށް އެދިފައިވާ އެދުމާ މެދު އިންޑިއާ ސަރުކާރުން ރަނގަޅަށް އަމަލު ކުރުމަށް ވެސް އެ ބަޔާނުގައި ވަކީލުން ގޮވާލާފައިވެ އެވެ.\nޓަގު ބޯޓެއްގައި އަދީބު ބޭރަށް ދަތުރު ކުރަމުން ދަނިކޮށް އިންޑިއާގެ ޓުޓިކޮރިން ބަނދަރުން އިންޑިއާގެ ކަމާބެހޭ ފަރާތްތަކުން އޭނާ ހިފެހެއްޓީ އެ ބޯޓުގެ ފަޅުވެރިއަކު އެކަން ރިޕޯޓް ކުރުމުން ކަމަށް އިންޑިއާގެ މީޑިއާތަކުގައި ރިޕޯޓްކޮށްފައިވެ އެވެ. އޭނާ ދަތުރު ކުރަމުން ދިޔައީ ކޮން ތަނަކަށްތޯ އާއި އެކަމުގެ ތަހުގީގުތައް ކުރަމުންދާ ކަމަށް އިންޑިއާގެ ކަމާބެހޭ އިދާރާތަކުން ބުންޏެވެ.\nއިތުރު ލިޔުންތައް ކުށްކުރުން އިންޑިއާ ކުރީގެ ނައިބު ރައީސް އަދީބު


Tsunami gai maruvi kamah belevunu5aharuge kujjaa enburi aailaa gaathah | Mihaaru\nސުނާމީގައި ގެއްލުނު ކުއްޖާގެ މަންމަ، އެ ކުއްޖާ އުރާލައިގެން.\nސުނާމީގައި މަރުވި ކަމަށް ބެލެވުނު ފަސް އަހަރުގެ ކުއްޖާ އެނބުރި އާއިލާ ގާތަށް\n07 އޮކްޓޯބަރ 2018 - 12:34 1 comment\nޕާލޫ (އޮކްޓޯބަރު 7) - އިންޑޮނީޝިއާގެ ޕާލޫ ސިޓީ އަށް މިދިޔަ މަހު 28 ވަނަ ދުވަހު އައި ބާރުގަދަ ބިންހެލުމާ އެކު އެރި ސުނާމީގައި ސުސީ ރަހުމަތިއާގެ ފަސް އަހަރުގެ ފިރިހެން ދަރިފުޅު ގެއްލުނެވެ. އެ އާއިލާ އިން ދިޔައީ ކެނޑި ނޭޅި އެ ކުއްޖާ ހޯދުމުގެ މަސައްކަތް ކުރަމުންނެވެ. ހަފުތާއެއް ވާން ކައިރިވި އިރު ކުއްޖާ ނުފެނުމުން އެ މީހުން ހީކުރީ ސުނާމީގައި އެ ކުއްޖާ މަރުވީ ކަމަށެވެ.\nނަމަވެސް މިދިޔަ ހުކުރު ދުވަހު ވަނީ ރަހުމަތިއާގެ އާއިލާ އަށް އުފާވެރިކަން ލިބިފަ އެވެ. އެ މީހުންގެ ކުޑަ ދަރިފުޅު އަލުން އާއިލާ އަށް ލިބިފަ އެވެ.\nސުނާމީ އައި އިރު ފަސް އަހަރުގެ ކުއްޖާ ހުރީ އޭނާގެ މާމަ އާޖާރިނީ އެކު ބީޗުގެ ކައިރި ހިސާބެއްގަ އެވެ. ބޮޑު ރާޅަށް ފަހު އަޖާރިނީ، 48، އަށް ފަސް އަހަރުގެ ޖުމާދިލް ގެއްލުނެވެ.\nސުނާމީގައި ގެއްލުނު ކުއްޖާ، މީހަކު އުރާލައިގެން.\n"އަހަރެމެން ހީކުރީ އެ ކުއްޖާ ވާނީ މަރުވެފައި ކަމަށް. އެކަމަކު އުއްމީދު ދޫކޮށް ނުލައި އަހަރެމެން ދިޔައީ ކުއްޖާ ހޯދުމުގެ މަސައްކަތް ކުރަމުން،" ޖުމާދިލްގެ ބައްޕަ، 24 އަހަރުގެ މުހައްމަދު އާރިފް ބުންޏެވެ.\nޖުމާދިލްގެ ބޮޑު ބޭބެއަކު ވަނީ އެ ކުއްޖާ ގެއްލިގެން އުޅޭ ކަމުގެ މެސެޖެއް ފޭސްބުކުގައި ލިޔެފަ އެވެ. ސުނާމީ އަށް ފަހު ސަލާމަތްވި ކުދިން ފުލުސް ސްޓޭޝަނަކަށް ގެންދިޔަކަން ޖުމާދިލްގެ އާއިލާއަކަށް ނޭނގެ އެވެ. އެ ސްޓޭޝަނުގައި ހުރި އިރު ޖުމާދިލް ދިޔައީ މަންމަ އާއި ބައްޕަ ހޯދަން ރޮމުންނެވެ. ނަސީބު ދިމާކުރި ގޮތުން އެ ސްޓޭޝަނުގައި ހުރި ސާތިނީ ކިޔާ އަންހެނަކު ވަނީ ޖުމާދިލް ބަލަހައްޓައިދީފަ އެވެ. ޖުމާދިލް މަސަލަސް ކުރަން އެ އަންހެން މީހާ ބުނަމުން ދިޔައީ މަންމަ ދިޔައީ ކިރު ގަންނަން ކަމަށާއި ވަރަށް އަވަހަށް އަންނާނެ ކަމަށެވެ.\nސުނާމީގައި ގެއްލުނު ކުއްޖާގެ ބައްޕަ (މ) އެ ކުއްޖާ އުރާލައިގެން.\nއެކަމަކު ހަފުތާއެއްހާ ދުވަސް ފަހުން ސާތިނީ އަށް ޖުމާދިލްގެ އާއިލާގެ ފޭސްބުކުގެ މެސެޖް ފެނުނެވެ. ފޭސްބުކުގައިވާ ފޮޓޯ އާއި ޖުމާދަލްއާ ވައްތަރުވުމުން އޭނާ އިތުރަށް ޗެކް ކުރި އެވެ. ޖުމާދަލްގެ ކަރުގައިވާ އުފަންލަކަކުން އެއީ ހޯދަމުންދާ ކުއްޖާކަން ސާތިނީ އަށް ޔަގީންވި އެވެ. އެއަށް ފަހު ޖުމާދިލްގެ އާއިލާ ހޯދާ އެ ކުއްޖާ ހަވާލު ކުރި އެވެ.\nއިތުރު ލިޔުންތައް ސުނާމީ އިންޑޮނީޝިއާ


ފެހެންދޫއަށް ތާރީހީ ދުވަހެއް: ޑިންގީ ދޫކޮށް މިއަދު ލޯންޗަށް!\nNovember 02, 2020 22:05:37\nމިއީ 30 ކުދިންގެ ޖާގައިގެ ޒަމާނީ ލޯންޗެއް\nބ. އަތޮޅު ފެހެންދޫއަކީ އެންމެ 300 އެއްހާ މީހުންގެ އާބާދީގެ މައްޗަށް އެކުލެވިފައިވާ ރަށެކެވެ. ވަޒީފާގެ ފުރުސަތާއި، ސިއްހީ، އަދި ތައުލީމީ ފުރުސަތުތައް ގިނަ މާލެއަށް މީހުން ހިޖުރަކުރުމުގެ ސަބަބުން އެ ރަށުގައި މިހާރު އުޅެނީ ގާތްގަޑަކަށް 130 މީހުންނެވެ. ރަށުގެ އާބާދީ ކުޑަވެ، ސްކޫލް އުމުރުގެ ކުދިން އިންތިހާއަށް މަދުވުމުގެ ސަބަބުން އެ ރަށު ސްކޫލް ސަރުކާރުން ބަންދުކުރީ 2008ވަނަ އަހަރުއެވެ. މިއާއެކު، ދެން ތައުލީމު އުނގެނުމަށް ދަރިވަރުން ދަތުރުކުރަންޖެހުނީ އެ ރަށާއި އެއް ފަޅެއްގައި އޮންނަ ގޮއިދޫއަށެވެ.\nކަނޑު ހުރަސްކޮށް ކުރަންޖެހޭ މި ދަތުރު ކުރަމުންއަންނަނީ އެ ކުދިންގެ ބެލެނިވެރިންނާއި ރަށު ކައުންސިލުން ހަމަޖައްސާފައިވާ ޑިންގީއެއްގައެވެ. އެހެންނަމަވެސް، ޑިންގީގައި ކުރާ އެ ދަތުރަކީ ފަހި ދަތުރަކަށް ވަނީ މަދު ފަހަރެކެވެ. ހިޔާވާނެގޮތެއް ނެތް އެ ޑިންގީގައި ތެމިފޯވެގެން ދަތުރުކުރި އެތައް ޅަފުރާ ކުދިން އެބަތިއްބެވެ. މަންމަގެ އުނގު ތެރޭގައި ބޮނދައި އިދެ ވާރެއާއި ހޫނުން ހިޔާވާނެ ނިވާފަތްގަނޑަކަށް އެ މަންމަ ހަދައިގެން ދަތުރުކުރި، އުމުރުން ހައެއްކަ އަހަރުގެ އެތައް ކުދިންނެއް އުޅޭނެއެވެ. އެފަދަ ވީޑިއޯތައް ސޯޝަލް މީޑިއާގައިވެސް މަދުމަދުންނަމަވެސް ދައުރުވެއެވެ.\nފެހެންދޫ ސްކޫލްކުދިންނާއި އެ ކުދިންގެ ބެލެނިވެރިން އުފުލާ ބުރަ އެންމެ ބޮޑަށް ފާޅުވެގެންދިޔައީ 2019 ވަނަ އަހަރުގެ ފެބްރުއަރީ މަހުގެ ތެރޭގައި ސޯޝަލް މީޑިއާގައި އާންމުވި ވީޑިއޯއަކާއި ގުޅިގެންނެވެ. މިއާއެކު މި މައްސަލައަށް ހައްލެއް ހޯދައިދިނުމުގެ މަސައްކަތް ސަރުކާރުންވެސް ފެށިއެވެ. އުފުލަންޖެހޭ ބުރަ އާއި ދިމާވާ ދަތިތަކުގެ ވާހަކަ ރަށު ކައުންސިލުން ރައީސް އިބްރާހިމް މުހައްމަދު ޞާލިހުއާވެސް ހިއްސާކުރިއެވެ. އަދި، މިކަމަށް ހައްލެއް ހޯދައި ދިނުމުގެ އަމަލީ މަސައްކަތް ސަރުކާރުން ފެށިއެވެ.\nއެގޮތުން، އަވައްޓެރި އިންޑިއާއިން ދިވެހިރާއްޖޭގެ އިގްތިސާދީ އަދި އިޖްތިމާއީ ތަރައްގީގެ މަޝްރޫއުތައް ހިންގުމަށް ދިން ހިލޭ އެހީއިން ބައެއް ފެހެންދޫގެ ސްކޫލް ދަރިވަރުންނަށް ހާއްސަކުރެވުނެވެ. 106 މިލިއަން ރުފިޔާގެ ހިލޭ އެހީއިން 2.5 މިލިއަން ރުފިޔާ ހާއްސަ ކުރެވުނީ 30 ހަކަށް ކުދިންނަށެވެ. އެއްވެސް ކުއްޖަކު ތައުލީމު އުނގެނުމުން ބާކީ ނުކުރުމުގެ ބޭނުމުގައެވެ.\n2019 ނޮވެމްބަރު 27 ވަނަ ދުވަހު އެޑިއުކޭޝަން މިނިސްޓްރީއިން އަލްޝާލީ މެރިން މޯލްޑިވްސް ޕްރައިވެޓް ލިމިޓެޑާއެކު ވި އެއްބަސްވުމުގެ ދަށުން ޒަމާނީ ފެންވަރުގެ އެ ލޯންޗު ބަނދެ، ދިވެހި ސަރުކާރާއި ހަވާލުކުރެވުނީ 2020 ވަނަ އަހަރުގެ ޖުލައި މަހުގެ ތެރޭގައެވެ. ޒަމާނީ ފެންވަރުގެ އެ ލޯންޗާއި ސަރުކާރުން ހަވާލުވެ، ފުރަތަމަ ދަތުރުކޮށްފައިވަނީ މިއަދުއެވެ.\n18 ފޫޓުގެ ޑިންގީއެއްގައި7މިނިޓުވަންދެން ތައުލީމު އުނގެނުމަށް ކުރި ދަތުރު މިއަދު3މިނިޓަށް ކުރުވެގެންދިޔައީއެވެ. 12 އަހަރު ވަންދެން ފެހެންދޫގެ ގިނަ ބެލެނިވެރިން ދެކެމުން އައި ހުވަފެންތަކުގައި ކުލަ ޖެހިގެންދިޔައީއެވެ. މިއަހަރު އެކަނިވެސް ފެހެންދޫގެ 30 ކުދިން ގޮއިދޫ ސްކޫލްގައި ތައުލީމް ހާސިލްކުރަމުން ދާއިރު އެކުދިންގެ މިހާރު އުންމީދަކީ ރައީސް ޞާލިހުގެ ރިޔާސީ ވައުދުފުޅާ އެއްގޮތަށް ފެހެންދޫއާއި ގޮއިދޫ ކޯސްވޭއަކުން ގުޅާލުމެވެ.\nރައީސް އިބްރާހިމް މުހައްމަދު ސޯލިހް އިންޑިއާ މިނިސްޓްރީ އޮފް އެޑިއުކޭޝަން ބ.ފެހެންދޫ\nJune 08, 2019 18:43:39\nފެރީގެ ނިޒާމަކުން ރާއްޖެއާއި އިންޑިއާ ގުޅާމަށް އެއްބަސްވެއްޖެ\nFebruary 03, 2019 05:52:48\nއިންޑިއާއިން ރާއްޖެއަށް ދޭ އެހީތައް އިތުރު ކުރުމަށް ނިންމައިފި\nDecember 17, 2018 11:19:27\nއިންޑިއާ އާއި ދިވެހިރާއްޖޭން ހަތަރު އެއްބަސްވުމެއްގައި ސޮއި ކޮށްފި\nJune 08, 2019 18:58:23\nއިންޑިއާގެ އެހީތެރިކަމާއި އެކު ތަރައްގީގެ މަޝްރޫއުތަށް ވަރަށް އަވަހަށް ފެށޭނެ: ރައީސް\nހުކުމް ފަސްކޮށްފި، ވަކީލަކާއެކު އާފިޔާއަށް އިތުރު ފުރުސަތެއް\nއޭއެފްސީ ކަޕް ބްރެކެޓް ޗެލެންޖު ދަގަނޑޭ ކާމިޔާބުކޮށްފި!\nބައިނަލްއަގްވާމީ މުޖުތަމައުން ފަލަސްތީން ރައްޔިތުންގެ އިހުސާސްތައް ބަލައިގަތުމަށް ރައީސް ގޮވާލައްވައިފި\n2021 ބަޖެޓު: ކޮމިޓީއިން ފާސްކުރި ގޮތާއި މެދު ގިނަ މެންބަރުންގެ ތާއީދު\nއެމްއެމްސީ އިންތިހާބު އަންނަ ހޮނިހިރު ދުވަހު


Viyafaariverinnah oiyy hurasthah nahthalaanan : Faisal\nވިޔަފާރިވެރިންނަށް އޮތް ހުރަސްތައް ނައްތާލާނަން: ފައިސަލް\nތ އަތޮޅުގައި ރިސޯޓް ތަރައްގީކޮށް ފަތުރުވެރިކަން ކުރިއަރުވާނަން\nވިލިފުށީގައި ޒަމާނީ ފެންވަރުގެ ފުޓްބޯޅަ ދަނޑެއް ގާއިމްކުރާނަން\nވިލިފުށީގައި ބޭއްވި ޖަލްސާގައި ގިނަ ބަޔަކު ބައިވެރިކަން ފާހަގަކޮށްލެވޭ\nކ. މާލެ 11 ސެޕްޓެންބަރ 2018 | އަންގާރަ 22:57 2,628\nވިލުފުށީގައި ބޭއްވި ޖަލްސާގައި ފައިސަލް ވާހަކަފުޅު ދައްކަވަނީ - ރާއްޖެ އެމްވީ\nގުޅިފައިވާ ސިޔާސީ ޕާޓީޓަކުގެ ވެރިކަމުގައި ވިޔަފާރިވެރިންނަން އޮތް ހުރަސްތައް ނައްތާލެކަމަށް ކޯލިޝަން ކެންޑިޑޭޓްގެ ރަނިންގމޭޓް ފައިސަލް ނަސީމް ވިދާޅުވެއްޖެއެވެ.\nގުޅިފައިވާ ސިޔާސީ ޕާޓީތަކުން ތ އަތޮޅު ވިލުފުށީގައި އަންގާރަ ދުވަހުގެ ރޭ ބޭއްވި ޖަލްސާގައި ވާހަކަފުޅު ދައްކަވަމުން ފައިސަލް ވިދާޅުވީ މިއަދު ގިނަ ވިޔަފާރިވެރިންގެ ކަންބޮޑުވުމަކީ ހިދުމަތް ލިބިގަތުމަށް ދަތިތަކާއި ކުރިމަތިވުން ކަމުގައި ކަމަށެވެ. ރައީސް ޔާމީންގެ ސަރުކާރުން ހިދުމަތް ހޯދުމަށް ސިޓީ ފޮނުވާ އެތަކެއް ދުވަސް ވުމުން ވެސް، ޖަވާބު ނުލިބޭކަމަށް ވިޔަފާރިވެރިން ބުނާކަން ފާހަގަކުރައްވާ ފައިސަލް ވިދާޅުވީ ގުޅިފައިވާ ސިޔާސީ ޕާޓީތަކުގެ ވެރިކަމެއްގައި ރައްޔިތުންނަށް ފަސޭހައިން ހިދުމަތް ލިބޭގޮތަށް މަގު ފަހިކުރައްވާނެ ކަމަށެވެ.\nތ އަތޮޅުގެ ގިނަ ރަށްތައް މީގެ ކުރިން ރިސޯޓު ތަރައްގީކުރުމަށް ދޫކޮށްފައިވާ ކަމަށާއި، އެހެންނަމަވެސް އެރަށްތަކުގެ ރިސޯޓް ތަރައްގީ ނުކުރާކަމަށް ފައިސަލް ވިދާޅުވިއެވެ. ގުޅިފައިވާ ސިޔާސީ ޕާޓީތަކުގެ ވެރިކަމުގައި ތ އަތޮޅުގައި ރިސޯޓް ގާއިމްކޮށް ފަތުރުވެރިކަން ކުރިއަރުވަން މަސައްކަތް ކުރާނެ ކަމަށާއި އެކަމުގެ ސަބަބުން ޒުވާނުންނަށް ގިނަ ވަޒީފާގެ ފުރުސަތު ލިބިގެންދާނެ ކަމަށް ފައިސަލް ވިދާޅުވިއެވެ.\nވިލުފުށީގެ ރައްޔިތުންނަށް ދިމާވެފައިވާ ބޯހިޔާވަހިކަމުގެ މައްސަލަކަން ފާހަގަކުރައްވާ ފައިސަލް ވިދާޅުވީ ގުޅިފައިވާ ޕާޓީތަކުގެ ވެރިކަމުގައި ވިލުފުށީ ޒުވާނުންނަށް ގޯތި ދޫކުރާނެ ކަމަށް ފައިސަލް ވިދާޅުވިއެވެ. ތ އަތޮޅުގެ ގިނަ ރަށްތަކުގެ ސުކޫލުތަކުގައި ތައުލީމީ ދިނުމަށް އެންމެ އެދެވޭ ވަސީލަތްތައް ނެތްކަމަށާއި، ވިލުފުށީ ސުކޫލްގައި ޕްރިންސިޕަލް އެއް ނެތްކަން ފައިސަލް ފާހަގަކުރެއްވިއެވެ.\nވިލުފުށީގައި ބޭއްވި ޖަލްސާގެ ތެރެއިން\nމީގެ އިތުރުން ފައިސަލް ވިދާޅުވީ ގުޅިފައިވާ ސިޔާސީ ޕާޓީތަކުގެ ވެރިކަމުގައި ވިލުފުށީގައި ޒަމާނީ ފެންވަރުގެ ބޮޑު ފުޓްބޯޅަ ދަނޑެއް ގާއިމްކޮށްދޭނެ ކަމަށެވެ. އަދި ތ އަތޮޅަށް އެމަނިކުފާން ކުރެއްވި ދަތުރުފުޅުން ރައްޔިތުން ބަދަލަކަށް ބޭނުންވެފައިވާކަން އެ ރައްޔިތުންގެ މޫނުމަތިން ހާމަވާކަމަށް ފައިސަލް ވިދާޅުވިއެވެ.\nވިލުފުށީގައި ބޭއްވި ޖަލްސާގައި ގިނަ އަދަދެއްގެ ރައްޔިތުން ބައިވެރިއިރު، އެރަށަށް ފައިސަލް ވަޑައިގަތުމުން ހޫނު މަރުޙަބާއެއް ދަންވާފަވެއެވެ.\nފައިސަލް ތ އަތޮޅަށް ކުރައްވާ ކެމްޕެއިން ދަތުރުފުޅުގައި ހޯމަ ދުވަހު އެމަނިކުފާން ވަނީ ކަނޑޫދޫއަށާއި، ހިރިލަންދޫ، ވަންދޫ، އޮމަދޫ، ވޭމަންޑޫގެ އިތުރުން ކިނބިދޫއަށް ވަޑައިގެންފައެވެ. ހޯމަ ދުވަހުގެ ރޭ ގުޅިފައިވާ ސިޔާސީ ޕާޓީތަކުން ޖަލްސާ ބާއްވާފައި ވަނީ ކިނބިދޫގައެވެ. އެއަށްފަހު އަންގާރަ ދުވަހު ފައިސަލް ވަނީ ތިމަރަފުއްޓަށާއި، ގާދިއްފުށި، ގުރައިދޫ، ދިޔަމިގިލި އަދި މަޑިފުއްޓަށާއި ބުރުނީއަށް ވަޑައިގެންފައެވެ.\nދެ ދުވަހުގެ ތެރޭގައި ފައިސަލް ޖުމްލަ 13 ރަށަކަށް ވަޑައިގެންނެވިރު، މިއީ ރިޔާސީ އިންތިހާބުގެ ކެމްޕެއިނަށް ތ. އަތޮޅަށް ގުޅިފައިވާ ސިޔާސީ ޕާޓީތަކުގެ ފަރާތުން ކުރާ ދެ ވަނަ ކެމްޕެއިން ދަތުރެވެ. ފައިސަލް ތ. އަތޮޅުގެ ހުރިހާ ރަށަކަށް މި ދަތުރުފުޅުގައި ވަޑައިގެންނެވިއިރު، އިބޫ ވަނީ ނިމިދިޔަ މަހުގެ ތެރޭގައި ތ. އަތޮޅު ރަށްތަކަށް ކެމްޕެއިން ކުރެއްވުމަށް ވަޑައިގެންފައެވެ.


Ras Online - ކޯޓުގައިވެސް ރައީސް ނަޝީދު މަރާލާނެ ކަމަށް ބުނުމުން ޔާސިފް އެއް މަހަށް ޖަލަށް\nއަހުމަދު ޝާހް 22 ސެޕްޓެމްބަރު 2021 - 16:33\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް މަރުގެ އިންޒާރު ދިން ކަމަށް ތުހުމަތުކޮށް ހައްޔަރު ކުރި އިސްމާޢީލް ޔާސިފް ކްރިމިނަލް ކޯޓުގައިވެސް ރައީސް ނަޝީދު މަރާލާނެ ކަމަށް ބުނުމުން އެއް މަހަށް ޖަލަށް ލުމަށް ޙުކުމް ކޮށްފިއެވެ.\nޔާސިފްގެ ބަންދު މުއްދަތު ޖެހުމަށް މިއަދު ކްރިމިނަލް ކޯޓުގައި އޮތް އަޑުއެހުމުގައި ޔާސިފް ވަނީ ރައީސް ނަޝީދު އަވަހާރަކޮށްލާނެ ކަމަށް ބުނެ އިންޒާރު ދީފައެވެ. އެހެންކަމުން ޔާސިފްގެ އެ އަމަލަކީ ކޯޓުގެ ހުރުމަތް ކެނޑުން ކަމަށް ބަލައި ގާޒީ ވަނީ އޭނާ އެއް މަހަށް ޖަލަށްލާން ހުކުމްކޮށްފައެވެ.\nމީގެ ކުރިން އޭނާގެ ބަންދުގެ މުއްދަތު ޖެހުމަށް އުނގޫފާރު މެޖިސްޓްރޭޓް ކޯޓަށް ޙާޟިރުކޮށްފައި ވަނިކޮށް އޭނާ ކުރި އަމަލެއްގެ ސަބަބުން ކޯޓުގެ ހުރުމަތް ކެނޑިކަމަށް ނިންމާ ވަނީ 15 ދުވަހަށް ޖަލަށްލާން ހުކުމްކޮށްފައެވެ.\nޔާސިފް ވަނީ، ކުރިއަށް އޮތް އެމްޑީޕީގެ ޤައުމީ މަޖިލީހުގެ އިންތިޚާބުގައި ތާޢީދު ކުރަށްވާނީ ބަރުލަމާނީ ނިޒާމަށް ތާޢީދު ކުރާ ފަރާތްތަކަށް ކަމަށް ވިދާޅުވެ ސޯޝަލް މީޑިއާގައި ރައީސް ނަޝީދު ހިއްސާކޮށްފައިވާ ޕޯސްޓަކަށް ކޮމެންޓުކޮށް މަރުގެ އިންޒާރު ދީފައެވެ.\nއައިސިސްގެ ދިދަ އާއި ކަނޑިއަކާއެކު އެ ކޮމެންޓު ކުރި މީހާ ވަނީ ރައީސް ނަޝީދު "ދެން ރާއްޖެ އައިސްފިނަ ބަދުރުގެ ދުވަހު އަބޫ ޖަހުލަށް ހެދިގޮތް ހަދާނެ" ކަމަށް ބުނެފައެވެ. އަދި ހައެއް މެއި ގައި ކަންވީގޮތަށްވުރެ، ދެން ކުރިމަތިވާ ކަންތައް ހިތިވާނެ ކަމަށް އެމީހާ ވަނީ ބުނެފައެވެ.\nޔާސިފް ހައްޔަރުކުރީ މިމައްސަލައިގެ ތުހުމަތުގައެވެ.\nފުލުހުން ބުނީ އެމައްސަލަ މިހާރު އިތުރަށް ތަޙުޤީޤު ކުރަމުންދާ ކަމަށެވެ.


ޗައިނާގެ އެސިސްޓެންޓް މިނިސްޓަރ އޮފް ފޮރިން އެފެއާޒް ރާއްޖެއަށް ކުރެއްވި ރަސްމީ ދަތުރުފުޅު ނިންމަވާލެއްވުމަށްފަހު ފުރާވަޑައިގެންފި\nލިޔުނީ: ފެބުރުވަރީ 19 2017\n19 ފެބްރުއަރީ 2017، މާލެ، Ref: 2017-066\nޗައިނާގެ އެސިސްޓެންޓް މިނިސްޓަރ އޮފް ފޮރިން އެފެއާޒު، ހިޒް އެކްސަލަންސީ މރ. ކޮންގް ޒުއާންޔޫ ރާއްޖެއަށް ކުރެއްވި ތިން ދުވަހުގެ ރަސްމީ ދަތުރުފުޅު ނިންމަވާލެއްވުމަށްފަހު މިއަދު ފުރާވަޑައިގެންފިއެވެ.\nއެމަނިކުފާނުގެ މި ދަތުރުފުޅުގައި، ދިވެހިރާއްޖޭގެ މިނިސްޓްރީ އޮފް ފޮރިން އެފެއާޒް އާއި ޗައިނާގެ މިނިސްޓްރީ އޮފް ފޮރިން އެފެއާޒް އާއި ދެމެދު ބޭއްވި6ވަނަ މަޝްވަރާ ބައްދަލުވުމުގައި ބައިވެރިވެވަޑައިގެންނެވިއެވެ. މި ބައްދަލުވުމުގައި ދެ ޤައުމުގެ ދެމެދުގައި އުފެންދުންތެރިކަން ކުރިއެރުވުމަށާއި، ޓުއަރިޒަމް ކުރިއެރުވުމަށާއި، އިންސާނީ ވަސީލަތްތައް ކުރިއެރުވުމަށާއި، ޒުވާނުންނާއި ކުޅިވަރުގެ ދާއިރާ އަދި ވިޔަފާރި އިތުރަށް ފުޅާކޮށް ހަރުދަނާކުރުމާ ގުޅޭގޮތުން މަޝްވަރާކުރެވުނެވެ. އަދި ޗައިނާ ސަރުކާރުގެ އެހީގައި މިވަގުތު ރާއްޖޭގައި ކުރިއަށްދާ އެންމެ ބޮޑު ދެ ޕްރޮޖެކްޓްކަމުގައިވާ "މޯލްޑިވްސް-ޗައިނާ ފްރެންޑްޝިޕް ބްރިޖް ޕްރޮޖެކްޓް" އާއި "ވެލާނާ އިންޓަނޭޝަނަލް އެއާޕޯޓް އަޕްގްރޭޑިން ޕްރޮޖެކްޓް" އާއި ގުޅޭ މަޝްވަރާތައްވެސް ކުރެވުނެވެ. އަދި މި އަހަރަކީ ދިވެހިރާއްޖެއާއި ޗައިނާއާ ދެމެދު ސިޔާސީ ގުޅުން ޤާއިމުކުރެވުނުތާ 45 އަހަރުފުރުން ފާހަގަ ކުރާ އަހަރު ކަމަށްވާތީ، މިއަހަރު ކުލަގަދަގޮތެއްގައި ފާހަގަ ކުރުމަށްޓަކައި އެކިއެކި ހަރަކާތްތައް ބޭއްވުމާގުޅޭގޮތުންވެސް މަޝްވަރާކުރެއްވިއެވެ.\nމީގެ އިތުރުން އެމަނިކުފާނުގެ މި ދަތުރުފުޅުގައި، ރައީސުލްޖުމްހޫރިއްޔާ، އަލްފާޟިލް ޢަބްދުﷲ ޔާމީން ޢަބްދުލް ޤައްޔޫމްެގެ އަރިހަށް އިޙްތިރާމްގެ ޒިޔާރަތެއްކުރައްވައި އަދި މިނިސްޓަރ އޮފް ފޮރިން އެފެއާޒް، ޑރ. މުޙައްމަދު އާޞިމް އާ ބައްދަލުކުރައްވައި ދެޤައުމުގެ ދެމެދުގައިވާ ގާތްގުޅުން އިތުރަށް ބަދަހިކޮށް ހަރުދަނާ ކުރުމާ ގުޅޭގޮތުން މަޝްވަރާކުރެއްވިއެވެ.\nޗައިނާގެ އެސިސްޓެންޓް މިނިސްޓަރ އޮފް ފޮރިން އެއާޒްގެ މި ދަތުރުފުޅުގައި، ޗައިނާ ސަރުކާރުގެ އެހީގައި ރާއްޖޭގައި ކުރިއަށްދާ ޕްރޮޖެކްޓް ތަކުގެ ތެރޭގައި ހިމެނޭ "މޯލްޑިވްސް – ޗައިނާ ފްރެންޑްޝިޕް ބްރިޖް ޕްރޮޖެކްޓް" އާއި "ވެލާނާ އިންޓަރނޭޝަނަލް އެއާޕޯޓް އަޕްގްރޭޑިން ޕްރޮޖެކްޓް" އަދި ހުޅުމާލެ "ހައުސިން ޕްރޮޖެކްޓް" ގެ މަސައްކަތް ކުރިއަށްދާގޮތް ބައްލަވާލެއްވިއެވެ.\nދިވެހިރާއްޖޭގެ މިނިސްޓްރީ އޮފް ފޮރިން އެފެއާޒް އާއި ޗައިނާގެ މިނިސްޓްރީ އޮފް ފޮރިން އެފެއާޒް އާއި ދެމެދު ބޭއްވުނު6ވަނަ މަޝްވަރާ ބައްދަލުވުން\n19 ފެބްރުއަރީ 2017، މާލެ، - Ref: 2016-064\nދިވެހިރާއްޖޭގެ މިނިސްޓްރީ އޮފް ފޮރިން އެފެއާޒް އާއި ޗައިނާގެ މިނިސްޓްރީ އޮފް ފޮރިން އެފެއާޒް އާއި ދެމެދު ބޭއްވޭ6ވަނަ މަޝްވަރާ ބައްދަލުވުން މިއަދު މިނިސްޓްރީ އޮފް ފޮރިން އެފެއާޒުގައި ގައި ބާއްވާފިއެވެ.\nމި ބައްދަލުވުމުގައި ދެ ޤައުމުގެ ދެމެދުގައި އުފެންދުންތެރިކަން ކުރިއެރުވުމަށާއި، ޓުއަރިޒަމް ކުރިއެރުވުމަށާއި، އިންސާނީ ވަސީލަތްތައް ކުރިއެރުވުމަށާއި، ޒުވާނުންނާއި ކުޅިވަރުގެ ދާއިރާ އަދި ވިޔަފާރި އިތުރަށް ފުޅާކޮށް ހަރުދަނާކުރުމާ ގުޅޭގޮތުން މަޝްވަރާކުރެވުނެވެ. އަދި ޗައިނާ ސަރުކާރުގެ އެހީގައި މިވަގުތު ރާއްޖޭގައި ކުރިއަށްދާ އެންމެ ބޮޑު ދެ ޕްރޮޖެކްޓްކަމުގައިވާ "މޯލްޑިވްސް-ޗައިނާ ފްރެންޑްޝިޕް ބްރިޖް ޕްރޮޖެކްޓް" އާއި "ވެލާނާ އިންޓަނޭޝަނަލް އެއާޕޯޓް އަޕްގްރޭޑިން ޕްރޮޖެކްޓް" އާއި ގުޅޭ މަޝްވަރާތައް ކުރެވުނެވެ. އަދި ދެ ޤައުމުގެ ގުޅުން އިތުރަށް ބަދަހިކުރުމާ ގުޅޭގޮތުންވެސް ވަނީ މަޝްވަރާކުރެވިއެވެ. ޗައިނާއަކީ ދިވެހިރާއްޖޭގެ ތަރައްޤީގެ މުހިންމު ބައިވެރިއަކަށްވެފައި، ވޭތުވެދިޔަ ތިން އަހަރެއްހާދުވަހުގެ ތެރޭގައިވެސް ރާއްޖޭގެ ތަރައްޤީއަށް ބޮޑެތި އެހތަކެއް ވެދެއްވަމުންގެންދަވާފައިވާތީ އެކަން ފާހަގަކޮށް މިބައްދަލުވުމުގައި ޗައިނާ ސަރުކާރަށް ދިވެހި ސަރުކާރާއި ރައްޔިތުންގެ ނަމުގައި ޝުކުރުއަދާކުރެއްވިއެވެ.\nމި އަހަރަކީ ދިވެހިރާއްޖެއާއި ޗައިނާއާ ދެމެދު ސިޔާސީ ގުޅުން ޤާއިމުކުރެވުނުތާ 45 އަހަރުފުރުން ފާހަގަ ކުރާ އަހަރު ކަމަށްވާތީ، މިއަހަރު ކުލަގަދަގޮތެއްގައި ފާހަގަ ކުރުމާގުޅޭގޮތުންވެސް މި ބައްދަލުވުމުގައި ޚިޔާލުބަދަލުކޮށް ވާހަކަ ދެކެވުނެވެ.\nމި މަޝްވަރާ ބައްދަލުކުރެއްވުމުގައި ދިވެހިރާއްޖޭގެ ވަފުދުގެ އިސްބޭފުޅެއްގެ ގޮތުގައި ހުންނެވީ މި މިނިސްޓްރީގެ ސެކްރެޓަރީ ބައިލެޓަރަލް، އަލްފާޟިލް އަޙުމަދު ޚަލީލް އެވެ. ޗައިނާގެ ވަފްދުގައި އިސްކޮށްހުންނެވީ، އެސިސްޓެންޓެ މިނިސްޓަރ އޮފް ފޮރިން އެފެއާޒް، ހިޒް އެލްސަލަންސީ މރ. ކޮންގް ޒުއާންޔޫ އެވެ.\nޗައިނާގެ އެސިސްޓެންޓް މިނިސްޓަރ އޮފް ފޮރިން އެފެއާޒް ދިވެހި ޚާރިޖީ ވަޒީރުގެ އަރިހަށް އިޙްތިރާމުގެ ޒިޔާރަތެއް ކުރައްވައިފި\n19 ފެބްރުއަރީ 2017، މާލެ، - Ref: 2017-063\nމިނިސްޓަރ އޮފް ފޮރިން އެފެއާޒް، ޑރ. މުޙައްމަދު ޢާޞިމް ގެ އަރިހަށް ޗައިނާގެ އެސިސްޓެންޓް މިނިސްޓަރ އޮފް ފޮރިން އެފެއާޒް، ހިޒް އެކްސަލަންސީ މރ. ކޮންގް ޒުއާންޔޫ އާއި މިއަދު އިޙްތިރާމުގެ ޒިޔާރަތެއް ކުރައްވާފިއެވެ.\nމިއަދު މިނިސްޓްރީ އޮފް ފޮރިން އެފެއާޒުގައި ބޭއްވުނު މި ބައްދަލުކުރެއްވުމުގައި ދެޤައުމުގެ ގުޅުން އިތުރަށް ބަދަހިކޮށް ހަރުދަނާކުރުމާ ގުޅޭގޮތުން ޚިޔާލުބަދަލުކުރައްވައި މަޝްވަރާކުރެއްވިއެވެ. އަދި ދިވެހިރާއްޖޭގެ އިޖްތިމާއީ އަދި އިޤްތިސާދީ ކުރިއެރުވުމަށްޓަކައި ޗައިނާ ސަރުކާރުން ވެދެއްވަމުންގެންދަވާ އެހީތެރިކަމަށް ފޮރިން މިނިސްޓަރ ޑރ މުޙައްމަދު އާޞިމް ޗައިނާ ސަރުކާރަށް ޝުކުރު އަދާކުރެއްވިއެވެ.\nމި ބައްދަލުކުރެއްވުމުގައި ސެކްރެޓަރީ، ބައިލެޓަރަލް، އަލްފާޟިލް އަޙުމަދު ޚަލީލް އާއި ޖޮއިންޓް ސެކްރެޓަރީ، އަލްފާޟިލާ އައިޝަތު އަޒީމާ އަދި ޑިރެކްޓަރ، އަލްފާޟިލް އަޙުމަދު ފަޒީލް ބައިވެރިވެވަޑައިގެންނެވިއެވެ.\nޗައިނާގެ އެސިސްޓެންޓް މިނިސްޓަރ އޮފް ފޮރިން އެއާޒް، ހިޒް އެކްސަލަންސީ މރ. ކޮންގް ޒުއާންޔޫގެ ޝަރަފުގައި މިނިސްޓަރ އޮފް ފޮރިން އެފެއާޒް، ޑރ. މުޙައްމަދު ޢާޞިމް މެންދުރުގެ ފަރިއްކޮޅެއް ދެއްވުމަށް ވަނީ ހަމަޖެހިފައިވެއެވެ.\nރަސްމީ ދަތުރުފުޅެއްގައި ޚާރިޖީ ވަޒީރު ޗައިނާއަށް ވަޑައިގެންފި\nލިޔުނީ: ފެބުރުވަރީ 04 2017\n4 ޖެނުއަރީ 2017، ބެއިޖިންގ، ޗައިނާ – Ref: 2017-003\nޗައިނާގެ ފޮރިން މިނިސްޓަރު މިސްޓަރ ވަންގ ޔީގެ ދަޢުވަތަކަށް ރާއްޖޭގެ ޚާރިޖީ ވަޒީރު ޑރ. މުޙައްމަދު ޢާޞިމް، ރަސްމީ ދަތުރުފުޅެއްގައި މިއަދު ޗައިނާއަށް ވަޑައިގެންފިއެވެ. މިއީ ޚާރިޖީ ވަޒީރުކަމުގެ މަޤާމާއި ހަވާލުވެ ވަޑައިގެންނެވިފަހުން، ރާއްޖެއާއި ގާތްގުޅުމެއް އޮންނަ ޗައިނާއަށް ޑރ. ޢާޞިމް ކުރައްވާ ފުރަތަމަ ދަތުރުފުޅެވެ.\nމިދަތުފުޅުގައި ޚާރިޖީ ވަޒީރު ޑރ. ޢާޞިމް ޗައިނާގެ ފޮރިން މިނިސްޓަރ ހިޒް އެކްސެލެންސީ ވަންގ ޔީގެ އިތުރުން ޗައިނާގެ ނައިބު ރައީސް ހިޒް އެކްސެލެންސީ މިސްޓަރ ލީ ޔުއާން ޗާއޯއާއި ބައްދަލުކުރެއްވުމަށްވެސް ހަމަޖެހިފައިވެއެވެ. އަދި މިދަތުރުފުޅުގައި "ބެއިޖިންގް ފޮރިން ސްޓަޑީޒް ޔުނިވަރުސިޓީ" ގައި ރާއްޖެއާއި ޗައިނާއާއި ދެމެދު އޮންނަ ގާތް ގުޅުމާއި ރާއްޖޭގެ ޚާރިޖީ ސިޔާސަތާއި ބެހޭގޮތުން ޚާރިޖީ ވަޒީރު ޑރ. ޢާޞިމް ތަޤްރީރު ކުރެއްވުމަށްވެސް ހަމަޖެހިފައިވެއެވެ.\nޚާރިޖީ ވަޒީރުގެ މިދަތުރުފުޅުގައި އެވުޒާރާގެ ބައިލެޓެރަލް ސެކެރެޓަރީ އަލްފާޟިލު އަޙުމަދު ޚަލީލް، ވަޒީރުގެ އަރިހުގައި ބައިވެރިވެ ވަޑައިގަންނަވައެވެ.\nބަންގްލަދޭޝްގައި މެޑިސިން ކިޔަވަމުންދާ 28 ދިވެހި ދަރިވަރުންނަށް ދިމާވެފައިވާ ރަޖިސްޓްރީ ކުރުމުގެ މައްސަލަައިގައި ދިވެހި ސަފީރު އެކުދިންނާ ބައްދަލުކުރައްވައިފި\nލިޔުނީ: ޖަނަވަރީ 23 2017\n23 ޖެނުއަރީ 2017 ، މާލެ، Ref: 2017-025\nބަންގްލަދޭޝްގެ ޗިޓަގޮންގް ޔުނިވަރސިޓީ އޮފް ސައިންސް އެންޑް ޓެކްނޮލޮޖީ ގައި މެޑިސިން ހަދަމުންދާ ދިވެހި ކަޔަވާކުދިންނަށް ދިމާވެފައިވާ ރެޖިސްޓްރޭޝަންގެ މައްސަލައާ ގުޅޭގޮތުން ދިވެހިރާއްޖެއިން ބަންގްލަދޭޝް އަށް ކަނޑައަޅުއްވާފައިހުންނަވާ ސަފީރު އަލްފާޟިލާ އައިޝަތު ޝާން ޝާކިރު މިއަދު އެކުދިންނާ ބައްދަލު ކުރައްވައިފިއެވެ. މި ބައްދަލުކުރެއްވުމުގައި މިމައްސަލައާ ގުޅޭގޮތުން ދިވެހި ސަރުކާރުން ކުރަމުންދާ ކަންތައްތަކުގެ މައުލޫމާތު އެކުދިންނަށް ދެއްވިއެވެ. އަދި މައްސަލަ ހައްލުކުރުމަށް ބަންގްލަދޭޝް ސަރުކާރާއެކު ކުރަމުންގެންދާ މަސައްކަތް ކުރިއަށްގެންދަވާނެ ކަމުގެ ޔަޤީންކަން އެކުދިންނަށް ދެއްވިއެވެ.


މެއި - ވިކިޕީޑިއާ\nމެއި މަހަކީ މީލާދީ ކަލަންޑަރުގެ ފަސްވަނަ މަހެވެ.\n3 މަރުވި މީހުން\n4 ބަންދު ދުވަސްތަކާއި ފާހަގަ ކުރެވޭ ދުވަހެއްގެ ގޮތުގައި\nމެއި 1 - 1964 - ދިވެހިރާއްޖެ: މާލޭ އިންޓަނޭޝަނަލް އެއަރޕޯޓްގެ ރަންވޭ ހެދުމުގެ މަސައްކަތް ފެށުން. މިއީ ކުރިން އިގިރޭސިން ހަދާފައިވާ މެޓަލް ރަންވޭގެ ބަދަލުގައި ހެދުނު އާ ރަންވޭ ހަދަން ފެށުނު ދުވަސް\nމެއި 1 - 1969 – ދިވެހިރާއްޖެ:- ސަރުކާރު މުއައްޒަފުންގެ ހެދުމަކީ ފިރިހެނުންނަށް ގަމީހާއި ފަޓްލޫން، އަންހެނުންނަށް ޕާކިސްތާން ހެދުން ކަމުގައި ހަމަޖެއްސުން\nމެއި2- 1970 – ދިވެހިރާއްޖެ:- ހުކުރު ޢީދު އަދި ކޭތަ ނަމާދުގައި ދައުލަތުން ފާސްކުރައްވާފައިވާ ޚުތުބާ އެއް ނޫނީ ކިޔުން މަނާކުރުން\nމެއި7- 1893 -ދިވެހިރާއްޖެ:- ސުލްޠާން މުޙައްމަދު ޝަމްސުއްދީން (ތިންވަނަ) ފުރަތަމަ ފަހަރަށް ރަސްކަމަށް އިސްވުން. އެރަދުން ރަސްކަމަށް އިސްކުރެވުނީ އެދުވަހު ގުޅަކުޅޭ ފަސްގަނޑުގައި ހަނގުބޭކަލުން އެއްވެ ބޮޑު ފަތަފޮޅި ބެއްސެވުން ބޭއްވުމަށްފަހު އެކަން ނިމިގެންނެވެ. އެރަދުން ރަސްކަމަށް އިސްކުރެވުނީ އުމުރުން 13 އަހަރުގައެވެ.\nމެއި7- 1951 - ދިވެހިރާއްޖެ:- ސަރ ޖޯން ކޮތަލާވަލާ މާލެ ވަޑައިގަތުން\nމެއި7- 1968 – ދިވެހިރާއްޖެ:- ހުޅުލެ އާއި ގާދޫ ވެލީގެ ގޮތުން ގުޅުވާލެވުން\nމެއި9- 2009 – ދިވެހިރާއްޖެ:- ގިނަ ސިޔާސީ ޕާޓިތައް ބައިވެރިވެގެން ބޭއްވި ފުރަތަމަ ރައްޔިތުން މަޖުލީހުގެ އިންތިޚާބުގެ ވޯޓްލުން ބޭއްވުން\nމެއި 10 - 1961 – ދިވެހިރާއްޖެ : އިސްކަންދަރު ސުކޫލް ހުޅުވުނެވެ. ފުރަތަމަ ސުކޫލްގެ ނަމަކީ ނާޞިރިއްޔާ މޮންޓެސޫރީ ސުކޫލެވެ. ފުރަތަމަ ޕްރިންސިޕަލަކީ ސިލޯނުގެ ބޭކަނބަލެއް ކަމުގައިވާ ވެން ކިއު ލަމްބާ އެވެ.\nމެއި 11 - 1948 - ދިވެހިރާއްޖެ:- ގައުމީ އެކުވެރިކަމުގެ ކުންފުނި އުފެއްދުން. ކެޕިޓަލް އަކީ އެއްލައްކަ ރުފިޔާ. މިއީ ފުރަތަމަ އާންމުކޮށް ހުޅުވާލެވުނު ކުންފުނިއެވެ. ޙިއްޞާ އަކީ 10 ރުފިޔާ އެވެ.\nމެއި 12 - 1942 - ދިވެހިރާއްޖެ:- އަންހެނުން އަޅަމުން އައި، ބޯވަޅު އެޅި ލިބާސް، ފޭލި އަދި ރުމާގެ ބަދަލުގައި އެހެން ހެދުމެއް އެޅުމުގެ ހުއްދަ ދައުލަތުން ދެއްވި. އޭގެ ނަތީޖާއެއްގެ ގޮތުން ނަންބަރު ހެދުން އުފެދިގެން ދިޔަ.\nމެއި 13 - 1964 – ދިވެހިރާއްޖެ:- ލ.އަތޮޅު އޮފީސް، ލ.ދަނބިދޫ އިން ލ.ހިތަދޫ އަށް ބަދަލުކުރުން\nމެއި 13 - 2009 – ދިވެހިރާއްޖެ:- ހުޅުމާލޭގައި ހުންނަ ލާލޭ އިންޓަނޭޝަނަލް ސްކޫލް ރަސްމީގޮތުން ހުޅުވުން. މިތަން ހުޅުވައިދެއްވީ ރައީސް މުޙައްމަދު ނަޝީދު\nމެއި 16 - 1903 -ދިވެހިރާއްޖެ:- އެޗް އެމް އެސް ހައިފްލައިގައި އޮޅުދޫކަރަ ގައި ހުންނެވި ގަވަރުނަރުގެ ވަކީލް ލެފެޓިނެންޓް ގަވަރނަރ އީއެފް އިމްތާރން ރަސްކަން ބަދަލުވީގޮތް ތަހްގީގުކުރެއްވުމަށް މާލެ ވަޑައިގަތެވެ. އޭގެ ހައެއްކަ ދުވަސް ފަހުން ޙާޖީ ޢިމާދުއްދީން އެސްއެސް އިލާފީގައި މާލެ ވަޑައިގެން ބަނދަރުގައި އޮންނަވާފައި އެބުރި އޮޅުދޫކަރަ އަށް ވަޑައިގެންނެ ވިއެވެ.\nމެއި 21 - 1959 – ދިވެހިރާއްޖެ : ފިލްމް ދައްކާ ސިނަމާއެއްގެ ގޮތުގައި އޮލިމްޕަސް ހުޅުވުން. ފުރަތަމަ މިތަން ތައްޔާރު ކުރީ 35 މިލިމީޓަރުގެ ފިލްމް ދައްކާ ގޮތަށެވެ.\nމެއި 31 - 1951 - ދިވެހިރާއްޖެ:- 12 ޞަފްޙާ ހިމެނޭ ކުޑަ ގާނޫނު އަސާސީ އަށް އިޞްލާހު ގެނެސް އަމަލުކުރަން ފެށުން! އެފަހަރު ގެނެވުނު އިސްލާހުތައް ތަޞްދީގު ކުރެއްވީ ވަލީ ކޮމިޓީގެ ރައީސްމުހައްމަދު އަމީން ދޮށިމޭނާ ކިލެގެފާނު، އަދި ވަލީ ކޮމިޓީގެ މެންބަރު ޢަބުދުﷲ ފަހުމީދީދީ ނުވަތަ އަބްދުއްﷲ ޖަލާލުއްދީން އެވެ.\nމެއި 29 - 2014 - ދިވެހިރާއްޖެ:- 19 ވަނަ ރައްޔިތުންގެ މަޖްލީހުގެ 85 މެމްބަރުން ހުވާކުރުން\nމެއި 19 - 1558 - ޢަލި ރަސްގެފާނު، ދިވެހިރާއްޖޭގެ ރަދުން.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 25 އެޕްރީލް 2022، 21:05 ގައެވެ.


BREAKING NEWS: Covid-19: America In Ithuru 1255 Meehaku Maruvejje - Vaguthu\nކޮވިޑް-19: އެމެރިކާ އިން އިތުރު 1255 މީހަކު މަރުވެއްޖެ\nކޮވިޑް-19 ޖެހިގެން އެމެރިކާ އިން އިއްޔެ 1255 މީހަކު މަރުވެއްޖެއެވެ. އިއްޔެ އެމެރިކާ އިން މަރުވި މީހުންގެ އަދަދު ވަނީ އާދީއްތަ ދުވަހު މަރުވި މީހުންގެ އަދަދަށް ވުރެ އިތުރު ވެފައެވެ. އިއްޔެ އަކީ ދެވަނަ އަށް އެންމެ ގިނަ މީހުން އެމެރިކާ އިން މަރުވި ދުވަހެވެ.\nތަފާސް ހިސާބުތަކަށް ބަލާއިރު އެމެރިކާ އިން އެންމެ ގިނަ މީހުން މިހާތަނަށް މަރުވީ ހޮނިހިރު ދުވަހު އެވެ. ހޮނިހިރު ދުވަހު 1330 މީހުން މަރުވިއެވެ. އާދީއްތަ ދުވަހު މަރުވީ 1165 މީހުންނެވެ.\nއިއްޔެ އެމެރިކާ އިން ކޮވިޑް-19 އަށް ފައްސިވި މީހުންގެ އަދަދު ވެސް ވަނީ އިތުރު ވެފައެވެ. 30331 މީހަކު އެމެރިކާ އިން ފައްސިވިއެވެ. އާދީއްތަ ދުވަހު ފައްސިވީ 25316 މީހުންނެވެ.\nއެމެރިކާ އިން ފައްސިވި މީހުންގެ ޖުމްލަ އަދަދު މިހާރު ވަނީ 367385 އަށް އަރާފައެވެ. އޭގެ ތެރެއިން 10876 މީހުން ވަނީ މަރުވެފައެވެ. އެމެރިކާ އިން ބަލި ޖެހުނު މީހުންގެ ތެރެއިން މިހާތަނަށް ބަލިން ރަނގަޅުވީ 19671 މީހުންނެވެ.\nއަދިވެސް އެންމެ ހާލަތު ގޯސް ސިޓީއަކީ ނިއުޔޯކެވެ. ނިއުޔޯކުން ބަލި ޖެހުނު މީހުންގެ އަދަދު މިހާރު ވަނީ 131916 އަށް އަރާފައެވެ. އޭގެ ތެރެއިން 4758 މީހުން ވަނީ މަރުވެފައެވެ. ދެން އެންމެ ހާލަތު ގޯސްވެފައިވާ ނިއުޖާޒީން މަރުވި މީހުންގެ އަދަދު މިހާރު ވަނީ 1003 އަށް އަރާފައެވެ. ނިއުޖާޒީން ބަލި ޖެހުނު މީހުންގެ އަދަދު މިހާރު ވަނީ 41090 އަށް އަރާފައެވެ. މިޝިގަން އިން 17221 މީހުންނަށް ބަލި ޖެހިފައި ވާއިރު 727 މީހަކު ވަނީ މަރުވެފައެވެ.\nމެލޭރިއާ ޖެހޭ މީހުންނަށް ދިނުމަށް ބޭނުން ކުރާ ބޭހެއް ކޮވިޑް-19 ޖެހޭ މީހުންނަށް ދިނުމަށް އެމެރިކާގެ ރައީސް ޑޮނަލްޑް ޓްރްމްްޕާއި ވައިޓްހައުސްގެ އޮފިޝަލުން މިހާރު ގެންދަނީ ބާރު އަޅަމުންނެވެ. ނަމަވެސް އިތުރު ދިރާސާތައް ކުރުމެއް ނެތި އެބޭސް ދިނުމަށް ވައިޓްހައުސްގެ ޓާސްކްފޯސްގައި ހިމެނޭ އެންމެ އިސް ޑޮކްޓަރު ފޫޗީ ދެކޮޅު ހަދަމުން ގެންދާ ކަމަށް މީޑިއާ ރިޕޯޓްތައް ބުނެއެވެ.\nއޭޕްރީލް 7, 2020 13:03\nﷲއައް ސު ކުރުކުރަން


30 ޑިސެމްބަރ 20203months ago\nމިއޮފީހުގެ ނަންބަރު (IUL)426-6A/426/2020/328 އިޢުލާނުގެ އިންޓަރވިއު ކަނޑައެޅިފައިވާ ތާރީޚައް ބޭއްވިފައިނުވާތީ މި އިޢުލާން ބާޠިލްކޮށް އަލުން އިޢުލާން ކުރީމެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 ޖެނުއަރީ 10 ވާ އާދީއްތަ ދުވަހުގެ 14:00 ކުރިން، ހުޅުދޫ އަވަށު އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2021 ޖެނުއަރީ 11 އާއި 2021 ޖެނުއަރީ 20އާ ދެމެދު، ހުޅުދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޕަބްލިޝް ކުރި ތާރީޚް: 30-12-2020


India in Raajje ah 250-350 Million Dollar ge Ehee Hoadhanee\nރައީސް ސާލިހު ހުވާ ކުރެއްވުމުގެ ރަސްމިއްޔާތުގައި މޯދީ.-- ފޮޓޯ: އޭޕީ\nއިންޑިއާ އިން ރާއްޖެ އަށް 250-350 މިލިޔަން ޑޮލަރުގެ އެހީ ހޯދަނީ\nބަޖެޓުގެ ތާށިކަން ފިލުވުމަށްޓަކައި އިންޑިއާ އިން 250-350 މިލިޔަން ޑޮލަރުގެ އެހީއެއް ބޭނުންވާ ކަމަށް އެ ގައުމުގެ ސަރުކާރާ ހިއްސާ ކޮށްފައިވާ ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nއިންޑިއާގެ ސްޓްރެޓީޖިކް ނިއުސް އިންޓަނޭޝަނަލް (އެސްއެންއައި) އަށް ޝާހިދު ވިދާޅުވީ، އެވަރުގެ އެހީއެއް ބޭނުންވާކަން އިންޑިއާގެ ބޮޑުވަޒީރު ނަރެންދްރަ މޯދީ އާ، ރައީސް އިބްރާހިމް މުހައްމަސު ސާލިހު ހިއްސާ ކުރައްވާފައިވާ ކަމަށެވެ.\n"އަޅުގަނޑުމެންނަށް މި ވަނީ ހަގީގީ ދަތިކަމަކާ ދިމާވެފައި. މާދަމާ (މިއަދު) އިންޑިއާގެ އެކްސްޓާނަލް މިނިސްޓަރާ އަޅުގަނޑު ބައްދަލު ކުރާނަން. އަދި މި މައުލޫމާތުތައް މިނިސްޓަރަށް ހިއްސާ ކުރާނަން،" ޝާހިދު ވިދާޅުވި އެވެ.\nމިއަދު ޝާހިދު ވަނީ އިންޑިއާގެ އެކްސްޓާނަލް އެފެއާޒް މިނިސްޓަރު ސުޝްމާ ސުވަރާޖް އާ ބައްދަލު ކުރައްވާފަ އެވެ. ނަމަވެސް އެއްވެސް ގައުމަކުން އަދި އެ ބައްދަލުވުމުގެ ތަފްސީލެއް ހާމައެއް ނުކުރެ އެވެ.\nއާ ސަރުކާރުގެ ވައުދުތައް ފުއްދުމަށް އިންޑިއާގެ އެހީތެރިކަން ވަރަށް ބޮޑަށް ބޭނުންވާ ކަމަށް ޝާހިދު ވިދާޅުވި އެވެ. އަދި އެހެން ގައުމުތަކުގެ އެހީތެރިކަން ވެސް އެކަމަށް ބޭނުންވާ ކަމަށާއި ވަރަށް އަވަހަށް އެ ދަތުރުތައް ފައްޓަވާނެ ކަމަށް ޝާހިދު ވިދާޅުވި އެވެ.\nއެގޮތުން އިންޑިއާ އިން އެ މަނިކުފާނު ވަޑައިގެންނެވުމަށް ހަމަޖެހިފައި އޮތީ ޔޫއޭއީ އާއި ސައުދީ އަދި ޗައިނާ އަށް ކަމަށް ޝާހިދު ވިދާޅުވި އެވެ.\nމޮޑީ އިންޑިއާ އިންޑިއާ-ރާއްޖެ އަބްދުﷲ ޝާހިދު ފޮރިން މިނިސްޓްރީ


ﷲ ތަޢާލާ މަތިވެރިކުރުމާއި އެއިލާހަށް ފުރައްސާރަކުރާ މީހާގެ ޙުކުމް (4 ވަނަ ބައި ) – DhiSalafiyyah\nﷲ ތަޢާލާ އަށް ފުރައްސާރަކުރާ މީހާ ކާފަރުވާނެ ކަމަށް ޢިލްމުވެރިން އިޖުމާޢުވެވަޑައިގަތުން.\nއީމާންކަމަކީ ދުލުން ބުނާ ބަސްތަކާއި އެހެން ގުނަވަންތަކުން ކުރާ ޢަމަލުތައް ހިމެނޭ އެއްޗެއްކަމުގައި ބުނާ ހުރިހާ މަޒްހަބެއްގެ ޢިލްމުވެރިންވެސް އިއްތިފާޤުވެފައިވާ ގޮތުގައި ﷲ ތަޢާލާ އަށް ފުރައްސާރަކުރުމަކީ ކުފުރުގެ ޢަމަލެކެވެ. އަދި ﷲ އަށް ފުރައްސާރަކުރާ މީހާ ދައްކާ ޢުދުރަކަށް ނުވަތަ އެއިލާހަށް ޞަރީހާކޮށް އުނިކަމެއް ނިސްބަތްކޮށްފިމީހާ ދައްކާ ޢުޒުރަކަށް އޭނާ ކާފަރުވުމުގައި ނުބެލެވޭނެކަމުގައި މި މަޒްހަބުތައް އިއްތިފާޤުވެފައިވެއެވެ.\nحرب އެކަލޭގެފާނުގެ “مسائل” ގައި މުޖާހިދުގެ އަރިހުން ޢުމަރު ރަޟިޔަﷲޢަންހު ވިދާޅުވިކަމަށް ރިވާކުރައްވާފައިވެއެވެ. ” ﷲ އަށް ފުރައްސާރަކޮށްފި މީހަކު، ނުވަތަ އެއިލާހުގެ ނަބީބޭކަލުންގެ ތެރެއިން ނަބީބޭކަލަކަށް ފުރައްސާރަކޮށްމީހަކު ފަހެ ތިޔަބައިމީހުން އޭނާ ޤަތުލުކުރާށެވެ.” [ الصارم المسلول ގައި މިފަދައިން ވެއެވެ. ޞ.102]\nއިބްނު ޢައްބާސް ރަޟިޔަﷲޢަންހުމާ ވިދާޅުވިކަމުގައި މުޖާހިދުގެ އަރިހުން ލައިޘް ރިވާކުރައްވާފައިވެއެވެ. ” މުސްލިމުންގެ ތެރެއިން މީހަކު ﷲ އަށް ފުރައްސާރަކޮށްފި ކަމުގައިވަނީނަމަ، ނުވަތަ ނަބީބޭކަލުންގެ ތެރެއިން ބޭކަލަކަށް ފުރައްސާރަކޮށްފިކަމުގައިވަނީނަމަ އެމީހަކު ހަމަކަށަވަރުން ރަސޫލުﷲ ޞައްލަﷲޢަލައިހިވަސައްލަމަ ދޮގުކޮށްފިއެވެ. އަދި އޭނާ ކުރިކަމަކީ މުރުތައްދުވާ ކަމެކެވެ. އޭނާއަށް ތައުބާވުމަށް ނަސޭޙަތްދިނުމަށްފަހު [އިސްލާމްދީނަށް] ރުޖޫޢަ ނުވެއްޖެކަމުގައި ވަނީނަމަ އޭނާ ޤަތުލުކުރެވޭނެއެވެ! އަދި މުޢާހިދުންގެ ތެރެއިން މީހަކު ﷲ އަށް ފުރައްސާރަކޮށްފިކަމުގައި ވަނީނަމަ ނުވަތަ ނަބީބޭކަލުންގެ ތެރެއިން ބޭކަލަކަށް ފުރައްސާރަކޮށްފިނަމަ ނުވަތަ އެކަން ފާޅުކޮށްފިކަމުގައި ވަނީނަމަ އެމީހަކު އަޙުދު އުވާލައިފިއެވެ. ފަހެ ތިޔަބައިމީހުން އޭނާ ޤަތުލުކުރާށެވެ!” [ الصارم المسلول ގައި މިފަދައިން ވެއެވެ. ޞ.201]\nﷲ ތަޢާލާ އަށް ފުރައްސާރަކުރި މީހާއާއިމެދު އަލްއިމާމް ޢަހްމަދު ބުން ޙަންބަލް އާއި ސުވާލުކުރެވުމުން ވިދާޅުވިއެވެ. ” އޭނާ އަކީ މުރުތައްދުވެފައިވާ މީހެކެވެ. އޭނާގެ ކަރު ބުރިކޮށްލެވޭނެއެވެ.” އެކަލޭގެފާނުގެ އަރިހުން އެކަލޭގެފާނުގެ ދަރިފުޅު ޢަބްދުﷲ އެކަލޭގެފާނުގެ “مسائل” ގައި ރިވާކުރައްވާފައިވެއެވެ.\nއަދި ހަމަކަށަވަރުން ﷲ ތަޢާލާ އަށް ފުރައްސާރަކުރާ މީހާ ކާފަރުވާނެ ކަމާއިމެދު ޢިލްމުވެރިން އިޖުމާޢުވެވަޑައިގެންފައިވާކަމަށް އެތަށް ޢިލްމުވެރިން ވިދާޅުވެފައިވެއެވެ:\nއިބްނު ރާހަވައިހި –رحمه الله تعالى- ވިދާޅުވެފައިވެއެވެ.: (( ﷲ ތަޢާލާ އަށް ފުރައްސާރަކޮށްފި މީހަކު ނުވަތަ އެއިލާހުގެ ރަސޫލާކަށް ފުރައްސާރަކޮށްފި މީހަކު ނުވަތަ އެއިލާހު ތަޢާލާ ބާވައިލެއްވި އެއްޗެއް ދޫކޮށްފިމީހަކު ނުވަތަ އެއިލާހުގެ ނަބީބޭކަލުންގެ ތެރެއިން ނަބީބޭކަލަކު ޤަތުލުކޮށްފި މީހަކު ކާފަރުވާނެ ކަމަށް މުސްލިމުން ވަނީ އިޖުމާޢުވެފައެވެ. އެއީ ﷲ ބާވައިލެއްވި އެއްޗެއްސަށް އިޤުރާރުވާ މީހަކު ކަމުގައި ވިޔަސްމެވެ.” [ابن عبد البر ގެ تمهيد: ޞ(4/226) ، އަދި استذكار: ޞ(2/ 150)]\nއަދި قاضي عياض –رحمه الله- ވިދާޅުވެފައިވެއެވެ.: ” މުސްލިމުންގެ ތެރެއިން ﷲ ތަޢާލާއަށް ފުރައްސާރަކޮށްފި މީހަކު ކާފަރުވާނެ ކަމާއި އޭނާގެ ލޭ ހުއްދަވާނެ ކަމާއިމެދު [ޢިލްމުވެރިންގެ މެދުގައި] ޚިލާފެއް ނެތެވެ.” [ الشفا 2/270]\nއަދި އިބްނު ޙަޒުމް އާއި އެހެންވެސ ބޭފުޅުން ﷲ އަށް ފުރައްސާރަކުރާ މީހާ ކާފަރުވާނެ ކަމާއިމެދު އިޖުމާޢު ގެންނަވާފައިވެއެވެ. އަދި އިމާމުންގެ ތެރެއިން اِبْنُ أَبِيْ زَيْدٍ القَيْرَوَانِيْ އާއި اِبْنُ قُدَامَةَ އާއި އެހެނިހެން ބޭފުޅުންވެސް މިކަމުގެ މައްޗަށް ނައްޞުން އިޖުމާޢު ގެންނަވާފައިވެއެވެ.\nއަދި މިގޮތަށް ހުރިހާ ޢިލްމުވެރިންވެސް ﷲ ތަޢާލާ އަށް ފުރައްސާރަކުރާމީހާ ކާފަރުވާނެ ކަމަށް ނައްޞުކުރައްވާ ވިދާޅުވެއެވެ. އަދި އެބޭކަލުން އޭނާގެ ކިބައިން ޢުޒުރެއް ޤަބޫލުނުކުރައްވައެވެ. އެހެނީ ބުއްދީގެ އެންމެ ދަށް މިންވަރު ލިބިފައިވާ މީހާއަށްވެސް ފުރައްސާރައާއި އެހެނިހެން ބަސްތައް ވަކިކުރަން އެނގޭނެއެވެ. އަދި މަދަޙަ އާއި ބަދުބަސް ވަކިކުރަން އިނގޭނެއެވެ. އެހެންނަމަވެސް އަންނަ ފޯރީގައި އަވަސް އަރުވައިގަނެ ފަރުވާކުޑަކަމާއިއެކު ނުވިސްނައި ފުރައްސާރަކުރަނީއެވެ!\nابن أبي زيد القَيْرَوَانِيْ المِالِكِيْ އާއި ސުވާލުކުރެވުނެވެ. މީހަކު ލަޢުނަތް ދިނުމުގެ ސަބަބުން އޭނާ އަށް ލަޢުނަތް ދިން އިރު އޭނާ އާއި އެއްކޮށް ﷲ އަށް ލަޢުނަތްދިނެވެ. ދެންފަހެ އެ މީހާ ބުންޏެވެ. ތިމަންނަ މާފަށް އެދެމެވެ. ތިމަންނައަށް ގަސްދުކުރީ ޝައިޠާނާއަށް ލަޢުނަތް ދިނުމަށެވެ. އެހެން ނަމަވެސް ތިމަންނަގެ ދޫ އޮޅުނީއެވެ!\nދެންފަހެ ابن أبي زيد ޖަވާބުގައި ވިދާޅުވިއެވެ: ” އޭނާގެ ބޭރުފުށުގެ ކުފުރާއި އެކީ އޭނާ ޤަތުލުކުރެވޭނެއެވެ. އަދި އޭނާގެ ޢުޒުރު ޤަބޫލު ނުކުރެވޭނެއެވެ. އޭނާ އެގޮތަށް ބުނީ މަޖަލަކަށް ކަމުގައިވިޔަސް ޤަސްދުގައި ކަމުގައިވިޔަސްމެވެ.”[الشفا لعياض 2/271]\nހުރިހާ ފިޤްހީ މަޒްހަބެއްގެ ޢިލްމުވެރިންނާއި ޤާޞީން ފަތުވާދީ ޙުކުމްކުރަމުން އައީ މިގޮތަށެވެ. އެއީ ފިޤުހުގެ މަޝްހޫރު ހަތަރު މަޒުހަބާއި ޡާހިރީ މަޒްހަބު ވެސްމެވެ. އެބޭފުޅުން ޙުކުމް ކުރަމުން އައީ ބޭރުފުށުގެ މާނަޔަށް ބަލައިގެންނެވެ. އެތެރެފުށުގެ އެ މީހުން ހިތުގައި އޮތްއެއްޗަކަށް ނުބައްލަވައެވެ. އެ ފުރައްސާރަކުރި މީހުން އެމީހުންގެ ހިތުގައިވަނީ އެހެން މާނައެއް ކަމުގައި ބުނިކަމުގައި ވިޔަސްމެވެ!\nޢިލްމުވެރިން ބަހުގެ ބޭރުފުށުގެ ޞާރީޙަ މާނަ ދޫކޮށް، ބޭރުފުށުގެ ޞަރީޙަ މާނައާއި ޚިލާފުވާ، ހިތުގައި ފޮރުވިފައި އޮންނަ މާނަތަކަށް ރުޖޫޢަވެ ޙުކުމް ކުރިނަމަ ޝަރުޢީ ނަންތަކާއި ޙުކުމްތަކާއި ޢުޤޫބާތްތަކާއި ޙައްދުތައް ނެތިދިޔައިހެވެ. އަދި ޙައްޤުތަކާއި ކަރާމާތްތައް ގެއްލި ދިޔައީހެވެ. އޭރުން މުސްލިމެއް ކާފިރެއް ވަކި ނުކުރެވޭނެއެވެ. އަދި މުއުމިނެއް މުނާފިޤެއް ވަކި ނުކުރެވޭނެއެވެ. އަދި ޖާހިލުންނާއި ހިތުތައި ބަލިމަޑުކަން އަށަގެންފައިވާ މީހުންގެ ދޫތައް މަތީގައި ކުޅޭ ކުޅިވަރަކަށް ދީނާއި ދުނިޔެ ވެގެން ދިޔައީހެވެ.\nކުރީގެ ބައިތައް ވިދާޅުވުމަށް މި ލިންކަށް ޒިޔާރަތްކޮށްލައްވާ!\nفضيلة الشيخ عبد العزيز بن مرزوق الطَّريفي ލިޔުއްވާފައިވާ تعظيم الله تعالى و حكم شاتمه ގެ ދިވެހި ތަރުޖަމާ


Hulhumale Gedhoru Huri Anhenaku Kaiveni Kuran Male Gedhoruveri Firihenaku Hoadhanee - Vaguthu\nހުޅުމާލެ ގެދޮރު ހުރި އަންހެނަކު ކައިވެނި ކުރަން މާލެ ގެދޮރުވެރި ފިރިހެނަކު ހޯދަނީ\n3 މަސް ކުރިން ( ޖެނުއަރީ 2, 2020 )\nހުޅުމާލެ ގެދޮރު ހުރި އަންހެނަކު ކައިވެނި ކުރަން މާލެ ގެދޮރުވެރި ފިރިހެނަކު ހޯދަން އިއުލާނުކޮށްފިއެވެ.\nފޭސްބުކް މެދުވެރިކޮށް ކައިވެނި ކުރާނެ މީހުން ހޯދައިދޭ ޕޭޖެއް ކަމަށްވާ "ކައިވެނި ޕޭޖް" ގައި ކޮށްފައިވާ އިއުލާނެއްގައި ބުނެފައިވާ ގޮތުގައި އުމުރުން 38 އަހަރުގެ އެ އަންހެން މީހާ އަކީ ހުޅުމާލޭގެ ގެދޮރު ހުރި އަންހެނެކެވެ.\nއަދި އޭނާއަކީ އާމްދަނީ ހޯދަން އެއްވެސް މަސައްކަތެއް ކުރާ މީހެެއް ނޫން ކަަމަށާއި، އޭނާއަކީ ގްރޭޑް ހަތަކާއި ހަމައަށް ކިޔަވާފައިވާ މީހެއް ކަމަށް ބުނެފައި ވެއެވެ. އަދި އޭނާއަކީ ކުރިން ކައިވެންޏެއްކޮށް ހަތަރު ދަރިންވެސް ހުރި މީހެއްކަމަށް ބުނެފައި ވެއެވެ.\nއެ އަންހެން މީހާ ކައިވެނި ކުރަން ބޭނުންވަނީ އުމުރުން 45 އަހަރާއި 55 އަހަރާއި ދެމެދުގެ، މާލެ އަމިއްލަ ގެދޮރު ހުރި، މީހެއްކަަމަށް އެ އިއުލާނުގައި ވެއެވެ. އަދި އެ މީހަކުވާން ވާނީ އާމްދަނީގެ ގޮތުގައި މަދުވެގެން 45،000 ރުފިޔާ ލިބޭ މީހެއްކަމަށްވެސް އެ ޕޯސްޓުގައި ބުނެފައި ވެއެވެ.\nމަޝްހޫރު ލަވަކިޔުންތެރިޔާ އައްމަޑޭ ކައިވެނިކޮށްފި\nޖެނުއަރީ 2, 2020 13:46\nތީ ދެބޯ ގެރިއެއް ޔަގީން\nޖެނުއަރީ 2, 2020 14:01\nއަޖައިބެއް ފަހެ ނުވާނެ އަޅެ.. މިހާރު މީހުން އިންނާނެ މީހުންނާ ރައްޓެހި ވާނެ މީހުންވެސް ހޯދަނީ އޮންލައިން ކޮށް. .. އެކިޔާ ލޯތްބެއް ވެސް އޮންލައިން ކޮށް ގަނެ ވިއްކާ އުޅޭ އެއްޗަކަށް ވެއްޖެ. މުޅިން ބޭކާރު ކަމެއް ދެން ތިހެން މީހުން ހޯދަންޏާ މީހަކާ ނުޖެހުނަސް މާ ރަނގަޅު ތިހެން މީހުން ހޯދަން އިތުބާރު ވެސް ނުވޭ އެއްޗަކަށް.\nޖެނުއަރީ 2, 2020 14:24\nހަދަ ހާ ވަ ފޮންޔެ މުސަރަ ވެސް ޖެހެނި 4ހާހައް ވަ ހަހަަ\nޖެނުއަރީ 2, 2020 14:51\nމިކަހަލަ ދެމީހަކު ގުޅުމުން ދޯ މިކިއަނީ ގެދޮރު ވެރިންނޭ.\nޖެނުއަރީ 2, 2020 15:45\nހަމަ ރަނގަޅަށް ތިޔަބުނީ !!\nޖެނުއަރީ 2, 2020 17:52\nއިންނާނެ އަންހެނަކު ނުލިބުނަސް ތިޔަކަހަލަ ދުންޔަވީ އެދުންތަކުގެ މީހަކާ ވާވެސް އެޅެންހެޔޮނުވާނެ. ނަމަވެސް ޔަގީންވާކަމަކީ ލަނ ޑަޔާވަނީ ލަނ ޑަޔާއޭބުނާ ފަދައިން ތިޔަކަލަ އަމިއްލަ އެދުން ބޮ ޑު އަނެކާ ތިޔަމީހާގެ ބޮނ ޑިދަށުލާނެކަން. ޚުލްގުހެޔޮ މާތްދީނައްލޯބި ކުރާ އަންހެްނަކު މެނުވީ އަންބެއްގެ މަގާމައް ގެންނަންނުވިސްނާ.\nޖެނުއަރީ 2, 2020 18:11\nހޯލީ ކްރެޕް! ޢައިމް ސްޕީޗްލަސް!\nޖެނުއަރީ 2, 2020 18:31\nގެދޮރާ ހެދި ހޭބަލިވިއަސް ތީބޮޑުވަރެއް މަ ވާ ސަލާމް\nޖެނުއަރީ 2, 2020 19:01\nމަންޖެ ނުވާނެ ތިއުޅެނީ ފިރިހެންމީ ހަނާކޮށްލަންދޯ ހުޅުމާލެ ގެ ކުއްޔަށްދީފައި ފިރިމީހާކައިރިއަށް4ދަރިންގޮވައިގެން އައިސް ތިމާގެ ގެކުއްޔަށްލިބޭ ފައިސާކޮޅު ރައްކާކޮށްލައިގެން ފިރިމީހާއަށްލިބޭ 450000 ރ ޚަރަދުކޮށްލައިގެން ބަހަނާ ދައްކަދައްކާ 1 އަހަރު ހުރުމުން ލާރިކޮޅެއްލިބޭނެ ދެންގޮވާނީ ވަރިއަށް ތިއީ ހީލަތްތެރި ކައިވެންޏަކަށް ގޮވާގޮވުމެއް\nޖެނުއަރީ 2, 2020 19:03\nމަންޖެގެ ރަނަކީ ކިހާވަރެއް\nޖެނުއަރީ 2, 2020 19:41\nޖެނުއަރީ 2, 2020 19:48\nއަޅުގަނޑު ތައްޔާރު. މުހިންމީ4ދަރީން. ޝަރުޠަކީ، މަސްތުވާތަކެއްޗާއި، މާރާމާރީގެ ލީޑަރަކަށް ނުވުމާއި، މާތްވެގެންވާ އިސްލާމްދީނަށް ލޯ ބބބ ބިކުރާ، ފަރުޟާއި ސުއްނަތުގައި ދެމިތި ބބބ ބި ޢާ\nއިލާ އަކަށްވުމާއި، އަޚުލާޤީގޮތުންއަ ުބބބ ރުވެރި ޢާއިލާޔަކަށްވުން.\nޖެނުއަރީ 2, 2020 19:59\nއަޅުގަނޑާއި ގުޅޭގޮތް ހައްދަވާ ދެއްވާ!\nއާދަމް ނަބީހް ސަޢީދް\nޖެނުއަރީ 2, 2020 20:29\nމީހުންނާއި އިންނަ ނިޔަތަކީ ބިންވެރިއެއް ނުވަތަ މަހަކު 45000 ރުފިޔާ ލިބޭ މީހަކައް ވެއްޖެ ނަމަ އެއީ ވަރައް ވެސް ޖާހިލު ނިޔަތެއް. އެފަދަ މީހެއްގެ ވެސް ދީންވެރި ކަމާއި އަދަބު އަޙްލާޤު ނެތް މީހަކައް ވެފައި ދެން ކައިވެނި ކުރުމައް ފަހު މައްސަލަތައް ޖެހި ވަރިވާ ހިސާބައް ދިޔައީމަ ދެން ދެއްކޭނެ ބަހަނާ އެއް އޮވެގެން ނުވާނެ.\nއިސްލާމްދީނުގައި މީހުންނާއި އިންނައިރު ބަލަން ޖެހޭނެ ކަންތައް ތައް އެނގެން އޮއްވާ އެގޮތް ދޫކޮށް ތިމަތިމާމެންގެ އަމިއްލަ ޤާނޫނު ތަކައް ތަބަޢަވީމާ ވާގޮތް މި ދިވެހިރާއްޖެއިން މިއަދު ފެންނަމުން މިދަނީ.\nމިއަދުގެ ވަރައް ގިނަ މޮޑާރން މީހުންނަކީ ލޯބި ނުދަންނަ މީހުން. ލޯތްްބަކީ ލައިލާޔާއި މަޖުނޫނު ފަދަ އެއްޗެއް. އެހެންނަ ނަމަ ހީވެސް އެއީ ޢަޤީދާ ބަލިކަށި ލޯބިވެރިންނާއި ދެކޮޅައް އޮތް ޙުއްޖަތެއް.\nސަބަބަކީ އެއީ އުފެއްދެވި އެއްޗަކާއި އުފެއްދެވި އެއްޗަކައް އޮތް ލޯބި. ދެން ކޮބާތޯ އުފެއްދެވި އެއްޗާއި އުފެއްދެވި ފަރާތާ ދެމެދުގައި އޮންނަން ޖެހޭ ލޯބި. ވީމާ އުފެއްދެވި ފަރާތްދެކެ ލޯބިވާ މީހަކާއި ކައިވެނި ކޮއްފިނަމަ އެމީހެއްގެ ޒަވާޖީ ހަޔާތް ވެގެން ދާނީ އުފައުުވެރި އަހުރަވެތި ބާއްޖަވެރި ކައިވެންޏަކައް ކަން ޔަޤީން.\nޖެނުއަރީ 2, 2020 20:46\nމި އަންހެންމީހާ މިއުޅެނީ އެއްޗެކޭ ކިޔާފަ ކޮއްމެސް މީހަކު ދޮވެލެވޭތޯ.. މިހެން މިމީހުން އުޅެނީ އުޅެން ފަސޭހަޔަކަށް، މިކަހަލަ އަންހެނުން އަ ބަދުވެސް އުޅޭނީ ކޮއްމެސް ގޮތަކަށްވިޔަސް މީހަކު ހައްލާލައިގެން އެމީހަކު ހުސްކޮއްލަން.\nޖެނުއަރީ 2, 2020 20:59\nއަޅެފަހެ ގެދޮރާ އިންނަންވީ އެންނު\nޖެނުއަރީ 2, 2020 22:06\nއޭނާގެ ގަޓް ހުރިކަން ބޭނުުންވާ ކަންތައް ބުނުން ދިމާލަށް. މާލޭ މީހުންނާ އިންނަން ޖެހޭނީވެސް ގެދޮރު ހުރިމީހުން\nޖެނުއަރީ 22, 2020 11:56\nފަހުން ބުނާނަން އެހާ ބޮޑު ޢަދަދެއް ނުކިޔާނަން ފަސްހާހަ ދިހަ ހާހާ ދޭތެރޭގައި ހިމެނޭނެ